
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	 

	Хүн төрөлхтний хуримтлуулсан нийгмийн ба амьдралын туршлагыг үр саддаа юм уу, нэг үеийнхнээс нөгөө үеийнхэнд дамжуулж өвлүүлэх асуудал байнга байх бөгөөд нарийн төвөгтэй юм.

	Үүнийг хялбархан шулуун замаар шийдвэрлэж болдоггүй. Учир нь арга барил, туршлагаа өвлүүлж үлдээх ажил өргөн хүрээтэй, олон арга замаар шийдвэрлэгддэг байна.

	Нэг чухал төрөл нь дэлхийн янз бүрийн улс орны ард түмний дотор түгэн дэлгэрсэн дээр үеэс уламжлалтай, эцэг эхээс үр хүүхдэдээ сургаж бичсэн захидлын хэлбэр юм.

	Үр хүүхдэдээ бичсэн эцэг эхийн захидлаас илүү халуун дотно, илэн далангүй, үнэн сэтгэлийн сургамжтай үгийг олоход бэрх биз ээ!

	Түүний мөр, үг болгоноос нь амьдралын их далайд анхны алхмаа хийж байгаа үр хүүхдийнхээ ирээдүйн хувь заяа, үүрэг хариуцлагыг анхаарч халамжилсан мэргэн үгс гэрэлтэн байдаг.

	Амьдралын утга учир, туйлын хүслэн, чин халуун сэтгэл, эр зоригийн үлгэр дуурайлал, хөдөлмөрлөхийн мөн чанар, үр хүүхдээ хүмүүжүүлэх эв дүй, эцэг, эх, ах, эгч, дүү, ард түмнээ хайрлах, талх тариа, хөдөлмөр, хүн ардаа хүндлэн дээдлэхийн учир, уншиж судлахын жаргал, сурч мэдэхийн гайхамшгийг үнэмшилтэйгээр гаргасан ёс суртахууны «цагаан толгой» гэлтэй баримт бичгийн нэг бол уншигчид та бүхэнд толилуулж байгаа алдарт сурган хүмүүжүүлэгч Василий Александрович Сухомлинскийн «Хүүдээ бичсэн захидлууд» гэдэг. бяцхан ном юм.

	В. А. Сухомлинскийн энэ ном халуун сэтгэл, шударга үнэнээр бичигдсэн сургаал, сурган хүмүүжүүлэх ач холбогдолтой чухал баримт бичиг юм.

	В. А. Сухомлинский бол арга зүйч төдийгүй судлаач, сурган хүмүүжүүлэх асуудлыг нийгэм гүн ухааны өргөн хүрээгээр сэтгэгч хүн юм.

	В. А. Сухомлинский хүүхэд залуусын сэтгэлийн гүнд нэвтрэн орж олон зуун сонирхолтой ажиглалт хийсэн туршлагатай сурган хүмүүжүүлэгч, хөдөлмөрийн хүний мэргэн зөвлөгч юм.

	Гэхдээ хүүдээ зөвлөж бичсэн В. А. Сухомлинскийн захидлууд бол үлгэрчилсэн загвар ч биш, мөрдөх ёстой жор ч биш, амьдралыг ойлгох, түүнийг шийдэхэд санаа авах, ёс суртахууны сургамжит дүр зураг юм.

	Захидал бүр нь хүүхэд залуучуудыг хүмүүжүүлэхэд амьдралд өдөр бүр тохиолдож байдаг, ухаалаг шийдвэр шаарддаг, нарийн төвөгтэй, тодорхой асуудалд хариу болгосон хэлбэрээр бичигдсэнээрээ олны талархлыг хүлээдэг.

	Алдарт сурган хүмүүжүүлэгчийн олон бүтээл эх хэлнээ орчуулагдан хэвлэгдэж өргөн олон уншигчдын талархлыг хүлээж байгаа билээ. В. А. Сухомлинскийн гайхамшигт бүтээлүүдтэй танилцах гэсэн уншигчдын хүсэлд өчүүхэн боловч нэмэр хандив оруулах зорилгоор, зориг шийдэн энэхүү бяцхан номыг чадан ядан орчууллаа.

	Номын орчуулга, хэл найруулгын талаар алдаж оносон зүйлийг сэтгэл харамгүй хэлж өгнө гэдэгт уншигч олондоо гүнээ итгэж байна.

	 

	Орчуулагчид Д. Нацагдорж, Д. Дашхүү, Д. Буджав

	 

	 

	
АНХНЫ ЗАХИДАЛ

	 

	I—X захидлыг Д. Нацагдорж орчуулав.

	 

	Сайн байна уу, хайрт хүү минь? Чи төрсөн гэрээсээ гарч, дээд сургуульд суралцахаар том хотод сууж байхдаа өөрийгөө том хүн болсон гэж бодож байгаа шүү дээ. Амьдралд чинь шинэ сонин зүйлүүд хүчтэй нөлөөлж чамайг эзэмдсэнээс чи төрсөн гэр, аав ээж биднийгээ санагалзан уйтгарлахгүй байгаа гэдгийг хувийнхаа туршлагаас би ойлгож байна. Амьдралыг таньж мэдсэн тэр үед л чи бүгдийг ойлгодог болно.

	... Төрсөн гэрээсээ алс хол суугаа хүүдээ бичиж байгаа анхны маань захидал энэ юм. Энэ захидал чиний бодол санааг эзэмдэн дахин дахин уншиж эргэцүүлэн бодох хүсэл төрүүлээсэй гэж бид хүсэж байна.

	Залуу хүмүүс эцэг эхийн сургаалд төдий л анхааралтай ханддаггүйг ээж бид хоёр тань мэднэ ээ. Чи бидний үзэж ойлгож мэдсэн бүхнийг үзээгүй, ойлгоогүй байж болно оо доо. Бидний бодож байгаатай ч таарч болох юм...

	Чи энэ захидлыг уншиж үзээд ээж бид хоёрынхоо эцэс төгсгөлгүй сургамжийг төвөгшөөн аль нэг газар далдхан шиг хадгалахыг бодож болох юм. Тэгж ч болно. Гэхдээ эцгийн маань зөв байжээ гэж өөрөө өөртөө хэлэх цаг ирж энэ сургамжийг эргэж үзэх хэрэгцээ гарахад хялбархан олж болох тийм газар л хадгалаарай. Бүдэг бадаг санагдах энэ захидлыг дахин унших хэрэг гарч мэдэх юм шүү.

	Тэгэхэд чи түүнийг олж дахин дахин уншаад насан туршдаа санаж хадгалж явж ч болно. Би ч гэсэн эцгийнхээ анхны захидлыг хадгалсаар л байдаг. Би 15 настайдаа багшийн дээд сургуульд суралцахаар төрсөн гэрээсээ гарсан билээ. Энэ үе нь бэрх 1933 он байлаа. Элсэлтийн шалгалт өгөхөөр явахад ээж маань яаж үдэж гаргаж байсныг тодхон санаж байна. Авдрын ёроолд хадгалж байсан хуучин цагийн цэвэрхэн алчуурт төмсний хальсаар барьсан хэсэгхэн талх, хоёр аяга чанамал жимс боож өгсөн нь тэр өдөр миний ээжийн надад өгч чадах бүх юм нь л байлаа...

	Би ингэж л сурч эхэлсэн юм даа. Гэдэс хоосон байхад мэдлэг эзэмших гэдэг ихээхэн хүнд байлаа. Гэтэл удалгүй шинэ ургацын тариа хурааж, шинэ ургацын буудайн гурилаар барьсан анхны талхыг ээж маань надад өгүүлсэн тэр нэг өдрийг би хэзээ ч мартдаггүй. Ээжийн маань явуулсан бэлгийг долоо хоног бүр хотод ирж бараа авдаг ХАА-н эд хэрэглэгсдийн нийгэмлэгийн тээвэрчин өвгөн Матвей авчирсан юм сан. Ээж минь хүүдээ өгүүлсэн талхаа цэвэрхэн нэхмэл уутанд хийж ирүүлсэн ба тэр нь зөөлхөн анхилуун сайхан үнэртэй, амттай байв. Миний дээр дурдсан, нандигнан хадгалж явдаг эцгийн минь анхны захидал тэр талхтай хамт ирсэн юм... Түүнд «Амин чухал зүйл болох талх, тариаг хүү минь бүү мартаарай. Би бурхан шүтдэггүй ч гэсэн талхыг нандин шүтээн гэж үздэг. Чи хаанахын хэн болохоо санаж яваарай» Талхыг хийхэд ямар бэрхшээл туулдгийг бодож үз. Чиний өвөө, миний эцэг Омелько хамжлагын тариачин байгаад анжисны ард үхсэнийг сана. Одоохондоо чи суралцаж, хэн нэг хүн хөдөлмөрлөж амин чухал зүйл болох талхыг чинь бүтээж чамд өгч байгааг бүү март. Багш болсон ч талх тариаг мартаж болохгүй. Талх тариа бол чиний өөрийн болон чиний үр хүүхдийн чинь чин үнэнч сэтгэлийг байнга хэмжиж байх хэмжүүр, хүн төрөлхтний ирээдүйн найдвар хөдөлмөр юм» гэжээ.

	Хүү минь ээ! Би чамд яагаад энэ тухай бичих болов? Энэ тухай урьд өмнө чамд ярьж байгаагүй нь миний буруу. Харин энэ бүгдийн тухай чи мэдэж байх хэрэгтэй. Чи хаанахын хэн болохоо мартаж болохгүй гэж эцэг минь надад дахин дахин сургамжлан хэлдэг байсныг чамд дахин давтан хэлье. Бидний уг сурвалж бол хөдөлмөрийн хүн, газар шороо, нандин шүтээн болох талх тариа гэдгийг битгий мартаарай.

	Орос хэлэнд хэдэн зуун мянган үг байдаг боловч эхний байранд би талх, хөдөлмөр, ард түмэн гэсэн гурван үгийг л тавина. Энэ гурван үг сурвалж дээр манай улс суурилж байгаа юм. Энэ бол манай байгууллын мөн чанар билээ. Эл гурван язгуур үндэс болсон уг сурвалж хэзээ ч хуваагдашгүй, эвдэршгүй бат бэх байх болно. Талх тариа, хөдөлмөр гэж юу болохыг мэддэггүй тэр хүн ард түмний үр ач байхаа болино. Ард түмнийхээ оюун санааны шилдэг чанарыг алдвал хүндлэгдэх учиргүй бөгөөд тэрслүү этгээд болоход хүргэнэ. Ядрахаас айж хөлс, хүч, хөдөлмөрийг умартсан тэр этгээд л талх тариаг үнэлж цэгнэхээ больдог...

	Чамайг, тариалангийн талбайд ажиллаж буй тариачин хүний хөдөлмөр хялбаргүй байдгийг мэддэгт чинь би бахархаж явдаг. Нэг удаа майн баярын өмнөх өдөр танай ангид миний орсныг санаж байгаа биз? (чи тэгэхэд IX ангид сурч байсан шиг санагдаж байна). Тэгэхэд би баярын өдрүүдэд биднийг өөр хүмүүсээр сольж амруулаач гэсэн хамтралын механикжуулагчдын хүсэлтийг та нарт дамжуулсан. Баярынхаа хувцсыг комбинезоноор сольж тракторын жолоо дээр суухыг та нар бүгдээрээ хүсээгүй нь ойлгомжтой биз? Гэтэл баярын хоёр өдрийг тариан талбайд өнгөрөөгөөд гэртээ ирэхдээ өөрсдийнхөө хийсэн хөдөлмөрөөр бахархан ажил бүтээсэн шинж та нарын царайд гэрэлтэж байсан сан.

	Гараар дохиод л бүхнийг бэлэн болгож, хялбархан байдлаар бүх зүйлээр хүмүүс хангагдаж байх бүрэн материаллаг нөхцөл аяндаа бүтэх юм шигээр коммунизмын тухай мөрөөдөгчдийн ярианд би итгэдэггүй. Хэрвээ бүх юм ингэж л бүтдэг юм гэж санахад хүн лав цатгалан араатан болж хувирах байх аа. Аз болоход ийм юм хэзээ ч болохгүй. Хүн хүч чармайлт хөлс гаргаж ядарч, зүдрэхгүйгээр, түгшиж догдлохгүйгээр юу ч бүтээж чадахгүй. Коммунизмын үед ч бэрхшээлтэй тулгарч, нойргүй хононо. Хамгийн гол нь хүн гэдгээ ухаарч оюун санаа, сайхан сэтгэл, хүн чанар гаргаж хөлс, хүч хөдөлмөр зарцуулж байж талх тариаг бүтээнэ.

	Газар дэлхийгээс аль болох илүү их хишиг хүртэж байх хязгааргүй тэмүүллийн уг сурвалж бол хүний хөдөлмөр юм.

	Энэ уг сурвалжийг хүн бүр хамгаалж бишрэн шүтэх учиртай. Та нарыг удахгүй хамтралд түр ажиллуулахаар явуулна гэсэн гэж чи бичсэн байна. Энэ бол маш сайн, би үүнд чинь хязгааргүй баяртай байна. Өөрийнхөө ч, эцгийнхээ ч, нөхдийнхөө ч найдварыг хөсөрдүүлэлгүй сайн ажиллаарай. Аль нэг хялбархан, цэвэрхэн ажлыг битгий шилээрэй. Шууд л талбайд биеэрээ ажилла! Хүрз ч гэсэн өөрийнхөө ид шидийг хүнд харуулж болох багаж юм шүү.

	Харин зуныхаа амралтаар хамтралдаа ирж тракторын бригадад ажиллаарай.

	«Ургуулсан тариагаар нь л хүнийг таньж болдог» гэсэн манай украйны цэцэн үгийг чи сайн мэднэ. Хүний төлөө юу бүтээв? гэдгээрээ л хүн бахархах учиртай. Үнэнч шударга хэн боловч ургуулсан тарианыхаа түрүү бүрд өөрийн хөдөлмөрийн ул мөрийг үлдээхийг хичээдэг. Би бараг 50 орчим жил энэ орчлонд амь зуухдаа жинхэнэ ажлын талбарт ажилласан тэр хүн л энэ хүслээ хурц тод илэрхийлдэгт итгэдэг болсон юм.

	Гучин жил илүү алим ургуулсан, ээргэлдээ хамтралын нэгэн өвгөнтэй чамайг танилцуулах гэж оюутны чинь анхны амралт болохыг хүлээж сууна. Энэ хүн өөрийнхөө хөдөлмөрөөр ёстой л зурагчин болсон хүн дээ. Тэр хүн өөрийгөө тарьсан модныхоо мөчир, навч бүрд олж хардаг.

	Хэрвээ өнөөдөр бүх хүн ингэж л ажиллаж байвал коммунист ёсоор хөдөлмөрлөх хэм хэмжээнд хүрчээ гэж хэлж болох юм.

	Чамд эрүүл энх, аз жаргал сайн сайхныг хүсэн ерөөж, тэврэн үнсье.

	 

	Эцэг чинь

	
ХОЁР ДАХЬ ЗАХИДАЛ

	Сайн байна уу, хайрт хүү минь? Хамтралаас бичсэн чиний захиаг авч сэтгэл хөдөллөө. Чиний тухай болон, бичсэнийг чинь бодсоор бүхэл шөнөжингөө унтсангүй.

	Чиний очиж ажилласан хамтрал чинь үзэсгэлэнт сайхан цэцэрлэгтэй атлаа арван тонн алимыг нь гахай устгаж, гурван га-гийн улаан лоолийг хураагаагүй хаяж, түүнийхээ ул мөрийг арилгахын тулд дараа нь тэр хэсэг газрыг дахин хагалах тушаал тракторчдодоо өгсөн шударга биш байдалд чиний сэтгэл түгшиж байгаа нь нэг талаар сайн хэрэг. Нөгөө талаар чи энэ зэвүү хүрмээр аж ахуйч биш байдлын өмнө мэгдэж эргэлзсэнээс өөр юу ч хийж чадаагүй явдалд би гайхаж байна.

	«Хагалсан хэсэгхэн газрыг өглөө хараад зүрх минь эгээ л дэлбэрчихсэнгүй» гэж чи бичсэн байна. Харин дараа нь яасан бол оо? Тэртэй тэргүй ямар нэг зүйл чамайг зовоож байсан даа? Зүрх чинь жаахан тайвширсан ч жигд амьсгалж чадахгүй байсан биз! Чиний нөхдийн хэнийх нь ч зүрх дэлбэрчхээгүй шүү дээ? Муу, маш муу хэрэг... Хэт ичгүүргүй, хуучныг баримтлагч Талейраны тухай миний ярьсныг чи лав санаж байгаа байх аа. «Сэтгэлийнхээ анхны дуудлагыг дарж байх хэрэгтэй. Учир нь хамгийн ариун шударга байдаг...» гэж тэрээр залуучуудыг номлож байлаа. Харин коммунист бид сэтгэлийнхээ анхны дуудлагыг бөхөөхгүй бай, тэр нь хамгийн шударга байдаг. Сэтгэлийнхээ анхны дуудлагаар ажилла. Өөрийн бодол санааг боогдуулна гэдэг бол онц аюултай хэрэг. Хэрэв чи аль нэг юманд анхаарлаа хандуулж заншихгүй бол анхаарал чинь юунд ч төвлөрч өгөхгүй. Чи эрмэлзэлдээ буулт хийхгүйгээр байж сур гэж сургадаг. «Залуугийн уян зөөлөн байдлаас гарч хатуу догшин авиртай болж хувирахыг өөртөө хоригло. Хүмүүсийн бүх л үйл ажилд оролцож бай, замын дунд үлдэж хэрхэвч болохгүй, тэгвэл гүйцэхгүй болно шүү1» гэсэн «Амьгүй албат» зохиолоос авсан үгийг дэвтэртээ бичиж ав!

	Харсан ч хараагүй юм шиг, үзсэн ч үзээгүй юм шиг хандаж сайн мууг адилханд тооцож сохор юм шиг өнгөрөөх нь хамгийн аюултай чанар юм.

	Хүү минь чи үүнээс л үхлээс ч илүү болгоомжлох хэрэгтэй. Өөрийн гэсэн үзэлгүй хүн бол зүрх зориг ч үгүй өчүүхэн амьтан байдаг юм. Хэрвээ чи муу муухай зүйл гэж үзвэл чинь үнэнд хүрэхийн төлөө түүний эсрэг тэмц.

	Сергей Лазогийн талаар миний ярьсныг санаж байгаа биз дээ. Тэр өөрийнхөө тэмдэглэлийн дэвтэрт «Үзэл итгэл нь хал үзэж амьдралаар шалгагдсан, бусдын үзэлтэй өөрийнхөө үзлийг жишиж үзсэн хүнд л байдаг... Хүн үзэл итгэлээсээ татгалзсанаас үхсэн нь дээр...» гэжээ. Энэ чинь л ёстой хүн шиг хүний үзэл. Тэгвэл хэрэггүй зүйлийг хориглохын тулд би яах ёстой байсан бэ? гэж чи надаас асууна

	Муу юмны эсрэг яаж хандах ёстой вэ? Тийм жорыг би мэдэхгүй. Гэвч би тэнд чинь чиний оронд ажиллаж, та нарын үзсэн зүйлийг олж харсан бол юу хийхээ шийдэж чадах л байсан.

	Хамтралд тийм замбараагүй байдал давамгайлж байхад тэднийхэн түүнд сэтгэл нь зовохгүй байх юм гэж чи бичжээ. Та нар тэднээс ч доор байна. «Нийтээр заншсан зүйлтэй чиний бодол зөрчилдөж байгаа үед ч саналаа илэрхийлэхээс хэзээ ч эмээж болохгүй» гэсэн Роденагийн үг чамд хамаарахгүй гэж үү?

	Би чиний оронд тэнд байсан бол нөхдийн хамт намын байгууллага дээр очиж юу болж байгааг нь лавлах байсан. Хэрвээ та нар улаан лоолио өөрсдөө хурааж чадахгүй байгаа бол хүний хөдөлмөрийг дэмий үрэхгүйн тулд оюутан бид хураацгаая гэж хэлэх байлаа.

	Арга хэмжээ авахгүй бол мужийн намын байгууллага, ардын хяналтын хороонд ч хүртэл мэдэгдэнэ» Тэгэхэд бүгд адилхан хандахгүй гэдэгт би итгэж байна. Тэгэх ёсгүй юм.

	Бусдыг хараад л зүгээр суух ёстой биш, тэд юу хийх хэрэгтэй, яаж хандаж байна вэ? гэдгийг ухаарч өөрөө шийдвэрлэх тийм хэмжээнд хүрсэн байх учиртай.

	 

	Эцэг чинь

	 

	 

	
ГУРАВ ДАХЬ ЗАХИДАЛ

	 

	Сайн байна уу, хайрт хүү минь? 

	Чи өөрийнхөө бодол хүсэл эрмэлзэл, сэтгэл догдлуулсан бүх зүйлээ хуваалцахаар илэн далангүй бичсэн явдал намайг их баярлуулж байна. Хамгийн гол нь ажил амьдрал их өрнөж байгаа хялбаргүй өдрүүдэд чиний сэтгэл хөдөлж эдгээр санаа чамд төрсөнд би улам ч баяртай байна.

	«Хэрвээ би үнэний төлөө тэмцэгч болох юм бол намайг их л гайхах бололтой» гэж чи бичсэн байна...

	Чиний захидлын энэ мөрийг уншаад сандарч мэгдсэнийг чинь би мэдлээ. «Чиглэсэн үзэлтэй байх гэдэг нь ёс суртахууны тодорхой баялгийг хуримтлуулахад хэрхэн хандаж байгаагаар үнэлэгдэнэ» гэж чи бичжээ.

	Миний хүүгийн сэтгэлийг энэ асуулт хөдөлгөж байгаа нь их сайн байна. Би өөртөө болон чамд их баярлаж байна. Орчны чинь хүмүүс юу бодож, юу ярьж байгаа нь чамд хамаагүй биш юм. Чиглэсэн бодолтой, тодорхой үЗЭЛтэй байх гэсэн үгнүүд аугаа их ариун нандин зүйлс юм. Өөрөө хүссэн хүсээгүй хүний үзэл санааны сайн сайхныг гутаагч тэр этгээд нь цэвэр ариун ёс сүр жавхлант байдлыг бузарлаж хүнийг элэг доог болгоход хүргэж байна.

	Чиглэсэн зорилготой байх нь хүнлэг ёс юм.

	«Үзэл бодлоосоо ухарсан хэнд ч гэсэн эцсийн эцэст ганцхан сэрэл л үлддэг» гэсэн Гётегийн үгийг чи санаж байна уу? Чи бага насандаа энэ үгэнд цочирдон гайхаж «өөрөөр хэлбэл амьтан болж хувирч байна гэсэн үг үү?» гэж надаас асууж байв. Тийм ээ, хүү минь! Чиглэсэн зорилгогүй хүн араатан шинж рүү дөхөж очдог юм.

	Үзэл бодлынхоо төлөө галд орох, цаазлагдах, бууны суманд өртөхөд хэзээд бэлэн байдаг хүмүүс цөөнгүй байдгийг дахин дахин санаж бай.

	Жордано Бруно «би өөрийнхөө үзлээс татгалзаж байна» гэсэн хэдхэн үг хэлээд л амиа аварч болох байсан билээ. Гэвч энэ үгсийг хэлэхийг хүсээгүй ариун шударга үзэл бодол нь түүний зүрх сэтгэлийг цог золбоотой болгожээ.

	Харанхуй бүдүүлэг бэртэгчин этгээдүүдийн инээд шуугианд цаасан малгай өмсөж хувцсан дээрээ элдэв мяраан зурагтай тамд орохоор галын дэргэд очихдоо өөртөө бат итгэж алсын ертөнцөд зорьж одот тэнгэрт пуужин хөөрч байна гэж төсөөлөн бахархаж байсан байж болох юм. Александр Ульянов хааны нэр дээр захидал бичихэд хаан түүний амийг аврах л байсан. Гэвч тэр үүнийг хийгээгүй, хийх ч үгүй байсан. Софя Перовскаяг хааныг алах ажилд оролцоогүй гэж хэлэхэд л суллах байсан, тэгэх тусмаа түүний бурууг батлах баримт байгаагүй юм. Түүний хувийн амьдралаас нь эрх чөлөөний үзэл санаа, харгислалыг устгах хүсэл үнэтэй байлаа. Бат итгэлт үзэл бол хүнийг аймшиггүй эр зоригтой болгодог.

	«Хэрвээ манай орны хөвгүүд, охид бүр эрхэм дээд үзэл, ариун шударга бодлоо хүнлэг сэтгэлээр хамгаалж чадах юм бол манай нийгэм элбэг баян оюунтай, цэвэр ариун ёс суртахуунтай ертөнц болох учиртай. Горькийн зөгнөж байснаар хүмүүс бие биедээ од шиг гялалзаж харагдаж байх учиртай2. Тийм цаг өөрөө ирэхгүй. Түүний төлөө тэмцэх хэрэгтэй.

	Бидний хийх ёстой хамгийн бэрхшээлтэй зүйл нь чамд ч, надад ч, чиний үр хүүхдэд ч ялгаагүй бүх хүнийг эрхэм дээд коммунист үзлээр хүмүүжүүлэх явдал юм.

	— Хүү минь! Энэ үзэл л ертөнцийн дээд чимэг юм шүү.

	Би уншсан нэгэн жижиг номоо чамд илгээлээ. «Их салхинд өгсөн зүрх сэтгэл» гэдэг энэ үгийг Ираны коммунист намын удирдагч Хосров Рузбех шүүх хурал дээр хэлжээ.

	Хосров Рузбехийн амьдрал нь залуу үеийнхэнд коммунист үзлийн ариун шударга санааг ойлгуулахад ихээхэн сургаалтай, нэг ёсны үзэл суртлын цагаан толгой юм.

	Тэрээр ирээдүйтэй математикч байсан бөгөөд эрдэм шинжилгээний олон бүтээл туурвижээ. Гэвч эх орноо дарлал мөлжлөг, харгислалаас чөлөөлөх тэмцэл түүнийг эзэмдэж тэр коммунист болов. Хэдэн арван жил нууц байдалд ажиллаж байлаа. Гэтэл урвагч этгээд түүнийг илрүүлснээс баригдан шүүгджээ.

	Хэрвээ өршөөл гуйсан бол шүүх түүнийг үхлээс хэлтрүүлэх л байлаа.

	Аллага хядлагын хатуу дэглэмтэй хаанчлалын нөхцөлд амь гуйх нь нөхдийн дунд нэр хүндгүй болно гэдгийг тэр коммунист мэдэж байв. Тэгээд ч тэр өөрийгөө цаазлахыг шүүхээс шаардаж байсан юм. Түүний сүүлчийн үг нь: «Үхэл бол ямар ч үед таатай зүйл биш, ялангуяа гэрэлт ирээдүйгээ зөгнөн харж түүнд бүрэн итгэдэг хүмүүст бүр ч тодорхой билээ. Гэвч үнэн худал бүхний тулд амьд үлдэх нь жинхэнэ хүмүүст хангалттай биш ээ. Амьдралынхаа туршид өөрийнхөө үндсэн гол зорилгоос хазайж болохгүй.

	Амьдралаа, нэрээ гутаах, гутамшигтай байдлаар сольж, нэр төрөө алдан, итгэл төгс байдал, нийгэм улс төрийн үзэл, эрхэм нандин мөрөөдлөөсөө татгалзсанаас үхэх нь зуу дахин шударга бөгөөд нэр төртэй юм. Би өөрөө тэр замыг сонгосон. Өөрийгөө цаазаар авагдах гэмт хэрэгтэн гэж үзэхгүй байна. Гэвч үхэхгүй үлдэх нь миний нэр төрд аюултайг анхааралдаа авч намайг цаазаар авах шийдвэр гаргахыг ноён шүүгчээс албан ёсоор шаардаж байна. Амь эрсэдсэн нөхдийнхөө алдар гавьяаг хуваалцахын тулд, бидний нэр төрд занал учруулж байгаа ял зэмлэлийг арилгахын тулд үүнийг бахдалтайгаар шаардаж байна.

	Би ч, миний нөхөд ч улс төрийнхөө үйл ажиллагааны төлөө шийтгэгдэж байгаагаас биш гэмт хэрэгтнүүд биш ээ. Бид энхрий хайрт эх орондоо үйлчлэгчид учир Ираны үнэнч шударга ард түмэн энэ тогтоолыг эзэрхэг үеийн харгислал гэж үзэж, биднийг өөрсдийнхөө амийг хайрлахгүй тэмцэгчид байсныг маань зөвшөөрөн цагаатгах болно. Та нар Хосров Рузбехийг шийтгэ л дээ! Харин үнэнч шударга байдал, эх оронч үзэл, хүнлэг ёсыг хэзээ ч шийтгэж чадахгүй шүү3».

	Энэ үгийг миний хүү санаж бай. Эдгээр үгс чиний амьдралыг гийгүүлэгч гал дөл болог. «Үзэл», «Үзэлтэй байх» гэсэн үгсийг егөөдөн хэлсэн өөрийн гэсэн үзэл бодолтой нэгийгээ эрх тушаал хөөцөлдөгч гэж боддог хүн ч бий. Эдгээр хүмүүс оюун бодлоороо туйлын явцуу байдаг бөгөөд чиглэсэн зорилготой амьдрал, жинхэнэ аз жаргалыг бүрэн ойлгодоггүй нь харамсалтай. Тэд чиглэсэн үзэлтэй байхыг үзэл суртлын боол гэж үздэг. Тэдний бодлоор бол (энэ бодол өнөөдөр ч бий болоогүй, алс эртнээс түүхийн нэг үеэс нөгөөд дамжиж ирсэн) хүн үзэл бодолд уусан, бие хүн байхаа больж зүгээр л амьд үхдэл болж хувирдаг. Ямар арчаагүй ухвар мөчидхөн бодол вэ? Зөвхөн чиглэсэн зорилготой үзлийнхээ ачаар л хүн бие хүн байж бүтээлчээр амьдрагч жинхэнэ тэмцэгч болж чаддаг. Хүн элдэв үзэлд автагдаж уусдаггүй харин түүний л ачаар хүчирхэг болдог.

	Манай нутагт Богдановын дунд сургуулийн захирал Иван Гурьевич Ткаченко гэж миний сайн нөхөр, багш бий (манайд нэг биш удаа ирж байсан, чи санаж байна уу?) Эх орны дайны үед тэр партизаны отрядад оролцож, фашистуудын эсрэг Хар ой гэдэг газар байлдаж явсан хүн. Иван Гурьевич саяхан надад үзэл бодол, туйлын хүслэнтэй холбоотой, чиний ч мэдэж байвал зохих тун сонин түүх ярьсан юм.

	1941 оны намрын дайны хүнд үе байжээ. Фашист суртал нэвтрүүлэг «Улаан арми сөнөж мөдхөн Москва бууж өгнө» гэж байдгаараа хашхичиж байлаа. Гэвч фашистуудыг партизанууд айлгадаг болсон юм. Манай нутагт партизанууд немцүүдийг4 тайван байлгадаггүй байлаа. Хар ойгоос холгүй нэгэн тосгонд ардын өшөө авагчид штабын машин, радио станцыг шатааж 10 хүнийг нь устгасан юм.

	Фашистууд эхэндээ энэ тосгоны хүмүүсийн эсрэг залхаан цээрлүүлэх арга хэмжээ хэрэглээгүй. Харин тэд «Сэтгэхүйг нь цочроон сандраах» суртал ухуулгын үүднээс хандахаар шийдсэн байна.

	Тосгоны төвд дүүжлүүрийн томоохон байгууламж барьж түүн дээрээ немц, украйн хэлээр «Хэрвээ тосгонд нэг л партизан үзэгдэх, эсвэл партизаны гараар немцийн цэргийн цус урсах юм уу, партизаны үйл ажлыг дэмжих л үг сонсогдвол тааралдсан эхний арван хүн энд дүүжлэгдэх болно» гэсэн бичиг хадав.

	Тэгээд бүх тосгоныхныг дүүжлүүрийн гамшгаар зоригийг нь мохоож энэ тушаалыг «тайлбарлахын» тулд фашистын нэг хошууч ирж тариачдад «Танай улаан арми, Зөвлөлт Холбоот Улс байхгүй болсон. Зөвлөлтийн бүх нутаг одоо немцийн районд хамаарч байна» гэж ярьжээ. Тариачид айж эмээсэн, сандарсан байдалтай байлаа. Олны дундаас 20 орчим насны нэгэн залуу гарч ирээд «Фашистуудад бүү итгэ. Улаан арми, Зөвлөлт засаг байж байгаа. Москва үүрд байх болно. Би партизаны тагнуул байна» гэж чангаар хэлжээ.

	Фашистууд залуугийн баатарлаг зоригт мэгдэн сандарцгааж ямар ч арга хэмжээ авч амжаагүй байтал гар буу гаргаж хошуучийг тулган буудав. Хошууч нь үхсэн хэвтэж байхад л тэд гэнэт ухаа орсон бололтой залууг баривчлан хүллээ.

	Фашистуудад нэг л тушаал байдаг. Энэ нь буудан алах ял юм.

	Цаазлагдахын өмнө залуутай нэгэн партизан хамт шоронд сууж байгаад тэндээс оргожээ. Тэгээд ч бид залууг хэн болохыг мэдсэн юм. «Би бол партизан биш гитлерчүүдэд баригдсан зөвлөлтийн цэрэг хүн. Олзлогдохдоо битүү шархадсан байсан, дараа нь оргож амжсан юм. Тариачдыг цуглуулсан тосгонд би санамсаргүй очсон. Улаан армийн мөхөл, Москвагийн уналтын тухай хошуучийг хашхирахад тариачид хэрхэн гуньхарч байхыг би харсан. Тэгэхэд би биеэ барьж чадаагүй юм. Би үхлээс өөр замгүй гэдгийг мэдэж байсан ч өөрөөр шийдэж чадаагүй юм.

	Миний хэлсэн үгнүүд хүмүүсийн зүрх сэтгэлд эх орныхоо ялалтад итгэх гал асаасан юм.

	Намайг тосгоны төвд босгосон дүүжлүүрт дүүжлэх гэж дахиад л тариачдыг цуглуулна. Үхнэ гэдэг надад хамгийн хүнд сорилт болох юм. Үхэл аюултай шүү дээ.

	Минутын дараа тамын ертөнцөд халин одно гэж бодоход бүр аймшигтай. Гэсэн ч цугласан хүмүүсийн өмнө энэ хатуу шалгалтыг даван гарахыг хичээнэ. Ялалтад итгэж байдаг учраас л би амьд яваа юм» гэж тэр залуу партизанд ярьжээ.

	Тэрээр сорилтыг үнэхээр давж чадсан байна. Алуурчид түүний хүзүүнд олсны гогцоог хийхэд тэр «Ардууд аа! Алуурчдын өмнө тэргүүнээ бүү бөхийлгө. Эрх чөлөөг дүүжлүүрээр устгаж чадахгүй. Эх орныхоо төлөө би үхэж байна» гэж бахархалтай хэлсэн байна. «Бид үзэл бодлоосоо үхсэн ч буцахгүй» гэж Горький бичсэн байдаг. Үзэл бодлоо эрхэмлэдэг тэр хүн л өөрийнхөө хүн чанараа хамгаалж чаддаг юм. «Зүрх сэтгэлээ тасалчихгүйн тулд түүний уялдаа холбоог алдагдуулж болохгүй5» гэсэн Марксын үг коммунист итгэл болон хувирсан байна.

	Манай аугаа их хэрэгт итгэдэг жинхэнэ хүн болно гэдэгт чиний зүрх түүнээр цохилж байна гэдэгт би итгэдэг. Амьдралд бүх юм сайн сайхан байдаггүйг санаж бай. Чамд эмх замбараагүй арчаагүй юм ч тааралдана. Түүнийг л коммунизмын аугаа их үнэний эсрэг зүйл гэж үзэж чаддаг байх хэрэгтэй. Энэ бол хохирох үнэн биш харин ялах үнэн юм.

	Гэвч гурван жилийн өмнө чи бид хоёрын уншиж байсан «Шийдвэртэй байвал үнэн ялна» гэсэн Юлиус Фучикийн гайхамшигт үгийг мартаагүй биз.

	Бидний дунд хуурамч зүйлийг илрүүлж цааш нь тонилгохыг хичээдэггүй, түүнтэй цагдаа нар л тэмцэх ёстой гэж үздэг «үнэний төлөө тэмцэгчид», «түүнийг эрэгчид» цөөнгүй бий. Энэ мэтийн хоосон чалчигчид их хор хохирол учруулдаг юм. Зорилт бол дутагдлыг олж чадаад түүний тухай бүх үзсэн сонссоноо ярихад биш, түүнийг даван туулахад л байгаа юм. Цэвэр цэмцгэрийн төлөө цэцэрхэн тэмцэх биш харин түүнийг шүүрдэж хаях хэрэгтэй гэж Илья Ильф, Евгений Петров нар их сайн хэлсэн байдаг.

	Амьдралд чинь цаг ямагт тохиолдож болох шүүрдэж хаявал зохих хог новш нь чамд гуниг гутрал, сандрал, үл итгэх байдал төрүүлэхгүй гэдэгт би итгэж байна.

	Сайн сайхан ялна, гэвч сайн сайхныг үзэх эх үүсвэр нь хүн өөрөө юм.

	Эрүүл энх, сэргэлэн цовоо сайн сайхныг хүсэж чамайгаа тэврэн үнсье.

	 

	Эцэг чинь

	
ДӨРӨВ ДЭХ ЗАХИДАЛ

	 

	Сайн байна уу, хайрт хүү минь? 

	Туйлын зорилго, сайн сайхан, чин үнэн, амьдралын зорилго энэ бүхэн чиний сэтгэлийг догдлуулж байгаад би хэчнээн их баяртай байна гэж санана. Эдгээр асуудлуудыг сонирхохгүй чи уджээ. Тэгээд ч миний захидлууд чамд бүхэл бүтэн сэтгэлгээг төрүүлэхэд хүргэсэнд би бүр ч баяртай байна.

	Хүрээлэн байгаа орчны хамгийн гайхалтай сонин зүйл хүний ертөнцийг чи соргог харж, өдөр бүр шинэ хүмүүстэй харьцаж байдаг чинь ийм хурц тод санаа бодол төрөх шалтгаан болжээ.

	Хүнийг таньж мэдэх гэдэг нь өөрийгөө дахин мэдэж авах гэсэн үг.

	Чамайг элсэлтийн шалгалт өгөхөөр явахын яг өмнө бидний дунд маргаан болж байсныг би ер мартдаггүй юм. (цэцэрлэг дотор лийрийн модны дэргэд сууцгааж байсныг чи санаж байгаа биз?). Тэгэхэд болсон бидний хоорондын маргааны хамгийн эгзэгтэй тэр үед галт тэрэг хөдлөхөд ганц л цаг үлдлээ гэж ээж чинь хэлсэн шүү дээ...

	Нэг талаас сайн сайхан, нөгөө талаас муу муухайн эвлэршгүй эсрэг тэсрэгийн туйлуудад нийгмийн бүх хүч хуваагдсан үед л туйлын үзэл бодолтой хүмүүс бий болох нөхцөл бүрэлддэг гэсэн өөрийнхөө бодлыг чи хатуу хамгаалж үлдсэн.

	Сайн сайхан, муу муухай гэж юу болох, юуны төлөө, юуны эсрэг тэмцэх чинь тод харагдаж байсан.

	Харин одоо туйлын зорилтын төлөө тэмцэл нь өдөр тутмын ажлын хүрээнд хамрагдах болжээ. Саальчин эмэгтэй төлөвлөгөөнөөсөө 1000 литр сүү илүү саасан байвал баатрын тухай ярих юм.

	Тийм хялбархан баатарлаг үйлст хүрч болно гэж үү? Байх боломжтой үүрэг нь болох ерийн хөдөлмөрийг л «гавьяа зүтгэл» гэдэг дэвэргэсэн үгээр илэрхийлж шагнал олгох нь хэтрүүлж байгаа хэрэг биш үү? гэсэн жишээг чи хэлж байсан.

	Чиний захидал энэ санааг чинь өргөжүүлсэн байна.

	Энэ бол маш нарийн төвөгтэй асуултууд юм. Ялангуяа туйлын хүслийн тухай асуулт бол бүр ч нарийн юм. Юуны өмнө туйлын хүсэл бол өө сэвгүй зүйл биш гэдгийг ойлгох нь зүйтэй. Хүн бол төмөр бетон хийц бус мах цусанд төрсөн амьтан юм.

	Павел Корчагин туйлын хүслээ илэрхийлэх эрхтэй байсныг чамайг зөвшөөрч байгаа гэж би бодож байна.

	«Тэнэг мунхаг, туршлагагүй, бага залуугийн харгайгаар багагүй алдаанд орж байлаа. Гэвч мэдлэг нимгэнтэй байх нь түүнээс бүр илүү гай зовлонд хүргэж байсан юм» гэж тэр хэлжээ. Энэ гайхамшигт баатар өөрийнхөө дутагдлыг олж харж тодорхойлсон нь онц чухал боловч хамгийн гол нь хувьсгалын гал улаан тугийг цусаараа хамгаалсан явдал юм.

	Энэ нь туйлын хүслэн мөн. Хувьсгалын ялалтын төлөө түүний тэмцэл нь хүн төрөлхтний хүсэл зоригийг бадрааж байгаагаараа онцгой ач холбогдолтой байна.

	«Хүн ялагдлыг тэсвэрлэхийн тулд бий болоогүй, хүнийг устгаж ч болно. Харин түүнийг ялж болохгүй» гэсэн Эрнест Хэмингуэйн хэлсэн энэ үгийг түүнээс өмнө Павел Корчагины амнаас ертөнц дахинаараа сонссон юм.

	Зөвхөн сонсоод зогсоогүй гавьяат үйлсийг нь гайхан биширцгээсэн билээ.

	Аль эрт амьдралаас хальж одсон Александр Ульянов, Степан Халтурин, Софья Перовская... зэрэг хүмүүсийн дур булаам гайхамшигтай мөрөөдөл болсон нийгмийн шударга ёс өнөөдрийн манай өдөр тутмын амьдрал хөдөлмөрөөр хэрэгжиж байгааг тэд харсан сан бол бахархах байсныг төсөөлж бод л доо. Гайхсанаас болж тэдний зүрх сэтгэл чичрэн дагжих байсан биз.

	Өнөөгийн бидний амьдрал тухайн үедээ тэдэнд туйлын хүсэл нь байсан байж болох юм. Тэдгээр баатарлаг үйлстний аль нь ч бидний амиа золиосолж олсон амьдрал ийм л байх ёстой гэж хэлэх байсан даа. Харамсалтай нь бид ямар цаг үед амьдарч байгаагаа мартчихдагаас үүнийг мэдэрч чаддаггүй байна.

	Баатарлаг үйлстэн болох сая сая хөдөлмөрийн хүмүүс өөрсдийгөө хэзээ ч баатар гэж боддоггүй, хэрвээ тэднийг баатрууд гэж нэрлэвэл ихэд гайхна байх.

	«Жирийн хүмүүс», «Ердийн ажилчин» гэсэн үгнүүд хүмүүст ямар нэг хэмжээгээр тоомсоргүй хандаж байна уу даа? гэсэн өнгөөр илэрхийлэгддэг байсан тухайн үеийн ойлголт өөрчлөгджээ.

	Жирийн хүн гэж байхгүй! Тариан талбай, мал аж ахуйн ферм, үйлдвэрийн суурь машины дэргэд ажиллагч манай үеийнхэн цөм хөдөлмөрийн алдартан болжээ.

	Хувьсгалын гал улаан туг...

	Түүнийг манай ард түмэн бахархалтайгаар авч явна.

	Хувьсгал үргэлжилсээр, одоо үед ертөнцийн хувьслын оргилд ойртож байна. Манай үеийн мөн чанар энд л байгаа юм гэдгийг миний хайрт хүү чи ойлгож мэдрэх ёстой.

	Өнгөрсөн үеийн алдарт хүмүүс юуны тухай мөрөөдөж, юуны тулд үхэл зовлонд эрсдэж байсныг нь өнөөдөр бид өөрийн гараар хэрэгжүүлж байна.

	Ирээдүйд хэрэгжиж болохоор аз жаргалын тухай дур булаам мөрөөдөл, сайн сайхан, чин үнэний хүслэн, коммунист туйлын зорилгоор дүүрэн байсан тэр үеийн хүмүүсийн харцаар өнөөдрийнхөө жирийн нэг өдрийг харж чадсан цагт л коммунизм байгуулж байгаагаа ойлгож мэдрэх болно.

	Ингэж бодоход чиний ярьсан саальчин эмэгтэй жинхэнэ туйлын хүсэлтэй баатар хүн байсан байна. Тэр ямар ч гавьяа байгуулаагүй боловч түүний бүх амьдрал нь гавьяа зүтгэл юм. Түүний цусны дусал хувьсгалын гал улаан тугт туяарч байна. Яагаад тэр өөрөө баатар, амьдрал нь гавьяа юм бэ? Яагаад гэвэл тэр хөдөлмөрөөрөө хүнийг өндөрлөгт өргөсөн юм.

	Юуны тул бид төлөвлөгөөг төлөвлөж, биелүүлж, хөдөлмөрлөж байгаа юм бэ? Коммунист бүтээн байгуулалтын зорилгоор юм гэдгийг миний хүү нухацтай бодож үзэх хэрэгтэй. Бүгд л хүний аз жаргалын тулд юм.

	Коммунизм бол бурхан тэнгэрээс заяасан олон түмэнд үл ойлгогдох зүйл биш юм. Коммунизм бол хүн өөрөө, түүний аз жаргал юм.

	Коммунизм байгуулах гэдэг нь гэр бүл бүрд аз жаргал авчрахыг хэлнэ, харин энэ нь аз жаргалгүй нийгэмд байж болохгүй.

	Материалын болон оюуны үнэт баялгаас аз жаргалыг салангид сэтгэх боломжгүй юм. Саальчин эмэгтэй материалын үнэт баялгийг бий болгохдоо зөвхөн элбэг дэлбэг байдалд санаа тавиагүй. Хаана элбэг дэлбэг байна тэнд зохиол бичиж, хөгжим зохиож, дэлхийд хамгийн том телевизийн цамхаг байгуулж, алсын оддыг хүчит дуран авайгаар хардаг оюун санааны баялаг амьдрал буцалж байдаг юм. Хэрвээ саальчин эмэгтэйн жирийн хөдөлмөр байгаагүй сэн бол Пахмутовагийн сайхан дуунууд, Шостаковичийн алдарт симфониуд, академич Амбарцумяны оддын тухай зоримог мөрөөдлүүдийн аль нь ч байхгүй байх сан.

	Чиний сурч байгаа тэр сургууль ч номыг амтархан уншдаг нийслэл хотын чинь мянга мянган оршин суугчдын концерт, театрт очдог намуун тайван үдэш ч байхгүй байх сан. Тэр саальчин эмэгтэйг амьдралыг дархлагч гэж үзүүштэй. Энд л жирийн хүн гэж нэрлэгдэх ерийн хүний туйлын хүслэнгийн мөн чанар байгаа юм. Энд л хөдөлмөрийг дархлагчийн уг үндэс байгаа юм.

	Хэрвээ мянга мянган металлургчин, уурхайчин, тариачин, саальчин байгаагүй сэн бол манай хувьсгалын гал улаан туг орчлонд мандахгүй байсан юм.

	Туйлын зорилготой хүн бол бурхны хөрөг ч биш, нүгэл хилэнцгүй хамгийн дээд гялгар зүйлээр бүтээгдсэн амьтан ч биш юм. Бидний амьдрал өөрөө туйлын хүслэн юм.

	Орчин тойрноо анхааралтай ажигла! Хүмүүсийг дахин дахин харж үз! Тэгэхдээ өнгөц биш, гүн дотроос нь хар тэгвэл чи туйлын хүслэнг олж харна. Туйлын зорилгогүй хүн хөөрхийлөлтэй амьтан болдог гэж И. С. Тургенев бичсэн байдаг. Хүн амьдралын замаа заагч гэрэлт од болох туйлын зорилгогүй байх юм бол харанхуйн дунд арчаагүйдэгч өчүүхэн амьтан болох нь илэрхий байна.

	Хүү минь чамдаа эрүүл энх, аз жаргалыг ерөөж чангаар тэврэн үнсье.

	 

	Эцэг чинь

	
ТАВ ДАХЬ ЗАХИДАЛ

	 

	Сайн байна уу, хайрт хүү минь? Чиний захидлыг хүлээн авлаа. Танай хичээл эхэлчихсэн юм байна. Чи баялаг материалтай радиофизик ба электроникийн кабинетуудынхаа тухай бахархан бичжээ. Сэтгэлийнхээ дуудлагыг бататгаж байгаа чинь намайг баярлууллаа. Радиофизик чиний дуртай ажил гэдэгт чи итгэж амьдрал үүнийг баталж өгвөл чи аз жаргалтай байх болно. Гэвч сэтгэлийн дуудлага бол хүнд гаднаас хүрч ирдэг ямар нэг зүйл биш ээ. Хэрвээ чи дунд сургуульд, бүр хоёрдугаар ангиасаа эхлэн радио хүлээн авагчийн схем дээр ажиллаагүй сэн бол чиний энэ сонирхол илэрч чадахгүй байсан.

	Сэтгэлийн дуудлага бол үржил шимт хөрсөнд ажилсаг хүний гараар тарьж ургуулбал аугаа том хүчирхэг мод болон ургах авьяас билгийн өчүүхэн жижиг нахиа юм. Энэ жижигхэн нахиаг байнга арчлан хамгаалахгүй бол үндсээрээ хатаж сөнөж болох юм.

	Сэтгэлийн дуудлагаа олж мэдэрч батжуулах нь аз жаргалын эх сурвалж гэсэн үг.

	Марк Твены нэг сонирхолтой өгүүлэл байдаг. Тэр өгүүлэлд диваажинд амьдрагчид нь нүгэл хилэнцэт газар дэлхий дээрх шигээ л хөдөлмөрлөж амьдардаг юм. Тэнд бурхан шүтээн байхгүй. Өөрийн сэтгэлийнхээ дуудлагаар ажил эрхэлж байдгаараа л газар дэлхийгээс ялгагддаг.

	Газар дэлхий дээр жирийн нэг гуталчин байсан хүн нас эцэслэснийхээ дараа алдарт жанжин болж, амьдралаа тэнэг мулгуу өнгөрүүлсэн боловч хичээнгүй бичгийн чадвар эзэмшсэн генерал штабтаа бичээчийн даруухан үүрэгтэй хангалуун сууж, уншигчдыг залхаасан хэнд ч хэрэггүй роман бичдэг байсан зохиолч өөрийнхөө жинхэнэ сэтгэлийн дуудлагаа мэдэрч токарьчны мэргэжил эзэмшин, бүх амьдралдаа өөрийгөө ба шавь нараа зовоон сурган хүмүүжүүлэгчийн мэргэжлийг санамсаргүй эзэмшсэн хүн гайхалтай сайн нягтлан бодогч болсон байх юм гэж бичжээ.

	Гайхамшигтай энэ өгүүллийг би нэг биш удаа уншсан юм. Тийм байдалд энэ дэлхий аль хэдий нь хүрсэн сэн бол сайн хэрэг. Гэвч харамсалтай нь их өөрөөр явагдаж байна.

	Амьдралын дээд жаргал юунд байна вэ? Минийхээр бол ямар нэг урлагийн төрөлд ойртож очсон бүтээлч хөдөлмөрт л байна. Энэ ойртолт бол ур чадварт байгаа юм. Хэрвээ хүн өөрийн эрхэлсэн ажилдаа дуртай бол тэр хөдөлмөрлөх явцдаа түүний үр дүнг сайн сайхан болгохыг эрмэлздэг.

	Би чамд өөрийнхөө цэцэрлэг, ойн мэргэжилтэн Ефим Филипповичийн тухай аль эрт бичсэн шүү дээ.

	Бүхий л амьдралдаа би хориос илүүгүй тийм хүмүүстэй тааралдсан юм. Хөдөлмөрлөх ур чадвартай гайхамшигт энэ хүнийг ямар ч нэмэрлэлтгүй хэлэхэд ажил хэргээр нь Станиславский ба Пластов, Шастикович ба Алексей Улесов нартай зэрэгцүүлж байна. (Алексей Улесовын тухай би чамд ярьж өгнө). Ефим Филипповичийн модыг тарьж урлан бүтээж байгааг нь Станиславскийн дүр бүтээдэг болон Пластовын хэсэгхэн холтсон дээр амьдрал урладагтай адилтгамаар байдаг. Тэр хүн жимсний бяцхан модыг олон удаа бүх талаас нь ажиглан харсаар залгаж ургуулах цорын ганц цэгийг олж авч байхыг нь би харсан юм. Жижигхэн нахиа ургаж гарах тэр цэгийг олж авснаар аугаа их увдист ажил нь эхэлж түүний ачаар хүн өөрийнхөө ажил хэргийг урлан дархлагч, дүрслэн зурагч, бахдан дуулагч нь болдог байна.

	Ефим Филиппович бол модны түрүүг гайхамшигтай сайхан урлан бүтээгч хүн. Түүнээс нь суралцаж мэдэж авахын тулд нэр хүндтэй тэр хүнтэй нэг биш жилээр хамт ажиллах хэрэгтэй юм. Энэ бол урлагийн сайн сайхныг ойлгодог, хүнийг таньж чаддаг болгоно. Ийм хөдөлмөрт л амьдралын аз жаргал оршиж байгаа юм. Энэ тухай Станиславский бичихдээ: «Аз жаргал юунд байна вэ? гэж асуугаад тэр нь танин мэдэх, урлаг ба хөдөлмөр, түүнийг ойлгох, урлагийг өөртөө ухаарах байгаль ертөнцийн амьдрал, амьдралын утга учир, сэтгэл зүрх, авьяас билгийг таньж авахад байгаа юм. Үүнээс дээд аз жаргал гэж байхгүй6» гэжээ. Урлагийг (сайн сайхныг) өөртөө таньж авах нь ажиглаж мэдэх үйл юм шүү, хүү минь! Хөдөлмөрлөж, ажиллаж байж сайн сайхныг мэдэх нь жинхэнэ ажил юм. Би гурван настай мянга мянган суулгацын дундаас Ефим Филипповичийн гараар ургуулсан цорын ганц суулгацыг хэзээ ч олж чадна. Түүний ургуулсан мод бүр нар өөд тэмүүлсэн байдаг. Модны бүх мөчрүүд нь түрүүндээ байрлаж, навч бүр нь бие биеэ халхлахгүйгээр навч бүр дээр нь нар наадаж байдаг. Та үүнийг яаж ингэж хийдэг юм бэ гэж би нэг удаа Ефим Филипповичоос асуусан юм. Хүн төрөлхтний цэцэн мэргэн ухаан гар хурууных нь үзүүрт байдаг гэж тэр хариулаад би гурван настайгаасаа эхэлж ажилласан юм. Харин танд шавь нараа тэгж л хүмүүжүүлэхийг зөвлөе. Хүн бүр өөрийн ажил хэргийн эзэн байх ёстойг ер мартаж болохгүй. Хэрэв би инженер эсвэл эмч, үгүй бол багш болох гэж суралцсан бол надаас ямар ч амжилт гарахгүй зөвхөн өдрийнхөө талхны төлөө л ажиллах байсан. Хүн болгонд байгалиас заяасан нэг авьяас байх бөгөөд түүнийг ашиглаж чадсан хүн л жинхэнэ хүн болж чадна гэсэн юм.

	Хүнийг хүн хүмүүжүүлдэг. Гэвч сэтгэлийн дуудлагаа бүтээж байгаа төрөлхийн авьяас билгийн эзэн нь хүн өөрөө юм.

	Чи Бахын хөгжимд дуртай шүү дээ. Иогани Себастьян Бахын удамд 58 хөгжимчин байсан. Элэнц эцэг, өвөг эцэг, эцэг нь хөгжимчин байлаа. Тэр байтугай төрөл дотроо гэр бүл болцгоож байжээ. Энэ хүн хөгжмийн зохиолч буюу сайн хөгжимчин болж болох уу гэдгийг төрөх үед нь урьдчилан хэлж болох байв. Тийм ээ, бүх төрөгчдийн 80 хувийг хөгжмийн зохиолч болохыг байгаль зөвшөөрсөн байна. Яагаад тийм гэж? Яагаад Бахын төрөл төрөгсдийн дотор 58 сайн хөгжимчид байсан юм бэ? Учир нь эдгээр хүмүүс өөрсдөө сэтгэлийнхээ дуудлагыг урлан бүтээцгээсэн байна. Учир нь хүүхэд бүрийн амьдралын анхны сэтгэгдэл нь энэ гэр бүлд хөгжим, хүрээлэн байгаа орчныг таньж болох анхны сайн сайхан зүйл нь хөгжмийн ая, анхны хачирхал шохоорхол нь хөгжмийн дэргэд байх, анхны сэтгэлийн хөдөлгөөн нь хөгжмийн сайн сайхныг хүсэх бахархал, хөгжмийг бүтээж урлах бахархал байсных юм. Хүн өөрийн сэтгэлийн дуудлагын эзэн нь байх ёстой. Чиний сэтгэлийг хөдөлгөсөн эхнээсээ дуртай байсан радиофизикч болох аз жаргалд чинь төдий л урамтай бишээр би хандаж байна. Өөрийнхөө санаа сэтгэлийн хагасыг аль хэдий нь зориулж байсан зүйлдээ дурлаж болно. Радиофизикийн мэргэжилд ихээхэн сонирхож байгаа чинь сайн юм. Гэвч энэ бол зөвхөн сонирхол төдий юм гэж ойлгох ёстой. Сэтгэлийн дуудлага сонирхол болж хөдөлмөрөөр үржигдэнэ (баяжигдана). Үржигч нь үржүүлэгчээсээ ямагт олон дахин бага байх тэр үед л үржвэр нь бат тогтвортой хэмжигдэхүүн болдог байна. Би чамд бага сага зүйл зөвлөхийг хүсэж байна. Шинжлэх ухаан өнөө үед эрчимтэй хурдцаар хөгжиж байна. Хэрвээ өөрийн эрхлэх ажлаараа сайн мэргэжилтэн болохыг хүсэж байгаа бол радиофизикийн салбарт гарч байгаа шинэ бүхнийг анхааралтай ажигла. Лекцээр өгөгдөж байгаа зүйл бол чамд ус агаар шиг хэрэгтэй мэдлэгийн өчүүхэн хэсэг төдий юм. Өдөр бүр, баярын ч бай, амралтын ч бай яг өдөр бүр радиофизик болон түүний төрөл ухаан болох электроник, астрофизик, сансрын биологийн талаар гардаг шинжлэх ухааны сэтгүүлүүдээс наад зах нь 5-аас доошгүй хуудас материал уншиж судалж бай. Үүнийг өдөр бүр хийж бай гэж би дахин давтаж хэлье.

	«Судлах» гэдэг үгийг би санамсаргүйгээр хэлээгүй юм шүү. Оюутан хүн судалж байх ёстой. Энэ нь баримт сэлт дүгнэлтийг өөрийн оюун санаандаа гүн гүнзгий хувирган бодох гэсэн утгатай үг, зөвхөн ухаарсны эцэст л дэвтэртээ бичиж ав. Шинжлэх ухааны өгүүлэл буюу сурах бичгээс хуулж бүү бич, харин санаандаа аль хэдий нь хуримтлагдсан үед л бичиж бай.

	Сэтгэлийг чинь их хэмжээгээр хөдөлгөж байсан зүйлийг өөрийнхөө хүслээр уншвал тэр нь бодол санаагаар чинь илүү их гүнзгийрч байдаг.

	Бас нэг зөвлөх юм байна. Ямар ч мэргэжлийн хүнд онолын судалгаа, практик ажил, бүтээл гэж байдаг. Харин радиофизикээр хийх практик ажил онцгой сонин байж болох юм. Өчүүхэн боломжийг ч гэсэн ашиглаж лаборатори, дархны газар ажиллаж бай. Радио удирдлагаар ажиллах загвар, радио хүлээн авагчийг засаж бай. Хичээлээр хийж байснаа гүйцээж илүү нарийн зүйл хий. Заримдаа шууд үр дүн гарахгүй үе байдаг. Сэтгэлийн дуудлагаа бататгах замаа боловсронгуй болгохыг эрмэлз! Анхны удаа болохгүй бол дахин эхэлж хий. Хамгийн энгийн хар бор ажил юм гэж битгий гуньхар.

	Гараа дасгах сургууль хий. Өөрийнхөө гарыг ур чадварын хамгийн чухал багаж хэрэгсэл байлгахын тулд чармайж ажилла. Надад гар, гар хөдөлмөрийн тухай сонирхолтой өгүүлэл бий. Түүнийгээ захидалтай хамт чамд илгээлээ. Энэ өгүүлэл намайг бишрүүлсэнтэйгээ адилаар чамайг догдлуулж хөдөлгөөсэй гэж хүсэж байна. Шинжлэх ухааны баталснаар хүний гар, хүн бүхний санаа бодолд зохицсон бүтээлч хөдөлмөртэй холбоотой мянга мянган миллиард ажлын байдалд байж болдог байна. Сэтгэлийн жинхэнэ дуудлага, бүтээл, хөдөлмөрийн сайн сайхны нууц нь гарын ур чадварт байдаг. Хэрэв өнөө үеийн инженер байхыг хүсвэл гараа уран дархан болго. Уран бүтээлийн ба хөдөлмөрийн сэтгэл зүйн тухай ямар нэг шинэ ном, номын дэлгүүрүүдэд байгаа эсэхийг үзэхийг чамаас хүсэж байна. Хэрвээ байвал авч явуулаарай.

	Чамд эрүүл энх, аз жаргалыг хүсье. Чамайгаа тэврэн үнсье.

	 

	Эцэг чинь

	 



ЗУРГАА ДАХЬ ЗАХИДАЛ

	 

	Сайн байна уу, хайрт хүү минь? 

	Чи сүүлчийнхээ захидалд надтай маргасанд чинь би их баяртай байна. Энэ бол гайхалтай сайн хэрэг. Сэтгэлийн дуудлагын тухай асуудал бол хүмүүсийн санаа бодлыг түгшээж байдаг асуудлуудын нэг мөн. Хүмүүжил, өөрийн хүмүүжлийн үүргийг хэтрүүлэн үнэлж, байгалиас хүнд юу өгөгддөгийг дутуу үнэлсэн байна гэж намайг чи зэмлэжээ. Тийм ээ, Бетховен бүр 5 настайдаа хөгжмийн зохиолоо бичсэн байна. Гэвч Бетховены бага нас зүйрлэшгүй тааламжтай нөхцөлд байснаар юуны өмнө энэ асуудал тайлбарлагдана. Хөгжмийн ямар ч зэмсэггүй, ая дуу гэдгийг хүмүүс мэддэггүй тийм орчин нөхцөлд хэзээ ч хөгжимчин төрөхгүй сэн.

	Одоохондоо мянга мянган хүмүүсийн байгалиас заяагдсан төрөлхийн чадвар хангалттай биш дэмжигдэж байгаа ч гэсэн авьяас билгийг ивээж тэтгэх нөхцөлийг хүүхэд ахуй цагтаа дамжин өнгөрүүлсэн бол сайн эрдэмтэн, зохиолч, хөгжмийн зохиолч болж чадах өдий төдий хүмүүс байна гэдэгт би итгэдэг. Коммунист туйлын зорилгын энэрэнгүй байхын өндөр чанар энд л байгаа юм. Коммунизмын үед хүний төрөлхийн нэг ч авьяас хөгжихгүй үлдэх учиргүй бөгөөд төрөлх бүх чадвар нь цэцэглэж авьяас билиг нь хөгжиж байх юм. Чухамхүү коммунизм л өөрийн туйлын зорилгоороо хүн бүрийн төрөлх авьяасыг хөгжүүлэн хөдөлмөрийн хүн авьяаслаг урлан бүтээгчийг бий болгох ёстой юм. Авьяаслаг слесарь, цахилгаанчин, гагнуурчин, агротехникч, гахайчин энэ бүхэн коммунист хүмүүжлийн туйлын зорилго болох тул үүнд би гүнзгий итгэдэг. Байгалиас заяагдсан тэр авьяасыг нь хүмүүжлийн ажлын явцад нээж өгснөөр авьяаслаг хөдөлмөрлөгчид болсон тийм хүмүүсийг би мэднэ. Коммунизм бол хүмүүсийн байгаль, нийгмийн гайхамшигтай хослол юм. Төрөлхийн авьяасад нь түшиглэж түүнийг хөгжүүлэх чиглэлээр явагдсан хүмүүжлийн ажил л үр дүнгээ өгч болно. Хамгийн гол нь хүнийг танин мэдэх явдал байдаг учраас би өөрийнхөө эрхэлдэг сурган хүмүүжүүлэх ажилд дуртай байдаг.

	Би юуны өмнө хүн бүрээс илэрч гарах нуугдмал байгаа сэтгэл зүрхний олон талт хандлагыг ажиглаж бүх талаас нь таньж мэдээд түүнд нь нөлөөлж, улам сайжруулж хүмүүжүүлэхийг эрхэмлэдэг.

	Хүний сэтгэл зүрхний шавхагдашгүй сайн талуудыг олж харах нь хүмүүжлийн ажлын ур чадвар мөн. Миний дэргэд математикийн ба уран сайхны сэтгэхүй нь хурц илэрч амжаагүй, математикт сургахад бэрхтэй, хэл бичгийн хичээлийг ойлгуулахад ч хялбар бус хүүхэд байж байна. Гэвч түүнд ямар чухал чанар байна вэ? Хэрвээ хүмүүжүүлэгчийн зүгээс тэр талыг нь нээж илрүүлээд боловсронгуй болгон хурцалж өгсөн сөн бол ажиглагдаж харагдаагүй нуугдмал байсан ирээдүйнх нь аз жаргал болох төрөлхийн авьяас, санаа сэтгэлийн шавхагдашгүй эх үүсвэр хүн бүрд байдаг юм. Тэдгээрийн хамгийн чухал цорын ганц талыг нээж харж чадвал тэр авьяаслаг механикжуулагч, тариачин, мужаан ч болж болох юм. Манай нийгмийн хүмүүсийн амьдралд алдаа дутагдалтай, дутуу дулимаг мэдлэгтэй, авьяас билиггүй нэг ч хүн байхгүй болох цаг удахгүй болно гэдэгт би хатуу итгэдэг. Энэ нь одоохондоо мөрөөдлийн төдий боловч удахгүй биелнэ. Үүнд нөлөөлж чадах хүмүүжлийн ажлын аугаа хүчинд би итгэж байна. Байгалиас юу заяасан, хүмүүжлийн ажлын явцаар юу өгснийг амьдралдаа сайн зохицуулан тусгаж авсны ачаар эрхэлсэн хөдөлмөртөө туйлын дуртай болж бүтээлч ажлын оргилд хүрч хөдөлмөрөөрөө алдаршсан хүмүүсийг ч би бас мэднэ.

	Орон даяар нэр нь алдаршсан социалист хөдөлмөрийн хоёр удаагийн баатар цахилгаан гагнуурчин барилгын мэргэжилтэн Алексей Улесов бол миний дотнын танил юм. Тэр 

	 

	«намайг бүр жижигхэн хүүхэд байхад барилгын ажил өөртөө татсан юм гэдэг сэн. Слесарь болохыг их хүсдэг байсан ч чадсангүй. Гэхдээ нөхдийнхөө гал бутраасан гагнуурын аппаратын дэргэд түүнийхээ төлөө дур булаам ажиллаж байхыг хараад надад зааж өгөөч гэж гуйсаар гагнуурчны мэргэжилтэй болсон юм. Би умард зүгт барилга, бас цахилгаан станц ч барьсан. Чи урлан бүтээгч юм гэдгийнхээ аз жаргалыг амьдралдаа нэг удаа ч гэсэн мэдрэх сайхан байдаг. Миний барьсан барилга хэрхэн сүндэрлэн босож хүмүүс яаж нүүж орж байгааг, цахилгаан станц маань ажиллаж анхных нь агрегат нь яаж гүйдлээ өгч байгааг нэг удаа ч гэсэн харахад бахархал төрдөг юм. Энэ бол миний хувьд амьдралын аугаа их аз жаргал байдаг» 

	 

	гэж ярьж билээ.

	Миний өөр нэг танил бол Станислав Иванович Штейман гэдэг манай орны алдар цуутай амьтан судлаачийн нэг. Тэр өөрийнхөө ажил үйлсийн тухай ярихдаа: 

	 

	«Надад хэзээ ч ууланд авирах, гүйж харайх, усанд сэлэх зав гарч байгаагүй. Амьдралынхаа ихэнхийг малын хашаа, тугалын зэлэн дээр өнгөрөөсөн. Гэвч өнгөрсөн амьдрал ажил төрлөө эргэж санахад, давааны цаана чухам юу хүлээн буйг үл мэдэн аялагч жуулчин шиг, өндөр оргил өөд авирч буй уулчин шиг явах үе нэг биш удаа тохиолдож байсан юм» 

	 

	гэжээ.

	Энэ үгсийг бодож үзэцгээе л дээ. Үүнийг урьд цагт зарц байсан малчин хүн ярьж байна. Тэр сургуулийн ширээнд нэг ч өдөр сууж хичээл хийгээгүй, зөвхөн уйгагүй хөдөлмөрийн ачаар нэрд гарсан эрдэмтэн, шинжлэх ухааны доктор болсон байна. Энэ алдрыг Костром үүлдрийн үнээ бий болгосны төлөө авчээ. Тэр өөрийнхөө бүх амьдралыг хаашаа ч явалгүй «Караваево» хамтралдаа ажиллаж өнгөрөөсөн байна.

	Би чамд хүн өөрийнхөө сэтгэлийн дуудлагаа хэрэгжүүлсэн бас нэг жишээ хэллээ.

	Гагцхүү хөдөлмөрөөр л дамжиж цэцэн мэргэн арга шинжлэх ухааны оргил, уран бүтээлд хүрэх замд хүрч болох байна.

	Сэтгэлийн дуудлагаа өөрөө батлах гэдэг нь бэлэн үнэнийг цээжлүүлэхгүйгээр, сэтгэлээ шаналгаж зовоохгүйгээр энэ ажил надад тохирох уу, үгүй юу? гэдэг асуултад хариу өгөхийг хичээж ямар нэг зүйлийг хийж бүтээх явдал юм.

	Хүмүүст үнэлэгдэхийн тулд сэтгэл зүрхээ түүнд зориулах нь хамгийн чухал.

	Чамд бас дахин зөвлөхөд хамгийн хялбархан, хар бор, бохир ажил гэж хэзээ ч үздэггүй бай. Түүнээс тань л уран бүтээл эхэлнэ.

	Баяртай хүү минь. Чамдаа аз жаргал эрүүл энхийг хүсье.

	 

	Эцэг чинь

	 


ДОЛОО ДАХЬ ЗАХИДАЛ

	 

	Сайн байна уу, хайрт хүү минь? 

	Чамаас товчхон захидал хүлээн авч мөн тийм хариу бичиж сууна. Чи 45 рублийн үнэтэй транзистор худалдан авах мөнгө явуулахыг хүссэн байна.

	Бараг бүх оюутнууд л транзистортой байдаг гэв үү. Хэрэгтэй юм авахад чинь би хэзээ ч чамаас мөнгө харамлахгүй. Харин транзистор худалдаж авахыг хориглож байна. Транзистор хүмүүсийн санаа сэтгэлийг зовоож байна шүү. Би чамтай уулзах гэж очихдоо бид нэгэн цэцэрлэгт хүрээлэнд цуг сууж байснаа санаж байна уу?

	Нов ногоон мөн ч гайхамшигтай сайхан цэцэрлэг байсан сан. Харин тэнд нэг ч шувуу байгаагүй дээ. Шувуудыг нь транзистор үргээгээд хөөчихсөн хэрэг шүү дээ.

	Бараг бут бүрээс өдөр шөнөгүй гингэнэсэн, хашхирсан дуу чимээ тасардаггүй байсан. Хүн бүр өөрийнхөө транзисторын дууг бусдынхаас чангаруулан өрсөлдөхийг яана. Тэнд байгалийн төрөлх хөг ая, амгалан тайван байдал алдагджээ (Байгалийн өөрийн нь хөгжим, хөг ая гэж юу байдгийг чи мэдэх үү? Энэ бол нарлаг сайхан өдөр нэг янз, салхитай өдөр өөр янз байдаг навчны сэрчигнээ, аадар борооны өмнө намуун байдлаа өөрчлөн аялж байдаг байгалийн гайхамшиг шүү дээ...)

	Тосгоны маань бяцхан ой ч мөдхөн эзлэгдэх байх аа. Байгалийн хөг аяыг сонсохоор би нэг ням гарагт ойд явлаа. Ногоон зүлгэн дэр хэвтээд байгалийн найрал хөгжмийн ая сонсох гэтэл хөнгөн хөгжмийн шуугих сонстов... Хүү минь, чи баян хуур хөгжим сайхан тоглодог сон. Чөлөө цагаараа тэр хөгжмөө тоглох хүсэл алга гэж үү? Чиний хөгжмийн сонсгол сайн шүү дээ. Хийл хөгжим тоглож суръя гэж бодохгүй байна уу? Хийл хөгжим худалдаж аваад түүнийгээ тоглож сур. Харин транзисторын тухай бодлоо орхи. Элдэв муу чимээ дэгдээн цонх ч онгойлгохын аргагүй боллоо гэж хот орны дунд зэргийн болон ахимаг насны хүмүүс энэ жижигхэн хайрцгаас чинь төвөгшөөж байна шүү. Хүн ардаа хүндлэхийн үүднээс транзистор худалдаж авах бодлоосоо татгалзах хэрэгтэй. Ням гарагт мянга мянган хүн сэтгэл тайван, амрахаар цэцэрлэг, ой руу явдгийг сана л даа. Хэрэв бүх хүн транзистор авч яваад эмх замбараагүй дуугаргаад байвал юу болох сон бол? Тэгвэл амралт нь там болж хувирах биз. Ийм золгүй явдалд хувь нэмрээ оруулах хэрэггүй.

	Өнөөгийн залуучуудын зарим хэсэг нь оюуны үнэт баялаг ялангуяа хөгжмийг хэрэгцээндээ нийлүүлэн зөв ашиглах талаар зохисгүй хандаж байгаа нь миний сэтгэлийг түгшээх юм. Тэд хийл болон кобз хөгжим тоглож, дуу дуулж сурахыг хүсэхгүй байна. Соронзон хальсанд бичсэн хөгжимд л сэтгэл нь ханацгаах юм. Товч дараад л хөгжим бэлэн эгшиглэдэг учир бодох, сэтгэх, хөгжим тоглож сурах хэрэггүй гэнэ. Ингэж хялбархнаар үзэж будилсаар мухардмал байдалд хүрнэ шүү. Зуны амралтаар ирэхлээр чинь хамт явж зуны нарлаг өдөр, намуун үдэш, долоодугаар сарын цэлмэг шөнө, навчис сэржигнэн унах намрын уйтгарт өдөр зэрэг байгалийн хөг аяыг сонсоцгооё. Ангиараа тарианы талбайд явж болжморын жиргэх дууг амтархан сонсдог байснаа хүү минь мартсан гэж үү?

	45 рубль явууллаа. Хийл хөгжим худалдаж аваад тоглож сураарай. Чи харамсахгүй байх. Хэрэв хийл хөгжим тоглож сурахыг сонирхохгүй байгаа бол энэ мөнгөөр урлагийн салбарт гарч байгаа шинэ ном аваарай. Мөдхөн хэвлэлээс гарах «Украины урлагийн түүх» номын нэгдүгээр дэвтрийг авахаа мартав аа.

	Эрүүл энх, сайн сайхныг хүсэн ерөөж хүүгээ тэврэн үнсье.

	 

	Эцэг чинь

	
НАЙМ ДАХЬ ЗАХИДАЛ

	 

	Сайн байна уу, хайрт хүү минь?

	Чиний сүүлийн захидал намайг их сандралд орууллаа. Чи өөрийнхөө суралцаж байгаа байдлыг хэтэрхий өөдрөгөөр үнэлж байгаа юм биш биз. Дөнгөж сургуульд орж бүх зүйл эхлэлтийн төдий байхад дээд сургуульд суралцах нь дунд сургуульд сурч байснаас хялбархан юм байна ч гэх шиг, насанд хүрсэн хүмүүсийг бага насны хүүхэд адил өдөр бүр асууж шалгах явдал арилж, материал дээр бие дааж, анхаарлаа төвлөрүүлэн ажиллах боломж их байна гэх зэргээр дэндүү яаруу дүгнэлт хийсэн байна. Дүгнэлт хийхэд бүү яар. Анхныхаа шүүлэг, шалгалтыг өг. Хэрэв чи юмыг эргэцүүлэн бодож чаддаг, жинхэнэ бүтээлч мэргэжилтэн болъё гэж бодож байгаа бол дээд сургуульд суралцана гэдэг нарийн төвөгтэй ажил шүү. Тэнд хялбархан зүйл гэж ер байхгүй. Жинхэнэ мөн чанарыг нь тань.

	Ерөнхий боловсролын сургуулийн сургалтаар олж авсан мэдлэг шинжлэх ухааны цагаан толгой төдий зүйл байдаг бол дээд сургуульд суралцах нь шинжлэх ухаан гэдэг аугаа их номын эхний хуудсыг нээн үзэж, түүний учир зүйг ойлгон авах гэж оролдож байгаа хэрэг. Оюутан хүн судлан шинжлэгч байх ёстойг чамд дахин сануулъя. Гол нь заалгасан зүйлээ зүгээр л үзээд байх биш, харин шинжлэх ухааныг эзэмшиж авахад байгаа юм. Лекц сонсож сурна гэдэг чиний яаруу хийсэн дүгнэлтийн адил хялбархан ажил биш гэдгийг чи юуны өмнө ойлгох ёстой. Шинжлэх ухааны системтэй курс буюу түүний салбараас нэрт эрдэмтэд чамд лекц уншиж байгаа билээ. Зөвхөн шинжлэх ухааны үнэнд төдийгүй харин эрдэмтдийн бодол тэдний үнэмшил, шинжлэх ухааны талаар баримталж байгаа чигийг мэдэрч ойлгож авах хэрэгтэй. Лекцийн үй олон санаанаас түүний үнэмшлийн амин чухал, гол зангилгаа үзэл санааг ухаарч авах хэрэгтэй. Эрдэмтдийн лекц сонсож сурах нь маш чухал чадвар юм шүү. Бид сонсож сурах анхны дадлагыг хичээлийн нарийн эрэмбэ дараалал, сурагчдын мэдлэг тогтмол шалгахтай нийлүүлэн бүр дунд сургуулиас эхлэн олгохыг эрмэлздэг. Дээд сургуульд энэ нь өөр хэрэг юм. Оюутанд лекцээ сонсохын хамт бичих сэтгэх, эргэцүүлж бодох бололцоо гэж бий. Ийм чадварыг л сурч эзэмших хэрэгтэй. Лекц сонсох, бичих сэтгэх, эргэцүүлж үзэх зэрэг ажиллагааг нэг зэрэг хийж сур. Дэвтрийнхээ эцэст (товч тэмдэглэл хийдэг) хувийн бодол саналаа бичих юм уу асуултад зориулж хэд хэдэн хуудас үлдээж байхыг би чамд зөвлөе. Хувийн бодлоо тэмдэглэлийн дэвтэр дотроо ч өөрийн үзэмжээр ялган бичиж болно. (Жишээлбэл богино мөрөөр өргөн талбайтай бичиж болох юм).

	Хэрэв оюутан хүн лекцийг эргэцүүлэн тунгааж бодолгүйгээр механикаар хуулбарлаваас зөвхөн тогтоох төдий «механик байгууламж» болж хувирах болно. Энэ нь гал түймэр шиг аюултай учир үүнээс сэрэмжилж бай. Лекцийг бодлогогүйгээр цээжлэх нь бүр мухардмал байдалд хүргэдэг, гэвч аюул нь зөвхөн энд байгаа юм биш ээ.

	Хэрэв оюутан хүн зөвхөн бичиж аваад шалгалтын асуултад хариулахын тулд хуулбарлан дамжуулах төдийгөөр ажиллаж оюун ухаанаа дайчлах үйлийг хийхгүй бол дээд сургуулийн хугацаа талаар өнгөрч ой ухаан нь «шүүр шанага» шиг л болно гэсэн үг. Учрыг нь ололгүй хоосон цээжилдэг хүн «шпаргалка» гэгч хулгайн зурвас хэрэглэдэг. Энэ бол бүтээлч оюун санааг мөхөлд учруулах хамгийн аюултай юм. Хулгайн зурвас хэрэглэгчид нь үзэгдэл, баримт сэлтэд өнгөц хандаж байгаагаас эцэстээ ямар ч хөгжилгүй залхуу амьтан болж хувирдаг. Дээд сургуульд «хулгайн зурвас» хэрэглэнэ гэдэг нь өчүүхэн бодол санаатай арчаагүй байгаагийн гэрч мөн. Энэ нь эргэцүүлэн тунгааж боддоггүйн илрэл юм. Тийм хүнд ойлгомжтой зүйл гэж байхгүй бөгөөд хоосон цээжлэхийг л эрмэлздэг.

	Бид шинжлэх ухааны нээлтийг байнга сонирхож түүнээс тасралтгүй суралцахгүйгээр ажиллахад бэрхтэй болж байна. Үйлдвэр, завод лаборатори, эрдэм шинжилгээний хүрээлэн, дунд сургуулийн алинд ч ажиллалаа гэсэн бидний аж байдал нийгмийн амьдралын алхам бүрд шинжлэх ухаан байнга ашиглагдаж байдгийг хэзээ ч битгий мартаарай. Хэрвээ чи эрдэмтэн болъё гэж зорьж байгаа бол бусад аль ч хөдөлмөрөөс 100 дахин хүнд ачаа үүрч явна гэдгээ санаж бай. Ном бол чиний залуу наснаас эхлээд амьдралын чинь эцсийг хүртэл ойрын туслагч, мэргэн зөвлөгч, халамжлан хүмүүжүүлэгч байх учраас байнга, бүр өдөр болгон хэд хэдэн цаг гаргаж ном уншиж бай. Эрдмийн ажилд өөрийгөө бэлтгэх нь сурагчийн ширээнд сууж байх үеэс л эхэлнэ. Харин оюутан цаг нь эрдэм шинжилгээний ажлын анхны туршилтын үе байх ёстой. Ном уншиж сур. Номтой нөхөрлөх явдал чиний зүрх сэтгэлд нэвт шингэсэн байх ёстой. Өөртөө саад болох зүйлээс татгалзаж, өөртөө хэрэгтэй зүйлд биеэ дайчилж сур. Би 14 цагаар өдөр бүр заримдаа 16 цаг ч ажиллаж байсныг чи сайн мэднэ шүү дээ. Хэрэв эрдэмтэн болохыг хүсэж байгаа бол түүнд өөрийгөө бэлтгэх хэрэгтэй. Дараа бэлтгэнэ гэж хойш тавьж болохгүй. Өнөөдрөөс л бэлтгэж эхлэх хэрэгтэй. Шинжлэх ухаан бол зөвхөн оюун ухаан төдийгүй бас ихээхэн тэсвэр хатуужил, хөдөлмөрч байдал, эр зориг шаарддаг. Чамд эрүүл энх, сайн сайхныг хүсье.

	 

	Эцэг чинь

	
ЕС ДЭХ ЗАХИДАЛ

	 

	Сайн байна уу, хайрт хүү минь? 

	Чиний нэг нөхөр диалектик материализмын конспектоо уншиж байгаад нөгөө нөхрөөсөө ертөнцийг танин мэдэж болно гэдгийг яаж ойлгох юм гэж асуухад төвөгтэй мөртөө уйтгартайгаар тайлбарлаж байгааг нь сонсоход философид үнэхээр сонирхолгүй нь мэдэгдэж байсан. Гэтэл ертөнцийг танин мэдэж болох тухай хэл уран зохиолын факультетын I курсийн дөрвөн оюутан бидний дунд гучин жилийн өмнө болсон нэг оройн ширүүн маргаан санаанд орлоо...

	Энэ сонирхолтой асуудалд яагаад хайхрамжгүй хандаж байна. Шинжлэх ухааны үнэн яагаад сэтгэл догдлуулахгүй байна. Эдгээр асуулт намайг ер тайван байлгадаггүй. Би чамд амьдралын маш сургамжтай нэг түүхийг ярья. Энэ бол арван жилийн өмнө манайд Бүгд Найрамдах улсын нэг институтийг төгссөн залуу эмэгтэйн хувь заяаны тухай тууж юм. Уг тууж нь хэрэв хүн оюун ухаанаа ямар нэг хэмжээгээр шавхан дайчлахгүй бол түүний мэдлэг сэтгэл зүрхийг нь догдлуулж хэрэгтэй зүйлд хэрэглэгдэж, эрхэм дээд үнэ цэнтэй болж чаддаггүйг харуулснаараа сургамжтай юм.

	...Би гуч орчим насны эмэгтэйтэй ярилцаж сууна. Энэ хүн царай зүс сайхантай, ухаалаг, урам зориг төгс эмэгтэй. Тэрээр өөрийнхөө хүнд амьдралын тухай ярьсан бөгөөд манай орны өнөөгийн хүний сэтгэл санаанд буухааргүй хачин зүйл түүний анхны ярианаас эхлэн цухалзаж байв.

	Би үнэнч шударга, хөдөлмөрч хатуу гэр бүлд өссөн. Эцэг эх маань үлэмж сүсэг бишрэлд автагдсан байлаа. Миний залуу насны сэтгэл санааны байдал Островскийн «Аянга» зохиолын баатар Катеринагийн оюун санааны ертөнцтэй тун адил. Бахархал нь мөн ижил, харин тэгэхдээ зожиг түгжигдмэл... өрөвч зөөлөн, эелдэг авхаалжтай чанар нь мөн ижил... Тийм ээ, бид «Аянга»-ыг уншсан... гэж давтан хэлээд гүнзгий шүүрс алдав.

	— Би жүжгийг нэг амиар, амьсгаа даран уншлаа. Энэ бол миний хувьд жинхэнэ нээлт байлаа. Би жинхэнэ тийм хүнтэй уулзсан юм шиг болсон. Би түүнтэй бодол санаа, гуниг зовууриа хуваалцахыг хүссэн, Катерина миний сэтгэл хөдлөлийг өрнүүлж, бодолд орууллаа. Би яг л түүн шиг бурханд үнэн сэтгэлээсээ итгэж, бурхан бүгдийг харж, бүгдийг мэдэж байдаг гэж боддог байсан шүү дээ. Катеринагийн эмгэнэлт үхэл нь үнэн зөвөө нотлохын тул хүн яагаад үхэх ёстой вэ? гэсэн бодол надад төрүүлэв. Аюултай хүмүүс яахлаараа ингэж муу үйлийг бурхны нэр барьж хийж байна вэ? Тийм ээ, би бурханд итгэдэг. Эцэг эх маань шүтлэгтэй, шударга хүмүүс. Лектор, сурган хүмүүжүүлэгчид, зохиолчдын үзэл бодлоор бол шүтлэгтэй хүн шударга байх ёсгүй. Шүтлэгтэй хүмүүсийн дунд өөдгүй, хуурмаг сүсэгтэн, догшин хэрцгий хүн ямар нэг хэмжээгээр бий гэх юм. Энэ тухай дэлгэрэнгүй ярихгүй ч мэдэрсэн. Катерина тийм үед амьдарч байснаас төөрөгдөлд орсон учраас түүнд уучлалттай ханддагийг би түүний ярианаас мэдэж авлаа. Тийнхүү уучлалтай ханддаг нь миний зэвүүг хүргэсэн. Энэ нь надад ч, миний эцэг эх хоёрт ч хамаатай. Багшийн яриа нь бурханд итгэдэг хүн бүхэнд хандсан бөгөөд тэр бага зэрэг ч гэсэн далд санаа агуулж байв. Харин би өөрийгөө тэнэг гэдгийг мэддэггүй. Тэнэг байхыг ч хүсдэггүй. Мэдэв үү?..

	Түмний нүдний өмнө хачирхалтай бөгөөд галзуу юм шиг санагддаг миний хувь заяаны тухай та мэдэж байгаа биз дээ. Дунд сургууль төгсөн, дээд сургуулийн байгалийн ухааны факультетад элсэн орж амжилттай төгсчхөөд (дипломын дүнгээр л тэгж үзсэн байх даа) тэгээд сүмд очиж сууна гэсэн чинь юу гэсэн үг вэ? Олон хүн намайг хуурмаг сүсэгтэн гэж үзэж, миний шашинд автагдсаныг үнэхээр итгэхгүй байв. Сансрын зуунд аж төрж байгаа дээд боловсролтой хүн бурханд итгэх тэр баримтыг л зэрлэг гэж үзэж байна... Хэн хүнгүй л надад хувийн ямар нэг эмгэнэлт явдал, золгүй санаа байгаа... түүнд хамаг учир байна гэж үздэг... Гэтэл үнэндээ тийм биш ээ. Энэ нь хэн нэгэн хүнд ухаарах аргагүй, гайхалтай юм шиг байж магадгүй. Харин дунд сургуульд үздэг дарвинизмын хичээл, дээд сургуулийн байгалийн ухааны хичээл л бурханд итгэх миний итгэлийг бэхжүүлсэн. Үүний чинь яаж ойлгох болж байна гэж та асуух байх. Хэргийн гол нь энд байгаа юм. Би сүмд ирж суугаад хоёр жил болсны дараа л шашны үзэл, шашны ёс суртахууны мөн чанарыг ойлгож, шашингүйн үзэлтэй болсон. Би энэ тухай яг судлаач, шинжээч хүн шиг ярьж чадна. Дунд, дээд сургуульд байхдаа би учрыг нь ололгүй хоосон цээжилж тогтоох, мэдлэгээ сэргээн санахад ямар нэг амьд механизм шиг байжээ. Ертөнцийн гарал үүсэл, алс холын од гараг дээр амьдрал байж болох тухай, биохимийн нарийн төвөгтэй ажиллагаа, бодисын тухай шинжлэх ухааны үнэн хичээлээс хичээлд, лекцээс лекцэд гарч байсан. Харин энэ бүхэн юунд хэрэгтэй вэ? Түүнийг зөвхөн хоосон цээжилж тогтоогоод цагийг нь болохоор багшид хариулуулаад л дүн авахын төлөө байлаа. Мэдлэг хуримтлуулж, түүнийгээ ой ухаандаа хадгалж, шаардлагатай үед л хэрэглэх төдий сэтгэхүйн ба оюун санааны ямар нэг арга барил боловсруулдаг бөгөөд тэр нь нэн аймшигтай. Би ч гэсэн ерөнхий боловсролын сургуулийн багш, дээд сургуулийн профессорт хичээлээр хариулж дүн авчхаад санаа амарч жаахан хөнгөрөөд дараагийн мэдлэгээ бага багаар эзэмшихэд бэлтгэдэг байсан.

	Мэдлэг ийнхүү ухамсарт гүн шингэхгүй, түүнийг өнгөцхөн эзэмшдэг байсан учраас бие зовдоггүй байлаа. Багш профессорын аль аль нь надад нэгчлэн хандаж эргэцүүлэн бодуулж, миний итгэн үнэмшиж сэтгэл догдолж байгаа эсэх, орчин тойрон, хүмүүст яаж хандаж байгааг анхаарч хэлж өгдөггүй байв.

	Ингэхлээр ерөнхий боловсролын сургуулийн хүн судлалын ганц хичээл болох уран зохиол миний оюун санааны амьдралд чухал үүрэг гүйцэтгэсэн учраас би түүний тухай л шүүн тунгааж чадна. Энэ бол миний бодож байгаагаар бусад хичээлийн адил тийм хичээл байх ёстой биш шүү дээ. Уран зохиолын хичээл дээр хүнтэй ярилцаж, хүний тухай л яриа өрнөж байхаас биш ямар нэг тодорхой хугацааны хойно хэрэггүй болох мэдлэг өгч, дүн авахдаа биш байх ёстой. Хэрэв багш надад «Аянга зохиолын Катеринагийн амьдралыг тайлбарлан сэнхрүүлж төөрөлдөж ядаж байсан надад ойлгуулж чадсан сан бол миний сэтгэл санааг дархалж аз жаргалын төлөө тэмцэл бол хүн төрөлхтний дээд жаргал, энэ тэмцэл хүн бүхэнд чадах чинээгээр хялбар байх болно гэдгийг миний ухаан санаанд шингээж өгсөн сөн бол би эргэж олдохгүй залуу насаа хоосон өнгөрөөж, миний амьдрал ингэж огт өөр замаар явахгүй байлаа. Би мэргэжлийн хүн биш болохоор уран зохиолын хичээлийг яаж заахыг шүүн тунгааж чадахгүй. Харин энэ хичээл хүнийг өөрийгөө танин мэдэх хичээл байх хэрэгтэй гэдгийг ойлгож байна.

	Ерөнхий боловсролын сургуульд хүн судлал байдаггүй. Би хүн судлалаар гачигдсан. Дунд сургуулийн программд Достоевскийн ганц ч зохиол яагаад байхгүй байна? Яагаад Короленко болон хүний сэтгэлийн нарийн нууцыг сайн мэддэг Гаршин, Глеб, Успенский, Куприн, Салтыков - Щедрин, Паустовский, Пришвин нарын зохиол байхгүй байна? Хүний зовлон, гасланг үнэн зөвөөр дүрслэн үзүүлсэн Толстой, Чехов нарын тийм зохиолыг яагаад судлуулдаггүй, тэр ч байтугай хичээлийн гадуурх уншлагад оруулдаггүй юм бэ? Энэ чинь хүний санаа сэтгэлийг танин мэдэхэд тусална шүү дээ. «Дон Кихот» бол сайн сайхан, ухаан бодол, хүсэл тэмүүллийн нэвтэрхий толь шүү дээ. Үүнийг судлуулахгүйгээр хүнийг хүмүүжүүлнэ гэж яаж төсөөлөх юм бэ? гэж би уран зохиолын танил багш нараасаа гайхан асууж байна.

	«Сүмд сууж шашны ном уншиж, бодолд автагдаж байхдаа л шашингүйн үзлийг ухаарлаа. «Бурхны» номоос би дэвшилтэт хүн олохыг эрмэлзсэн. Шашин хүнийг доромжилж, хумхын тоосонд хаяж, арчаагүй амьтан болгодгийг улам бүр үнэмшиж айдас хүрэх шиг болсон. Тэр үеэс л би дунд, дээд сургуульд юу судалдаг байснаа жинхэнэ ёсоор тунгаан бодох болсон. Би биологи, физик, хими, түүх, уран зохиол, диалектик материализмаа сэтгэл дотроо давтан бүр хуудас хуудсаар нь нарийн судалж эхэллээ. Энэ бүх хичээл надад ойлгомжтой байсан боловч би анх удаа л судалж байгаа юм шиг, миний сэтгэлд шингэж орсон. Жордано Бруногийн тухай өгүүллийг дурсан саналаа. Бороотой бүрхэг өдөр байсан. Би сүмийн сүүдрэвчинд суугаад түүхийн хичээлээ сэтгэлдээ «давтлаа». Гэнэт миний өмнө хорвоо ертөнц нарны хурц туяанд гэрэлтэн бурхны номын сургаал нь худал гэж хэлж зүрхэлсэн Жордано Бруно, түүнийг яаж цаазлахыг харах гэсэн баяр наадам үзэж байгаа юм шиг алмайран зогсож буй хэдэн мянган хүн нүдэнд минь харагдах шиг болов. Ийм байдалд хүртэл эл байдал тодорхой, нүдэнд харагдахуйц, мэдэгдэхүйц байлаа. Би босоод гадаа гартал модтой толгойн оройгоос эхлээд голын хөндий, хот ямар гайхамшигтай сайхан харагдсан гэж санана. Хорвоо ертөнц, амьдрал үзэх хүслэн төрж, амьдралд дурласан. Би Жордано Бруногийн гавьяагаар бахархдаг. Тэр бол жинхэнэ бурхан. Хэрвээ бурхан шиг тахих юм бол түүнийг л тахина. Би ганцаараа инээлээ. Яагаад инээв гэвэл: өөр ертөнцийн ачлалд найдан бурхан шашинд автагдаж мөнх зовсон хүн айлтгалаа тэвчих, баатарлаг тэмцэгч Жордано Бруно гэсэн хоёр өөр дүрийг жишээд л инээсэн хэрэг. Бурхан надад өрөвдмөөр өчүүхэн юм шиг санагдав! Бурхныг хайрлаж өрөвдсөндөө инээд хүрлээ.

	Би хүний баяр бахдалыг мэдэрч байгаагаа мэдлээ. Сургуульд байхдаа юу уншсан бүхнээ би сүмд суухдаа эргэцүүлэн бодсон. Бие дааж эргэцүүлэн бодохыг хожуу ухаарсан нь харамсалтай. Арван долоо, найман насандаа хийх ёстой байсан нээлтээ хорин таван насандаа зайлшгүй хийж залуу насаа хоосон өнгөрөөсний өрийг төлөх хэрэгтэй болсон. Хамгийн гол нь би уран зохиолд залуу насандаа хийх ёстой байсан нээлт бол хүний гайхамшиг юм. Үүнийг би нээж чадаагүй өнгөрчээ.

	Би шашныг байнга дүрслэн боддог учраас шашнаас салсан явдал нь надад зовуурьтай байсан гэж хүмүүс боддог. Гэвч хэрэг дээрээ тийм биш ээ. Харин ч ийнхүү ангижирсандаа баярлаж явдаг. Би яг л хоёр дахь удаагаа төрсөн юм шиг... Яагаад сүмээс явах гээд байна гэж гэлэн эмэгтэй асуусан. Миний үзэл өөрийнх нь «сүрэгт» аюултайг тэрээр сайн ойлгосон учраас намайг яаран үдсэн билээ. Би тэр өдрөө л дурлалт хүндээ захиа бичсэн... Тэр маань намайг сүмд шавилан суусанд сэтгэлээр унаж маш их зовсон байсан. Миний захиаг аваад жигүүртэй юм шиг л ирсэн. Ингээд л бид хоёр ханилан суулаа. Би их азтай хүн. Бид хоёр хүүтэй болсон.

	Залуу эмэгтэйн ний нуугүй ярьсан нь энэ. Би нэг биш өдөр энэ зовлонт хувь заяаны тухай бодсон, чи ч сайн бод. Залуу насны сэтгэл зүрхийг шинжлэх ухааны үнэн нь догдлуулж зовоож байхын тулд юу хийх хэрэгтэй? Энэ талаар чи юу гэж бодож байна? Энэ залуу эмэгтэйн сонин хувь заяаны тухай, зарим залуучууд ном, шинжлэх ухаан, коммунист үзэлд яагаад хайхрамжгүй хандаж байгаа тухай чи юу гэж бодож байгаагаа бичээрэй!

	Хайрт хүү минь баяртай! Өвлийн амралтаараа ирэхийг чинь бид тэсэж ядан хүлээж байна. Хүүгээ тэврэн үнсье. Эрүүл энх сайн сайхныг хүсэн ерөөе!

	 

	Эцэг чинь

	 

	
АРАВ ДАХЬ ЗАХИДАЛ

	 

	Сайн байна уу, хайрт хүү минь? 

	Залуу наснаасаа л бага бодож хоосон цээжлэхийг урьтал болгож сурвал хүний оюун санаа хоосорч эхэлдэг гэж чиний хэлдэг зөв. «Шинжлэх ухааны үнэний мөн чанарыг эргэцүүлэн бодох тийм зав чөлөө олддоггүй. Ямагт яарч сандран бичиж тэмдэглэнгүүт л шинэ зүйлийг уншиж танилцах хэрэгтэй байдаг» гэж чи бичжээ.

	Тийм ээ, ингэж боддоггүй нь харамсалтай... Сурагч, оюутан, багшийн тайлбарлаж байгаа тэр үед үзэл санааны мөн чанарыг яагаад эргэцүүлэн боддоггүй вэ? Оюун ухааны асар их хүч бол бидний үзэл санаа, шинжлэх ухааны үнэний сүр жавхлан мөн атал тэр бүхний зарим нь хүний зүрх сэтгэлд яагаад шингэдэггүй юм бэ? Сүмд шавилан суусан залуу эмэгтэй түүний зан үйлийн төлөв бидэнд аймшигтай, гайхалтай санагдана. Гэтэл зарим хүмүүс аугаа их үнэнээс хөндийрөн одоход яагаад бид гайхахгүй сэтгэл зовохгүй байх юм бэ? Бидний үзэл санааны сайхан гоо сайхны үнэ цэнэ хүний гоо сайхан бүхэн үдшийн баяр цэнгээний шар айрагт шингэчхээд сэтгэл өвдөхгүй байна уу?

	Хичээлийг, сэтгэлд сэв орохооргүй өөдрөг сэтгэл төрүүлж заах нь мэдлэгийг үнэмшилтэй болгодог. Энэ бол миний бодлоор ерөнхий боловсролын ба дээд сургуулийн хүмүүжлийн амин чухал асуудал юм. Математикийн зуун, цахилгааны зуун, сансрын зуун гэдэг яриа алхам бүрд сонстдог. Энэ бүхэн муугүй онож хэлсэн үг. Харин өнөөдөр болж байгаа зүйлийн мөн чанарыг эдгээр үгс бүхэлд нь тусгаж чадахгүй юм. Манай зуунд хүн л хамгийн гол байр эзэлнэ. Сүүлийн үед тун тэвчиж боломгүй дэндүү тэнэг тухайлбал хэн математикт авьяас чадваргүй байна түүнийг үнэ цэнгүй, азгүй хувь тавилантай амьтан гэж үзэх хандлага яагаад өргөн дэлгэр болов? Хэрэв байгалийн ухааны факультетад, техникум төгссөн эсвэл дээд, дунд боловсролтой атлаа христосын шашны судар уншаад сууж байгаа сүсэгтний нийгэмлэгийн гишүүдийн тоог хэлбэл манай зууныг чинь математикийн зуун гэж нэрлэх үү? Хүний зуун гэх үү? гэдэгт л хэн хүнгүй эргэцүүлэн бодох биз ээ.

	Чи сайн инженер болох гэсэн бодолтой байдаг чинь маш чухал. Харин юуны тулд жинхэнэ хүн болохыг бодох нь юу юунаас чухал. Хүний бодол санаанд хамгийн сайн сайхныг шингээж өгөх тухай одоо урьд урьдынхаас улам илүү бодох хэрэгтэй байна. Дунд сургууль төгссөн олонх хүүхэд нийгмийн ухааны боловсролоо зогсоодог явдал намайг маш их зовоож байна. Сайхан сэтгэл, гоо зүй, гоё сайхныг мэдрэх, бодит байдлыг соргог хүртэх, уян зөөлөн сэтгэл, уриалгахан зантай байхыг би залуучуудын, нийгмийн ухааны өргөн дэлгэр хүмүүжил гэж санадаг. Чамтай хамт сууж байгаа нөхөд чинь яагаад бие биедээ хайхрамжгүй ханддаг юм бэ? Юу хийж, юу бодож байгаа нь тэдэнд яагаад хамаагүй байдаг бил ээ? Хүн, яагаад залуу хүн бүрийн танин мэдэхүйн чухал объект болохгүй байна? Хүнийг ханилан байж таньдаг атал чухам яагаад ингэж өөр хоорондоо хөндий, найз нөхдөө сонирхохгүй байна? Энэ бол сэтгэлийн хөдөлгөөн, гоо зүйн хүмүүжлээр бүдүүлэг, доройнх.

	Залуу хүн өөрөө, та бүгдийн хэн нэг нь оюун ухааны сонирхлоор зэрэмдэг байх ёсгүйгээр үл барам сэтгэл санааны хоосролоо арилгах ёстой. Лекц сонсож, ном, шинжлэх ухааны сэтгүүл уншихдаа үзэл санааг эргэцүүлэн тунгаан бодож, ухааран ойлгож мэдлэгээ өөрийнхөө ухамсарт гүн бат шингээх хэрэгтэй гэдгийг би чамд аль эрт бичсэн билээ. Чи шинжлэх ухааны үнэнийг өөрийн зан үйл, хувийн шинж чанар, хувь заяатайгаа холбож ертөнцийг танин мэдсэн тэр цагт коммунист үзэл санаа чамд өрнөж нандин үзэл болж шингэх болно. Та нар одоо диалектик материализмаар ертөнцийг танин мэдэж болох тухай судалж байгаа. Энэ бол практикт төдий л ойр биш яг онолын асуудал юм. Гэтэл энэ нь үнэн хэрэгтээ манай материал баялгийн элбэг дэлбэг оюун санааны амьдралын бүрэн дүүрэн хангалуун байхын жинхэнэ мөн чанар юм. Хүрээлэн байгаа орчноо танин мэдэх нь хүний нэр төр, баяр баясгалан билээ. Чи ертөнцийг танин мэдэж болох тухай лекц сонсож байхдаа өөрийнхөө практик ажлын тухай ард түмнийхээ материалын ба оюун санааны баялагт мэдлэгээрээ ямар хувь нэмэр оруулахаа бод! Үл мэдэгдэх зүйлийн учрыг тайлан ертөнцийг танин мэдэж, байгалийн нууцад нэвтэрснээр чамд ямар баяр баясгалан авчрахыг бод! Дээд сургууль төгссөнөөс хойш 10—15 жил болоход сургуульд олж авсан шинжлэх ухааны мэдлэгийн чинь тал хувь нь хуучирч чиний судлаагүй шинэ зүйлээр баяжих учраас амьдралынхаа туршид бие дааж суралцах төлөвлөгөө боловсруулж ажилла!

	Нийгмийн ухааны ба хүний ёсны боловсрол бол биеэ хүмүүжүүлэх ажиллагааны толь мөн. Хүн биеэ хүмүүжүүлнэ гэдэг нь хамгийн гол зүйл. Таван жил суралцаад инженер болж болно, харин биеэ хүмүүжүүлж хүн болохын тул амьдралынхаа туршид суралцах хэрэгтэй. Энэрэнгүй үзэл санаагаар биеэ хүмүүжүүл! Сэтгэлийн сайхан бол биеэ хүмүүжүүлэх гол хэрэгсэл мөн. Урлаг, хөгжим, хүнд чин сэтгэлээсээ хандах энэ бүхэн өргөн утгаараа сэтгэлийн сайхан юм. Энэ тухай бид маш их ярих хэрэгтэй.

	Сургуулийн хичээл хүмүүжлийн ажлын системийн тухай номоо хэвлэлд бэлтгэх гээд би одоохондоо зав муутай байна. 

	Хүүгээ тэврэн үнсье! Чамд эрүүл энх, сайн сайхныг хүсье!

	 

	Эцэг чинь

	
АРВАН НЭГ ДЭХ ЗАХИДАЛ

	 

	XI—XX захидлыг Д. Буджав орчуулав.

	 

	Сайн байна уу, хайрт хүү минь? 

	Чиний захидал намайг ихэд түгшүүлэв. Зарим залуучуудын үйлдсэн ноцтой гэмт хэргийн тухай бичсэнийг чинь би бодсоор л байна.

	Ялимгүй зүйл дээр маргалдсанаас болж хоёр ажилчин, нэг оюутан хүн амины хэрэг үйлдсэн тухай чи бичжээ. Энэ баримт нь сурагч, залуучуудын хүмүүжил, оюун санааны амьдралд цаг ямагт туйлын хянуур бодлоготой хандахыг биднээс шаардаж байна.

	Манай хүн амын тэн хагас хувийг 26 хүртэлх насны хүмүүс эзэлж байгаа учраас энэ талаар зүгээр нэг уян зөөлөн ярих төдийгүй, сэтгэл түгшин ярих хэрэгтэй болжээ. Жинхэнэ сайн хүмүүжүүлэгчийн нөлөөнөөс гарсан дунд сургууль төгсөгчид (8 дугаар ангиас сургууль завсардсан хүүхэд) миний сэтгэлийг ер тайван байлгахгүй байна.

	Дээд сургуульд, тусгай мэргэжлийн дунд сургуульд ч хүмүүжлийн ажлыг тэр болгон шаардлагын хэмжээнд хүртэл явуулахгүй байна. Хүмүүжлийн ажлын өгөөжийг дээшлүүлэх явдал маш чухал юм. Залуучуудын дунд гэмт хэрэг (хүн амины хэрэг болон дээрэм хийх, танхайрах) үйлдэх явдал зарим газар өсөх хандлагатай байгааг хөдөлшгүй баримт нотолж байна. Ийм байдлын дэргэдүүр бид дуугүй өнгөрөх эрхгүй. Хэрэв хүмүүжлийн ажлыг сайжруулж чадаагүй бол бид математикийг, электроникийг, сансрын уудмыг эзэмших эрин үед ч гэсэн гашуун зовлон эдлэх болно.

	Хүний амь насыг бүрэлгэчхээд түүнийгээ ялаа хорхой хороосонтой адил үздэг зарим нэг залуус байхад сэтгэл зовохгүй байх эрх бидэнд байхгүй...

	Юу болж байгаа нь энэ вэ? Энэ талаар дуугүй байх, эсвэл мэдсэн ч мэдээгүй юм шиг өнгөрч болно гэж үү? Хэрэв бидний дотор ингэж үздэг хүн байгаа бол коммунизм байгуулах тухай ярих хэрэг байна уу?

	Хүн алчхаад халааснаас нь гурван рубль авч түүгээрээ тэр оройгоо архи авч ууж согтуурсан, 20 настай залууд, шүүх цаазаар авах ял оноосныг санаж байгаа биз дээ? (Энэ нь Кременчугд болсон явдал).

	Ийм тохиолдол маш цөөн ч гэсэн манай залуучуудын дотор хэдэн зуун мянган баатарлаг үйлстэн байлаа ч, бид тайвшрах ёсгүй. Залуу үеийнхний ёс суртахууны хүмүүжилд хайхрамжгүй хандсанаас болж бидний алдсан алдаа, хохирлыг ямар ч математикч, ямар ч тооны машин хэмжиж чадахгүй.

	Хэрвээ ерөнхий боловсролын сургуулийн хүмүүжлийн ажлыг хоёрдугаарт үзэж, математик, физикийн хичээл рүү хэт хэвийлгэдэг нөхөд 18—20 насандаа хэрэгтэн болсон хөвгүүдийн эхчүүдийн бичсэн захиаг уншсан бол хүмүүжилд муу анхаарах нь нийгэмд хэчнээн аюултай болохыг ойлгох байсан.

	Энэ нь байгалийн ухааны факультет төгссөн диплом авсан эмэгтэй сүм хийдэд очсоноос ч дутахгүй хохиролтой.

	Клуб, бүжиг, цэнгэлдэх хүрээлэнд орохын өмнө ууж, халамцуу болдог шившигт зуршил залуучуудын дотор байгаа талаар дуугүй байж бас болохгүй. Балмад явдлаар баатар болдоггүй учраас согтуурлын үр дагавар нь гай зовлон, золгүй явдал гэдэг нь маргашгүйг зөвлөлтийн хүн сансарт нисчхээд, саранд нисэхээр бэлтгэж байгаа үед үүнийг юугаар ч зөвтгөх аргагүй. Би хоёрхон сарын өмнө бүжгэн дээр хэрүүл зодоон гаргасан арван есөн настай залуугийн хэргийг таслан шүүх хуралд суулаа.

	Шүүгч хэрэгтэн этгээдээс "Та ямар мэргэжилтэй вэ?" гэж асуухад тэрээр, эр зоригтой хүн болох гэж «Танхайрагч» хэмээн хариулав. Хэрэгтэн энэ үгээ хэдийгээр өндөр дуугаар хэлсэн боловч түүний цаана гэмшсэн өнгө аяс илэрхий байв. Хэрэгтэн юуны урьд надад харамсах сэтгэл төрүүлсэн. Буруу зам руу орсон хүн харамсалтай. Харин хүн алсан хүнийг хараад жигших сэтгэл төрнө. Үүний гол буруутан нь хүмүүжүүлэгч гэдэгт би хатуу итгэж байна. Хүмүүжүүлэгч гэдэг нь өргөн утгаараа эцэг, эх, багш, пионерын ба залуучуудын эвлэлийн байгууллага юм. Хааш нь ч хөтөлж болдог бага балчир өсвөр насанд нь анхаарч халамжлаагүйгээс ийм золгүй байдалд хүрч байна. Хүүхэд ахуй, өсөх насандаа амьдралын бүхий л сайн сайхан, сэтгэл хөдлөл, энэрэнгүй сэтгэл, гуа сайхныг мэдрэх чадвар дутагдаж байгаад гэмт хэргийн эх сурвалж байна гэдэгт би хатуу итгэх болсон. Цэцгийн цоморлог, зулзаган мод, бут сөөгийг хайр гамгүй устгаж, муурын зулзага, нохойн гөлгийг тамлан зовоож байгаа жаал хүү ноцтой гэмт хэрэгтэн мөн. Амьд байгаль хүн төрөлхтний буй болгосон сайн сайхан юмст хайр гамгүй харьцах нь ямар ч гэмт хэрэг үйлдэхээс буцахгүй болж байгаагийн илрэл мөн. Хүнд байгалиас заяасан хүнлэг сайхан сэтгэлийн хөг аясын цар нь асар их юм.

	Би энэхүү хөг аясыг зөвхөн амьдрахын төлөө тэмцэх төдийгүй, хүний сайн сайхны төлөө амиа ч өгөхөд бэлэн байх тийм цэвэр ариун санаа бодлыг илэрхийлэх мянган чавхдастай хөгжмийн зэмсэгтэй зүйрлэдэг.

	Тийнхүү мянган чавхдасыг нэг бүрчлэн хөглөхгүй бол, тэрээр хүний оюун сэтгэлийг хүмүүжүүлэхгүй бол энэ лут хүчирхэг зэмсэг үүрд нойрсох болно. Энэ гайхамшигт хөгжмийн зэмсгийн хамгийн нарийн чавхдас нь хүнлэг чанар юм. Үр хүүхдээ жинхэнэ хүн болгохын тулд хамгийн үнэтэй, хэмжээлшгүй баялаг болох хүмүүжлийг эрхэмлэн дээдлэх нь маш чухал гэдгийг чи мэдэх хэрэгтэй. Хүүхэд ахуй наснаасаа эхлэн бусдын жаргал зовлонг хуваалцан эцэг, эх, ах, эгч, дүү, өвөө, эмээгийнхээ төлөө өөрийн баяр жаргал, сайн сайхныг зориулагч хүн хэзээ ч хэнд ч нударга зангидахгүй. Хүний сэтгэлд хүнлэг сэтгэлийн хамгийн нарийн нандин зүйлийг шингээхийн тулд бага насны хүүхдийг, бусдын сайн сайхан, аз жаргалын төлөө тэмцэгчид болгон хүмүүжүүлэх явдал чухал. Өөрийн үр хүүхдийг хэрхэн хүмүүжүүлэх, хүнлэг бус, догшин ширүүн, уур уцаарын эх үүсвэрийг хэрхэн таягдан хаях талаар эцэг ёсны захиа сургамж сонсох нь чамд болон залуу хүн бүрд илүүдэхгүй гэж би бодож байна. Тун саяхан Кировградад арван найман настай залуу, арван зургаан настай хүүхдийн нуруу руу хутгалж цагийг нь дээрэмдэж (цаг нь эвдэрсэн цаг байжээ) авсан байна.

	Бусдад хутга мэс хэрэглэж зэрлэг балмад авирласан энэ явдал санамсаргүй хэрэг гэж үү? Хүний амь нас бүрэлгэсэн энэ алуурчны хүүхэд ахуй цагийг би сайтар судалж үзсэн. Тэр этгээд хүний төлөө санаа тавьдаггүй, нөхдийнхөө баяр баясгаланг огт ойшоож үздэггүй, нийгмийн тустай хөдөлмөрт оролцдоггүй, гэр орныхоо ажилд ч ямар нэг дэмжлэг тусламж үзүүлдэггүй байжээ. Санаснаа биелүүлэхийн тулд юу ч хийхээс буцахгүй, дутагдлыг хэлж, туслах гэсэн хүнийг үзэн яддаг ёстой л хүний үнэргүй танхай этгээд байжээ.

	Ер нь гэмт хэрэгтнүүдийн зан төрх, бүх байдлыг зөвхөн гэр бүл, сургууль, эвлэл, пионерын байгууллага л хариуцах ёстой гэсэн буруу ойлголт бас байна. Миний бодож байгаагаар 12 наснаас эхлэн хүн биеэ хүмүүжүүлж эхлэх хэрэгтэй. Харин 16 наснаас эхлэн биеэ хүмүүжүүлэх явдал хүн бүр, сурагч, оюутан бүрийн үүрэг байх ёстой.

	Энэ талаар чиний бодол санааг би ойлгохыг хүсэж байна. Чи юуг хамгийн чухал гэж үзэж байна вэ?

	Хайрт хүү минь баяртай. Эрүүл энх, сайн сайхан бүхнийг хүсэж чамайгаа тэврэн үнсье.

	 

	Эцэг чинь

	
АРВАН ХОЁР ДАХЬ ЗАХИДАЛ

	 

	Сайн байна уу, хайрт хүү минь? 

	Замбараа муутайхан боловч үнэн сэтгэлийн үгтэй захиаг хүлээн авч их баярлалаа. Өөрийнхөө зөв гэж үзсэн, сэтгэл догдлуулж байгаа бүх зүйлээ бичихийг эрмэлзсэн чиний чин сэтгэлийн үг намайг ихэд баярлуулав.

	Чи өмнөө тодорхой зорилго тавьж өөрийгөө эзэмдэн ажиллах, түүнийгээ хэрэгжүүлж чадахыг биеэ хүмүүжүүлэх, хувийн сахилга батын хамгийн гол хэмжүүр гэж үзжээ. Биеэ хүмүүжүүлэхэд зориг, тэвчээр юу юунаас ч чухал гэдэг нь ойлгомжтой. Гэхдээ зориг бол биеэ хэр зэрэг хүмүүжүүлсний үр дүн гэж би боддог. Харин түүний мөн чанар гүнзгий юм.

	Биеэ хүмүүжүүлэх нь өөрийгөө танин мэдэхээс эхэлнэ. Залуу хүний амьдралд хамгийн төвөгтэй, хамгийн нарийн зүйл бол өөрийгөө сайн талаас нь хөндлөнгийн хүн шиг харах явдал юм. Үнэнхүү сайхан сэтгэлтэй хүмүүсийн тухай аль болохоор их уншихыг чамд зөвлөе.

	Өнөөгийн манай амьдралд Данко шиг баатарлаг, гавьяат үйлстэн олон бий. Сталинградын төлөө тулалдаанд иргэнийхээ үүргийг эрэлхгээр биелүүлсэн Днепропетровын хорин настай комсомолын гишүүн Михайл Паникакогийн тухай бяцхан номыг уншаарай. Тэрээр ойртон ирж буй фашистын танк дээр шилтэй шатамхай шингэнийг хаяхаар бэлдчихээд байтал шингэнтэй шилэнд нь бууны сум тусаж гал гарснаас хувцсанд нь авалцан шатахад фашистын танк дээр үсрэн гараад, шатаж байгаа биеэрээ танкийг шатаасан байна. Фашистын цэргүүд энэхүү эрэлхэг гавьяаг бишрэн гайхаж, галлахаа зогссон юм. Ингэж Михайл Паникаког Данко гэж нэрлэх болсон юм.

	Ертөнцөд чухам юуг энэхүү эрэлхэг гавьяатай зүйрлэж болох вэ?

	Спартакийн дайчид ч, фермопилын баатруудын ч гавьяаг үүнтэй зүйрлэшгүй юм. Эх орныхоо төлөө амь бие хайрлахгүй тэмцсэн энэхүү бодит жишээ сэтгэл зүрхэнд чинь бууж, хамгийн үнэт эрдэнэ гэж юу байдгийг ойлгоход чамд тусална. Эх орныхоо төлөө хэрэгтэй бүхнийг хийх сэн гэсэн нандин сайхан хүслэнд хөтлөгдөн аугаа их үйлст гар биеэр оролцох сон гэсэн бодол агшин зуур өөрийн эрхгүй төрнө. Ийм бодол санаа буй болох нь маш чухал. Түр зуур ч гэсэн ёс суртахууны уналтад автагдахаас өөрийгөө болгоомжлох хэрэгтэй. Чи эцэст нь өөртөө "Би хэн бэ? Хэний төлөө би амьдарч байна вэ? Надад гавьяа байгуулах чадвар байна уу?" гэсэн асуулт тавих хэрэгтэй. Сибирийн комбайнч Прокофий Нектовын тухай бяцхан номыг унш. Тэр дайнд хоёр хөлөөсөө хагацсан юм. Дайны өмнө хамтралд комбайнчаар ажиллаж байжээ. Цэргийн эмнэлгээс уй гашуудалтай буцсан билээ. Тэрээр гэр орондоо туйлын хүнд бэрх зовлон учруулснаа ойлгож байв.

	Б. Полевойн «Ёстой хүний тууж» жинхэнэ амьдралд түүнийг сургасан байна. Тэр сэтгэлийн их тэвчээр, эр зориг гаргаж хиймэл хөл хийлгэсний дараа эргэж комбайныхаа залуурын ард суусан. Зөвлөлт засаг түүний хөдөлмөрийн гарамгай амжилтыг үнэлж социалист хөдөлмөрийн баатар цолоор шагнасан билээ.

	Одессийн хөдөө аж ахуйн туршилтын станцад Иван Лукич Молдавский ажиллаж байгаа юм. Тэрээр фронтод хоёр гар нь хүндээр шархадсаны улмаас эмч түүний гарыг зайлшгүй тайрах шаардлагатай гэж үзжээ. Бас зүүн хөл нь хүнд бэртэж нугардаггүй болсон боловч тэсвэр хатуужил гарган хөдөө аж ахуйн дээд сургууль төгсөж агрономч болсон байна. Прокофий Нектов шиг тийм арван найман баатарлаг үйлстнийг би мэднэ. Харьков мужийн Петропавловск тосгонд (энэ нь манайхаас тун холгүй байдаг) тракторч Григорий Никифорович Змиенко амьдардаг юм. Бүр дайн дууссанаас хойш хэдэн жилийн дараа түүний трактор минын дэлбэрэлтэд өртөж Григорий хөлгүй болсон билээ. Тэр Прокофий Нектов шиг эрэлхэг зориг, тэвчээр хатуужил гаргаж, бүтээн байгуулалтад эргэж орсон байна.

	Хэрэв зовлон үзсэн эдгээр хүмүүсийн амьдралыг эмхлэн бичвэл эрэлхэг зориг, баатарлаг үйлсийн цоморлог, залуусын амьдралын сурах бичиг болно. Эдгээр нь залуусын хувьд биеэ хүмүүжүүлэхэд хамгийн хүчтэй сургамж болох ёстой. Ийм ном хараахан байхгүй байгаа боловч, жинхэнэ хүмүүсийн амьдралд зориулсан бяцхан номуудыг заавал уншиж бай.

	Би, Зөвлөлтийн байлдагч Алексей Бетюкийн баатарлаг гавьяаны тухай чамд ярьж өгнө гэж амласныг чи санаж байгаа биз дээ. Тэр байлдааны даалгавар биелүүлж яваад баривчлагджээ. Алексей дайсны бүх асуултад «үгүй», «мэдэхгүй» гэж хариулсан юм. Тэгэхээр нь гитлерчүүд түүний зүүн чихийг огтолжээ. Нэг ч үг хэлсэнгүй. Алуурчид хорсон уурссандаа нөгөө чихийг нь огтолсон байна. Эх орны төлөө алтан амиа алдахаас буцахгүй зөвлөлтийн баатарлаг дайчны нугаршгүй «Эр зоригийг» мохоож ядаад цөхрөнгөө барсан фашистууд дахин тарчилган зовоохоор шийдэж амыг нь улайсгасан төмрөөр хайрч, хадаастай банзан дээр хэвтүүлж, том гэгчийн мохоо хутгаар хэлийг нь аажим аажмаар хэрчжээ.

	Араатнууд Бетюкийг үдэш орой болсон хойно голын эрэг дээр аваачиж гүйхийг тушаагаад хойноос нь галлав. Алексей ус руу үсэрч амь гарчээ. Зовон тарчилсан тэр зоригт эр элгээрээ мөлхөн явахад нь манай дайчид тааралдаж цэргийн эмнэлэгт хүргэж иржээ7... Тэр бид хоёр цэргийн эмнэлэгт зэрэгцээ шахам хэвтэж байсан юм. Энэ бүхэн чамайг зан суртахууны сайн сайхны оргил өөд авирахад чинь биет дуурайл болно. Зөвлөлтийн хэдэн арван дайчид иймэрхүү эрэлхэг гавьяа байгуулсан боловч энэ талаар тун цөөн ном бичигдсэн нь харамсалтай байна. Ийм ном зохиол олон гарна гэдэгт итгэж байна. Энэ нь биеэ хүмүүжүүлэхэд юугаар ч сольшгүй нандин эрдэнэ болох сон билээ. Хүү минь ээ! Алексей Бетюкийн эрэлхэг гавьяаг эргэцүүлэн бод л доо! Орчлон дэлхий дээрх энэхүү баатарлаг гавьяаг зүрх сэтгэлдээ ямагт дурсаж яваарай. Баатарлаг гавьяа байгуулахад зөвлөлтийн залуу хүн бүр бэлэн байх ёстой. Чи эх орноо хамгаалагч дайчин эр, эрх чөлөө тусгаар тогтнолоо хамгаалахад хэзээ ч бэлэн байх ёстой гэдгээ ойлгож байх хэрэгтэй.

	Хэрвээ дайны аюул нөмөрвөл чамаас болон ер нь зөвлөлтийн дайчин бүрээс туйлын их тэвчээр хатуужил, сэтгэл санааны агуу их хүч, эр зориг, амь биеэ хайрлахгүй байхыг шаардана. Манай амьдралд юутай ч зүйрлэшгүй нэгэн зүйл байдгийг мэдэх хэрэгтэй. Энэ бол эх орон, ард түмэн, унасан газар, угаасан ус маань билээ. Бидний хэн нэггүйгээр эх орон маань байж болох боловч, эх оронгүйгээр хэн ч амьдарч чадахгүй. Биеэ хүмүүжүүлнэ гэдэг нь юуны өмнө эх оронч, эр зоригийн хүмүүжил олж авна гэсэн үг.

	За одоо цэл залуухан хүмүүсийн үйлдсэн ноцтой гэмт хэргийн талаар чиний бичсэн захидлыг эргэж авч үзье. Тэд юу ч бодож сэтгэдэггүй, туйлын болхи бүдүүлэг, хувиа бодсон, тэр ч бүү хэл эх орноо хайрлах гэсэн хүнлэг сэтгэлгүй, ёстой л хүний үнэргүй хүмүүс юм. Эх орноо хайрлах хүнлэг сэтгэл бол хамгийн ариун тунгалаг, хамгийн нарийн, нэр хүндтэй, хүчтэй, уян хатан, энхрийлэлтэй мэдрэхүй билээ. Жинхэнэ хүн бол эх оронч үзэлтэй байх ёстой.

	Хүү минь ээ! Энэхүү эрхэм дээд үзлээр биеэ хүмүүжүүлээрэй. Манай эх орон бол мянган жилийн түүхтэй лут хүчирхэг мод билээ. Тэрхүү модны гишүү бүр нь навч нахиа үр жимсээ дэлгэж байгаа амьд бие махбод юм. Манай баатарлаг эх орончдыг фашистууд алан хядаж, хуйхлан шатааж, амьдаар нь газарт булсан авч эх орныг маань хэн ч байлдан эзэлж чадаагүй гэдгийг ойлгоорой. Жинхэнэ хүн шиг хүн болохыг эрмэлзэх хэрэгтэй. Суут хүмүүс бол гойд хүмүүс, харин би жирийн нэг хүн гэж өөрийгөө дор үзэж болохгүй шүү. Зөвлөлтийн хүмүүс салхины аясаар хийсэн байдаг хумхын тоос биш ээ. Зан суртахуун, гоо сайхны туяат оргил, эрэлхэг үйлс өөд авиран мацагчид байх ёстой. Хүнлэг чанараар өөрийгөө гоёж чимэх хэрэгтэй.

	Юуны түрүүнд тоглоом тохуугаар хүнийг уурлуулах, худал хэлэх, хуурч мэхлэх, хүний нэр төрийг гутаах явдал гаргахгүйг хичээх ёстой. Энэнд ухамсартай хандах төдийгүй сонор сэрэмж тун чухал. Чиний харсаар байтал нэг нь нөгөөг доромжлох явдал гарч болно. Хэрвээ үүнийг өчүүхэн зүйл гээд хайхрахгүй өнгөрвөл чи яваандаа юу ч болж байсан надад падгүй гээд өнгөрдөг болно. Иймээс аливаа зүйлд хянуур, соргог хандаж бай.

	Чиний ой тойнд тийм ухаан сууж амжаагүй байж болох юм. Эмэгтэйчүүдийг танхай этгээд доромжилбол чи үнэн санаанаасаа сэтгэл зовнин туслах хэрэгтэй. Хүнлэг чанарын сайхан нь энэ бөгөөд үүнийг л эрхэмлэ.

	«Гартаа цэцэг барьж байгаа хүн муухай юм хийх ёсгүй» гэсэн Солоухины шүлгийг би ямагт санадаг юм. Цэцэг бол өргөн утгаараа гоо сайхан гэж би боддог. Диккенст дурлахын зэрэгцээ зусарч бялдууч байж таарахгүй гэж Жеймс Олдриджийн онож хэлсэн үг байдаг. Хэрэв хүн бага балчраасаа эхлэн гоо сайханд бахархах үзлээр хүмүүжиж, ямагт сайхан номтой нөхөрлөсний ачаар өрөвч уяхан сэтгэлтэй болж, гоо сайхан бүхнийг шүтэх авьяас билиг нь хөгжвөл хэрцгий, дээрэнгүй, бүдүүлэг зан гаргах нь ховор байдаг. Гоо сайхан бол юуны өмнө уран сайхны үнэт зүйл бөгөөд хүмүүсийг юмны нарийн учир утгыг ойлгодог болгон хүмүүжүүлдгээрээ тэдний ертөнцийг танин мэдэх, хүн төрөлхтөнд өгөх өгөөжийг нь их болгоно. Бүр дунд, дээд сургуулийн жилүүдэд шүүлэг, шалгалт өгч байх үеэсээ эхлээд өөрийн ой тойнд амь бөхтэй үлдэж хоцорсон ертөнцийг үзэх шашны үзэл, шашны ёс, зан суртахууны мөн чанарыг ухааран ойлгож, түүнийг хэрхэн даван туулж, ангижран салсан залуу эмэгтэйн үгийг би мартдаггүй юм. Тийм үзэл санаа, ямар ч хичээлийн сургалтад аюултай гай тарина. Тэр уран зохиолын болон уран сайхны үнэ цэнийг бүрмөсөн устгах болно. Уран зохиол нь хүн бүрийн сэтгэлийн ертөнцөд хүрч, өдөр тутмын нь гоо сайхны .харьцаанд насан турш үйлчлэх ёстой. Уран зохиол бол амьдралын сурах бичиг, жигүүр бөгөөд гоо сайхныг мэдрэхгүй бол далавчгүй шувуутай адилхан. Чиний өдөр тутмын амьдралд гоо сайхны харьцаа байна уу, үгүй юу гэдэгт би сэтгэл зовох юм. Байранд чинь уран зохиолын ном байхыг үзээгүй. Чиний номын тавиур дээр Ольга Берггольцийн «Өдрийн од», Г. Тютюникагийн «Вир» гэсэн хоёр сайхан ном байгааг үзээд түүнийг үзэж цаг хоосон өнгөрөөхгүй нь байна гэж би маш их баярлав. Хүн амьдралынхаа туршид хоёр мянгаас доошгүй ном уншиж болох юм... Ном бол далай, харин сайн ном бол далайн дунд бие биеэсээ алслагдсан жижигхэн арлууд шиг байна. Тэрхүү алслагдсан арал дээр хүрэхийг хичээ. Харин элдэв янзын хэвлэлийн гологдолд тооцогдох адал явдлын болон «тагнуулын» чанар муутай, завхай утга зохиолд автагдахаас болгоомжилж бай. Ф. Бэконы онож хэлсэн үг бий «Зөвхөн амсах төдий ч ном бий, залгичихсан ч болохоор ном бий, харин зажлах шингээн боловсруулах ном төдий л олон биш юм8» Номыг зүгээр нэг унших төдийгүй, дахин унш.

	Хүн амьдралдаа нэг номыг хэд дахин унших хэрэгтэй, унших болгонд хүний сайн сайхан сэтгэлийн өнгө аяс нүдний өмнө цоо шинээр нээгдэх болно. Л. Н. Толстойн «Сэхээрэлт», Ф. Достоевскийн «Усан тэнэгүүд ба гэм, зэм» Дантегийн «Инээдмийн бурхан шүтээн», Шекспирын «Гамлет» зэргийг би хэд дахин уншсан. Эдгээр зохиолуудыг 16 настайдаа унших нэг хэрэг, 20 настайдаа унших бас нэг хэрэг, 30 настайдаа нягтлан унших бүр өөр хэрэг юм.

	Сонирхолтой номууд жилээс жилд улам сонин болж чиний, номд дуртай болоход бодитойгоор үйлчлэх болно. Дунд сургуульд байхдаа уншсан номоо дахин уншихыг чамд зөвлөе. Энэ бол сайхан хөгжмийг давтан сонсохтой адил зүйрлэшгүй чухал зүйл. «Хунт нуур» бүжгэн жүжгийн гайхамшигт хөгжмийг хэчнээн дахин сонссон ч бидний залхуу хэзээ ч хүрдэггүй биз дээ? Уран зохиолын гандан бууршгүй бүтээлүүдийг унших нь өөрийнхөө мэдлэгийг байнга сэлбэж байгаа хэрэг мөн. Чеховын «Тал» роман түүний гайхамшигт тууриудыг тав, зургаа, долоо дахин уншвал чи байгаагаасаа улам ч сайн болох сон гэсэн бодол төрнө. Горький, Короленко, Шолохов, Пришвин, Паустовский зэрэг зохиолчдын зохиолоос аль нэгийг нь уншихгүйгээр би нэг сар ч байж чаддаггүй.

	Орчин үеийн зохиолчдын зохиолыг унш. Симонов, Солоухин, Твардовский, Берггольц, Щипачев, Сельвинский, Калинин, Нилин Тендряков, Мартынов, Стельмах, Гончар зэрэг үргэлжилсэн үгийн ба яруу найрагчдын туурвисан зохиолуудыг бүгдийг нь уншихыг зөвлөе. Хэрэв уншсан номоо дахин унших сан гэсэн бодол төрөхгүй бол гоо сайхны амт шимтийг бас л мэдэрч чадаагүй байгаа хэрэг. Ном бол хүний мянган жилийн цэцэн мэргэн ухаан гэдгийг ойлго. «Сайн номыг анх удаа унших нь шинэ танилыг олж авах лугаа адил юм. Уншсан номоо дахин уншихад хуучин танилтайгаа уулзах шиг болдог» гэж Вольтер бичжээ. Чамд хуучин сайн нөхөд олон байх болтугай. Ном уншина гэдэг нь механик ажиллагаа биш, харин бүтээлч ажиллагаа юм.

	Уншсанаар биеэ хүмүүжүүлж, уншсанаар сэтгэн бодож, уншсанаар шүүмжлэлтэй хандах эв дүйг чадварлаг эзэмших учиртай юм. Нэлээд дэлгэрэнгүй захидал бичсэнд уучлаарай. Гэхдээ хэзээ ч бичээд, бичээд барагдашгүй хамгийн гол асуудал бол биеэ хүмүүжүүлэх явдал шүү!

	Эрүүл энх сайн сайхныг хүсье. Чамайгаа тэврэн үнсье.

	 

	Эцэг чинь

	
АРВАН ГУРАВ ДАХЬ ЗАХИДАЛ

	 

	Сайн байна, хайрт хүү минь? 

	Биеэ хүмүүжүүлэх талаар бичсэн миний захидал чиний сонирхлыг үнэхээр татсан явдалд би их баярлаж байна. Чи орчин үеийн залуу хүнд (зөвхөн залуу хүнд ч төдийгүй) мэдрэлийн үйл ажиллагааны хөөрлийн процесс их байгааг маш гярхай ажиглажээ. Хүн сэтгэлээ барьж биеэ хүмүүжүүлэх талаар санаа зовдоггүйгээс болж өөр хоорондоо нэг бус удаа хэрүүл маргаан гаргах шалтгаан бий болдог гэж би санадаг. Хүн сэтгэлийнхээ хөдөлгөөнийг зөв жолоодож биеэ хүмүүжүүлэх нь ялангуяа Манай залуучуудад нэн чухал асуудал юм. Хүний амьдрал хэдэн мянган жилийн турш булчингийн хүч, мэдрэлийн тогтолцооны шургуу ширүүн шинж чанараар тодорхойлогдож ирлээ. Харин сүүлийн арван жилд хүний амьдрах чадвар мэдрэлийн тогтолцооны хамгийн нарийн, эмзэг механизмаас шалтгаалах боллоо. Чи, хоёр жилийн өмнө манай тосгонд болсон нэг явдлыг санаж байгаа байх аа. Багын танил цэргийн сургуулийн сонсогч, ажилчин залуу, оюутан гурав уулзаж баяр хөөр болцгоосон байна. Гэтэл нэг нь нөгөөдөө эвгүй үг хэлснээс хэрүүл зодоон болсон гэдэг. Хайран залуус юунаас болж зодоон хийж цагдан сэргийлэхэд хүргэгдэх болов гэж хавь ойрын хүмүүсийн сэтгэл ихэд түгшжээ.

	Юунаас болсноо өөрсдөө ч бараг мэдсэнгүй сэтгэл хэт хөөрч дарвих юунд хүргэдэг болох нь тодорхой. Орчин үед хүний зан үйл, сэтгэл санааг удирдан жолоодож зохицуулж байдаг тархины үйл ажиллагаанаас үлэмж хэмжээгээр хамаарна. Ингэхлээр сэтгэлээ барьж зөв жолоодон хүмүүжүүлэхэд онцгой анхаарах хэрэгтэй болж байна. Харин залуучуудад биеэ хүмүүжүүлэх явдал маш чухал. Сэтгэлээ барьж зөв жолоодохын тулд юу хийх вэ?

	Бүрэг номой, ичиж нэрэлхэх, онгирч сагсуурах явдлыг сэтгэлдээ шингээхгүй байх нь залуу хүн бүрийн санах ёстой хамгийн гол зүйл юм.

	Амьтдын айх, ширүүн догшин зан авир гаргах, зөн билгийн үйл хөдлөлтэй адил зүйл хүний сэтгэлийн аль нэг хэсгийн гүнд ухамсрын оролцоогүйгээр явагддаг. Хүний соёлын түвшин хэчнээн бага, оюун ухаан, гоо сайхны сонирхол хэчнээн дутмаг байх тусам амьтны зөн билгийн үйл хөдлөлтэй төсөөтэй бүдүүлэг авир араншин гаргадаг. Зарим хүн аль ч учраа олохгүй хашхичих өөрөөр хэлбэл бодол санаа нь ягтаа тулж «адгуус маягийн зан үйл» гаргах буюу зөвөө баталж чадахгүй эсвэл мунхаглаж, бодлогогүй зүтгэдэг. Өөрийн болон нөхдийнхөө тархины эд эсийн ажиллах чадварын хэвийн байдлыг хамгаалан хайрлах хэрэгтэй. Хүний оюун санааны баялаг хурц нарийн сэтгэлийн эх үндэс нь санаа тайван чөлөөтэй байх явдал гэдгийг ямагт сана! Ухаан бодлоос санаа төрж, түүгээр тэжээгдэн ажил үйл болон хэрэгждэг. Ухаан бодлын ачаар сэтгэл тэнэгэр болж хүний дотоод ертөнцийн бие даасан хүч болон хүнийг сайн сайхны зан үйлд сэдэж өгдөг. Яаж эелдэг зөөлөн сэтгэлтэй болж хүмүүжих вэ? Юуны өмнө хүмүүсийн дунд амьдарч байгаа гэдгээ хэзээ ч битгий мартаарай. Хамт ажиллаж байгаа хүмүүстээ хайр халамж тавьж, хүний төлөө санаа тавьж явахыг эрхэмлээрэй! Хамт ажиллаж байгаа хүн бүрийг хүндэтгэж чаддаг байна гэдэг маш их эв дүй, ур чадвар юм. Эргэн тойрныхоо хүмүүстэй сэтгэл санааны байнгын харилцаатай баймааж сая эелдэг зөөлөн сэтгэлээр хүмүүжнэ. Одоо биеэ хүмүүжүүлэх сэтгэл санааны маш чухал асуудал руу анхаарлаа хандуулъя.

	Сэтгэл санаагаа үерхэл нөхөрлөлөөр хүмүүжүүл. Эргэн тойрныхоо хүмүүсийг хэн болохыг таньж мэдэхэд чинь үерхэл нөхөрлөл тусална. Зөн билгийн шинжтэй авир араншнаа дарж, хүний ёсны чанараа хөгжүүлэн, оюун санаагаа баяжуулан, жинхэнэ найрамдал нөхөрлөлөө бэхжүүлэхэд зайлшгүй зүйл юу вэ? Энд чиний сэтгэл санааны баялаг зайлшгүй хэрэгтэй. Чи нөхрийнхөө тусын тулд хэрэгтэй бүхнийг зориулсан цагт л оюун санаа чинь баялаг агуулгатай байх болно. Сэтгэл санааны баялгаа харилцан солилцох нь хүний ёсны сайхныг мэдрэх чадварыг өөртөө шингээхэд, эелдэг зөөлөн сэтгэлтэй байхад чинь зайлшгүй хэрэгтэй. Шинэ хамт олныг бүрэлдүүлээд хэдэн сар болсны дараа урьд нь үй зайгүй найз байсан нөхдөдөө зарчимч шаардлага тавих нь мэдээж хэрэг, энэ ч хүнд байлгүй яах вэ. Гэсэн ч сайн нөхдөөсөө зовох хэрэггүй. Чи дотнын нөхөдтэйгөө өөрийн бодол санаа, жаргал зовлонгоо хуваалцах хэрэгтэй.

	Хэрвээ надад бололцоо байдаг сан бол чам дээр очоод найз нөхдийг чинь урьж ирүүлээд «Залуу нөхөд минь, сэтгэл зүрхээ хайрлаж зөв хүмүүжүүл. Одоо хүмүүс жилээс жилд хүрээлэн байгаа орчны нөлөөллийг улам бүр мэдрэх болж байна. Хүн хүндээ найз нөхөр, ах дүү болно гэдэг нь нарийн төвөгтэй гүн гүнзгий ойлголт  юм. Өөрөөр хэлбэл юуны өмнө хүнийг хүмүүжүүлэх, хүнлэг чанар бий болгох явдал юм» гэж хэлэх сэн. Амьтны зөн билгийн үйл хөдлөлтэй төсөөтэй зүйлийг өөрөөсөө бүрмөсөн таягдан зайлуулж хүний ёсны бүх сайхныг шингээн хөгжүүлэхэд л хүмүүжлийн мөн чанар байгаа билээ. Хүнлэг чанарын эрхэм дээд оргил нь коммунист хүмүүжил юм. Гэтэл фашистууд хүний бүх хүнлэг чанарыг бага балчраас нь устгахыг эрмэлздэг гэж немцийн нэгэн коммунистын хэлснийг дурсан санаж байна. Гитлерийн германд «Гитлер Югенд» хэмээх пионерын зусланд үс сор нь гялалзсан молтогчин туулайн бөжингүүдийг хүүхдүүдээр маллуулж байжээ. Зуны сүүлч болж хүүхдийн буцах үеэр харгалзагч ямар ч тушаалыг биелүүлэхэд бэлэн үү? гэж хүүхдүүдээс асуудаг байлаа. Хүүхдүүд тушаалыг биелүүлэхэд бэлэн гэж хариулдаг байв. Тэгэхээр харгалзагч хүүхэд болгоныг өөр өөрсдийн бөжинг алах тушаал буулгаж «өөртөө байгаа өрөвдөх сэтгэлийг бүрмөсөн устгах чадвартай байгтун» гэж номлодог байжээ. Фашистын зандалчид хүүхдийг яаж хүмүүжүүлж байсныг хар л даа.

	Бүх амьд зүйл, сайн сайхан болгоныг хайрлах өрөвдөх сэтгэлээр биеэ хүмүүжүүлж сурах хэрэгтэй. Чи үр хүүхэдтэй болно. Хүн амьтан, цэцэг модтой харьцах нь гагцхүү тэдний зан суртахууны хүмүүжлээс хамаарна. Чамд А. Сент-Экзюперийн зохиолын түүврийг явууллаа. Түүний «Бага жонон» хэмээх үлгэрийг анхааралтай уншаарай.

	Эрүүл энх, сайн сайхныг хүсэж, чамайгаа тэврэн үнсье.

	 

	Эцэг чинь

	
АРВАН ДӨРӨВ ДЭХ ЗАХИДАЛ

	 

	Сайн байна уу, хайрт хүү минь? 

	Захидлыг чинь үзээд сэтгэл чинь үймсэн болохыг мэдлээ. Нэг ангийн охины хэлсэн үг чиний хувьд санамсаргүй зүйл байжээ. Дээд сургууль төгссөний дараа мөргөл хийхээр сүмд очсон нөгөө охин шиг тэр мөн л сүсэг бишрэлтэй байгаа нь чамд маш их гайхах сэтгэл төрүүлсэн биз. Миний хувьд гайхах зүйл ер алга. Ер нь хүмүүжлийн доголдол газар их авчээ. Танай ангийн охины «Хүнд мөнхийн сүнс гэгч ер байхгүй, амьтны нэгэн адил хэзээ боловч үхэж үрэгдэх тавилантай болохыг шинжлэх ухаан сайтар тайлбарлаж байгаа юм. Гэвч сүсэгтнийг шашин тайтгаруулж байсан бол шинжлэх ухаан тэрхүү тайтгарлыг авч хаячхаад оронд нь юу ч өгөөгүй» юм гэж ярьсан тэр зүйл надад дахин дахин бодогдоод байна. Энэ бол их бодолтой үг шүү. 

	«Шинжлэх ухаан ба шашин» сэтгүүлд миний бичсэн өгүүлэл хэвлэгдсэний дараа би нэг захидал авсан юм. Тэрхүү захидлыг багшийн сургуулийн сурагч арван зургаан настай охин бичсэн байлаа. Охин бичихдээ: «Би одоогоор сүсэгтэн болж амжаагүй байна. Удахгүй болно гэж бодож байна. Сүсэгтэн хүн намайг ийм байдалд оруулаагүй, төрөл төрөгсөд маань ч шүтлэггүй, сэтгэл бодол санаанд шүглэсэн зүйлийг барьж байж чадахгүй нь ээ. Байгалийн шинжлэх ухааны лекцэд хүн бол үхэр, адуу шиг үхмэл амьтан гэж үнэний төгс ойлголтыг байнга өгч байдаг. Үхэр, адуунд мөнхийн сүнс гэж байдаггүйн адил хүнд ч бас байхгүй. Харин үхэшгүй мөнхийн сүнсний тухай санаашрал нь хүний хүлцэнгүй байхыг номлосон сүм хийдийн үлгэр. Тиймээс үхэшгүй мөнхийн тухай бодох нь юу ч мэдэхгүй, бүдүүлгээ мэдэгдэх учир түүнийг бүү бод гэнэ. Чухам яг ингэж хэлэхгүй ч гэсэн би үүнийг ингэж л ойлгодог. Үүний үнэн зөвийг мэдрэх тусам сэтгэл гүнээ зовнин намайг гүнзгий хямралд оруулж байгаа юм. Хүнд үхэшгүй мөнхийн сүнстэй төсөөтэй зүйл байхгүй гэж үү? Амьтантай адил болохыг би хүсэхгүй байна. Хүн био-химийнхээ харьцааны хувьд амьтны нэгэн адил болохыг баталсан профессорын ганцхан лекцийн дараанаас эхлээд шөнөжин унтаж амарч чадсангүй. Аль нэг шашин зөвхөн хүнийг өөрт нь заяагдсан үхэшгүй мөнхөд ойрхон байлгахыг хүснэ. Гэтэл материализм бол ямар ч энэрэл хайр байхгүй, сохроор тэмтрэхтэй адил юм шиг надад санагддаг. Ингээд л би өршөөлгүй материализмаас аврагдахыг хүсэж шашны ертөнцөд шуналтай орж эхэлсэн юм. Цаашид би яах хэрэгтэй болж байна вэ? Амьдралын маань баяр баясгалан чухам юунд орших вэ? Үхлийн талаар яс махандаа хүртэл шингэсэн санаа бодлоосоо би яаж ангижрах вэ? Нар, од, гараг мөхөхөд би чухам юундаа тулж түших бол оо..! Яах вэ? хэлж өгөөч» гэжээ. Энэ охины захидал бол хүрээлэн байгаа орчноо нарийн мэдэрч байгаа ухаалаг захидал юм. Тэрээр нэр овгийг нууц хадгалж байхыг хүссэн байна. Түүний захидал танай ангийн охины санаа бодлыг бараг үг үсэг дараалан давтсан байна. Хоёр охины сэтгэлийг хөдөлгөж байгаа асуудал бол маш ноцтой асуудал юм. Шинжлэх ухаанч мэдлэггүй, соёлгүй бүдүүлэг хүмүүст, шашны талаар лектор, сурган хүмүүжүүлэгчид, зохиолчид хэчнээн номлоод ч бурханд итгэх явдлаас нь ангижруулж чадахгүй, харин ч шашинд автагдахад хүргэх нь цөөнгүй байдаг. Шашингүйн үзлийг бурхан гэж байхгүйг итгүүлэхийн тул үхэшгүй мөнхийн сүнс гэгч байхгүй аливаа амьтан ургамлын адил ул мөргүй үрэгдэх жамтай гэдэг гол баталгаа тавигдаж байна. Энэ баталгаа шиг өөр хүнийг ингэж доромжилсон зүйлийг олоход бэрх юм. Тийм ээ, 16 настай охины захидалд хариулах явдал надад тун хэцүү байлаа. Хэрэв, чи миний хэлсэн үгийг ангийнхаа охинд дамжуулах бол чиний захидалд ч хариулахад хэцүү (эсвэл тэр энэ захиаг унших байсан бол). Хүний амьдралд тохиолдох хамгийн хүнд бэрх явдал бол үхэл юм. Хүний амьдрал нь эхнээсээ аваад эцсээ хүртэл үхлийг жигшин үзэх явдал юм. Чухам тийм учраас бурхан үхүүлэхгүй байхын тул амьдрал амладаг нь сая сая хүний талархал хүлээдэг. Үхлээс айх явдал хүнийг сүсэг бишрэлийн харанхуй руу тууж оруулдаг гэж Горький бичсэн. Материализм, шинжлэх ухаан нь бурхан, сүнс, тамын тухай, түүний худалч хуурамч болохыг ягштал үзүүлдэг. Үхлийг жигшиж, үхлийн эсрэг хүн өөрөө тэмцэх хэрэгтэй. Энэ тэмцлийн мөн чанар юунд орших вэ? гэвэл хүний амьдрал өдөр, долоо хоног, сар, жил тутам элдэв зүйлээр баяжиж байдаг. Муса Жалиль өөрийн ул мөрийг гүн гүнзгий, ил тодорхой өвлөн үлдээхийг хүсэж байжээ. «Үйл хэргээ үлдээнэ гэдэг нь мянган жилийн настай царс модыг дархална гэсэн үг» гэж тэр хэлсэн байна. Тэрээр ул мөрөө үлдээж чадсан юм. Гэвч Муса Жалиль шиг ул мөрөө өвлөн үлдээх авьяас хүн бүрд байхгүй гэж чи хэлнэ байх. Хүний авьяас чадвар шавхагдашгүй гэдэгт би бат итгэдэг. Тиймээс ч хүн бүр хөрст дэлхий дээр өөрийн ул мөрийг өвлөн үлдээгч болж болох юм гэж боддог. Чухамдаа тийм болгохын тулд бид коммунизмыг байгуулж байгаа шүү дээ. Хүн бол үл ялих өчүүхэн төдий хумхын тоос биш ээ. Хүн бүр огторгуйд гялалзагч түг түмэн од шиг гялалзаж явах ёстой. Дахин давтагдашгүй онцлогтой байх нь бие хүнээс өөрөөс нь их хэмжээгээр хамаарна. Бүрэг дорой, дөнгөн дангаж байхгүйн төлөө тэмүүлэх хэрэгтэй. Бүтээлч үйл ажиллагаа үхлийн хий үзэгдлийг зайлуулагч мөн.

	Хүн хийж бүтээхийн хүсэл байвал хэзээ ч хаягдахгүй хэмжээлшгүй аз жаргал түүнд бий. Алексей Толстой, Сергей Прокофьев нар эцсийнхээ минутыг хүртэл ажилласан шүү дээ. Шашин хүнийг хууран мэхлэхээс биш юу өгөв дөө, шинжлэх ухааныг шашнаар солиод юу ч олохгүй, олох ч юм байхгүй. Шинжлэх ухаан бол хүнд үнэнийг хэлж өгдөг. Хэрэв шашин хойд нас гэдэгт итгүүлэн ертөнцийг үзэх шашны үзлээр бол хүн өргөл, мөргөл хийж хувь заяагаа даатгахыг номлодог бол шинжлэх ухаан хэлэхдээ «Тийм биш ээ. Хүн өөрөө өөрийн үхэлгүй мөнхийг бүтээгч мөн» гэж үздэг. Хүнд хүнлэг ёс байхгүй гэж хэн хэлсэн бэ? Хүнд хүнлэг ёс байдаг. Энэ нь шашны тэр батлаад байгааг бодвол яндашгүй баялаг юм. Хүний хүнлэг ёс бол түүний хүчирхэг оюун ухаан, санаа бодол, байгалийн хүчийг захиран, танин мэдэх ирмүүн зориг эрмэлзэл юм. Хүний энэхүү хүнлэг ёс үхэлгүй мөнх байдаг. Хүн үхэлгүй мөнхийг ажил бүтээлээрээ олж авдаг. Тэрхүү бүтээл нь хүнийг бий болгосон юм. Эцэг эхчүүд өөрсдийнхөө хойчийг залгамжлагч үр хүүхдийг төрүүлдэг. Энэ бол хамгийн дээд зэргийн үхэшгүй бүтээл болно. Хүн өөрийн үйл хэргийг үр хүүхдэдээ өвлөн үлдээж, түүнийг өөрөөсөө илүү хүмүүжүүлэхийг зорих хэрэгтэй. 

	Одоо чи юу уншиж байна вэ? Эрдэм шинжилгээний ном зохиолоос чи юу уншиж байна? Уран сайхны зохиолоос юу уншиж байна? «Украйны урлагийн түүх» гэдэг номын I боть хэвлэлээс гарсан эсэхийг мэдээрэй. Гарангуут 2 хувийг аваад (нэг нь сургуулийн номын санд хэрэгтэй) надад явуулаарай.

	Эрүүл энх сайн сайхныг хүсье!

	 

	Эцэг чинь

	
АРВАН ТАВ ДАХЬ ЗАХИДАЛ

	 

	Сайн байна уу, хайрт хүү минь? 

	Хичээлийн жилийн нэгдүгээр улирлаар хоёр онц нэг сайн дүнтэй шалгуулсан явдал нэг бодоход овоо л байна. Харин сэлээд хүрэх газраа урьдаас баримжаалах хэрэгтэй, тэгэхгүй бол өөр тийшээ шидэгдэнэ гэж Л. Н. Толстойн хэлсэн үгийг ямагт санаж яваарай. Чамаас захиа авч (бараг хоёр долоо хоног захиа аваагүй болоод ч тэр үү) маш их баярлалаа. 

	Танай хамт олны дотор оюун санааны сонирхол хэрэгцээнээс болж эрх чөлөө, үүрэг хариуцлага гэсэн сэдвээр илэн далангүй ярилцаж маргаан эхэлж байгаа нь сайшаалтай хэрэг. Чи намайг энэ маргаандаа оролцохыг урьжээ. Урилгыг баяртай хүлээж авч байна. Чиний найз нөхөд нараас хүн үйл ажиллагааныхаа зарим хүрээнд л (чиний бичсэнээр хувийн амьдралын асуудлаар) дээд зэргээр эрх чөлөөтэй (?) байхаас биш, бусад хүрээнд эрх чөлөө нийгмийн шаардлагаар хязгаарлагдмал байдаг гэсэн үзэл бодол баримталдгийг чи захидалдаа бичжээ. Энэ бодлыг зөвшөөрөхгүй байгаа чиний санааг би дэмжиж байна. Чиний бодож байгаагаар «Эрх чөлөөтэй байна гэдэг нь ард түмний сонирхлын шаардлагад тохируулж чаддаг байх явдал мөн» гэсэн нь мөн чанартаа Энгельсийн хэлсэн үгтэй тохирч байгаа нь сайшаалтай. Тэрээр «Зоригийн эрх чөлөө гэдэг бол ажил хэргийг шийдвэрлэхэд мэдлэгтэй оролцох чадвар9» юм гэж хэлсэн. Залуу хүмүүс хамгийн нарийн утга санааг өөрийнхөө үгээр илэрхийлэх тэмүүлэлтэй байдаг нь сайшаалтай хэрэг. Хэнд ч захирагдахгүй дур зоргоороо байна гэж байхгүй, байж ч болохгүй. Хүн бол хамт олны дотор амьдарч байдаг учир нийгэмд амьдрахдаа нийгмээс гадна эрх чөлөөтэй байна гэж болохгүй10 гэж В. И. Ленин сургасан билээ1. Гэтэл чиний найз нөхдийн зарим нь амьдрал нэг талаасаа нийгэм, олноо, нөгөө талаасаа хувиа бодсон дур зоригийн зүйл юм гэж эрс зааглан үзсэн байна. Энэ нь философийн утгаараа аар саархан зүйлээр хөөцөлдсөн явцуухан мэдлэгтэй хүний бодол юм. Тийм хүн ажил дээрээ номхон дөлгөөн цэвэр нямбай мэт үзэгдэх боловч гэр орондоо бусдын хөдөлмөрийг шулан мөлжигч байдаг. Манай нийгэмд тийм хүмүүс мэр сэр байгаа нь харамсалтай.

	Дур зоргоороо байх тухай санаархал зан суртахуун гоо сайхны болон хайр дурлал, гэр бүлийн харьцаанд туйлын аюултай. Эрх чөлөө гэдэг нь хүний амьдралд маш хариуцлагатай зүйл юм. Энэ тухай Леонид Мартыновын уянгалаг сайхан шүлэг бий11. Дашрамд нь хэлэхэд хэрвээ чи энэ яруу найрагчийн шүлгүүдийг уншаагүй бол чамд түүний «Түүвэр зохиол»-ыг явуулъя.

	Зөвлөлтийн хүмүүс жинхэнэ эрх чөлөөтэй. Харин коммунистууд бид эрх чөлөөг зөвхөн ард түмний сонирхолд нийцсэн үйл ажиллагаа гэж үздэг, түүнийгээ хэзээ ч нууж хаадаггүй. Дайны үзэл санаа түгэн тархаж мөрдөлт мөшгөлт явагдаж, нийгмийн зан суртахуун уналтад орсон үед ямар ч эрх чөлөө байхгүй, байж ч болохгүй. Хэрвээ хүн юу бодсоноо хийчихдэг сэн бол нийгэм галзуунуудын орон болон хувирч, гадаа гарахад ч аюултай байх сан билээ. Зөвлөлтийн хүмүүсийн эрх чөлөөний үндэс нь нийгмийн ба хувийн сонирхлын нэгдэл юм. Чамайг сайн сургаж сайн мэргэжилтэн болгохыг нийгэм сонирхож байдаг. Энэ бол хөдөлмөрч ард түмний маань ашиг сонирхол юм. Чи аль болохоор сайн суралцахын тулд хэдэн зуун замаас дуртайгаа чөлөөтэй сонгон авах эрхтэй. Харин сурах хөдөлмөрөөс зайлсхийх замаас алийг нь ч сонгон авах эрх чамд байхгүй. Ёс суртахуун, гоо сайхны харилцаа хандлагын хувьд «дээд зэргийн эрх чөлөө» гэдэг хөрөнгөтний үзэл юунд хүргэдэг нь тодорхой билээ.

	Энэ нь эх үрсийг уй гашуу, золгүй явдал, өнчрөл хагацалд оруулж, хүүхдийг ирээдүйн сайн сайханд итгэх итгэлгүй болгодог. Би тийм болсон хүүхдийг мэднэ. Тэдний эцэг «дээд зэргийн эрх чөлөөг» шүтэн биширч явсан бололтой. Тиймээс түүнд хүнд шийтгэл ноогдох ёстой. Манайд ёс суртахууны хэм хэмжээ тэр болгон хууль зүйтэй авцалдахгүй байгаа нь харамсалтай. Өөрийгөө удирдан жолоодох зориг тэвчээр хамгийн чухал. Болно, болохгүй, хэрэгтэй гэсэн гурван үгийн мөн чанарыг маш нарийн мэдэрч тунгаан бодсон тэр хүн иргэнийхээ үүрэг хариуцлагын онцлогийг ухаарч байгаагийн шинж мөн. Үүрэг хариуцлага бол хэний төлөө юуны тулд би үүнийг хийж байгаа вэ? гэдгээ ухаарсан хүний сайн сайхан үйлсийн баяр баясгалан, ажил үйлийн эрх чөлөө юм. Манай нийгэм дэлхийн хамгийн шударга нийгэм, иймээс үүрэг хариуцлагаа биелүүлэхэд хүний эрх чөлөөг боогдуулах биш харин түүнд жинхэнэ эрх чөлөө олгодог, «Эрх чөлөө гэдэг бол эхлэх бололцоонд биш, харин эцсийг нь үзэх чадварт оршдог юм» гэж Фейербах бичсэн. Энэ мэргэн үгэнд эрх чөлөө үүрэг хариуцлагын хоорондын нарийн нэгдлийг тодорхойлжээ. Үүрэг хариуцлага, нинжин сэтгэл бол хүнийг амьтнаас ялгаж байгаа ёс суртахууны сэтгэл хөдлөлийн чухал шинж гэж Дарвины хэлсэн үгийг би санаж байна.

	Хайрт хүү минь «хүнлэг сайхан чанарыг өөртөө шингээж биеэ хүмүүжүүл!» «Өөрийгөө яаж танин мэдэх вэ?» Бясалгах замаар биш, зөвхөн үйл ажиллагаанд идэвхтэй оролцох замаар танина. Чи үүргээ биелүүлэх гээд оролдож үз, тэгэхэд л чи өөртөө ямар хүч бололцоо байгаагаа, би хэн бэ? гэдгээ мэдэх болно12» гэж Гётегийн сургасныг дага!

	Эрүүл энх сайн сайхан бүхнийг хүсэн ерөөж, чамайгаа тэврэн үнсье.

	 

	Эцэг чинь

	
АРВАН ЗУРГАА ДАХЬ ЗАХИДАЛ

	 

	Сайн байна уу, хайрт хүү минь? 

	Берлинээс бичиж байна. Би энд 15 өдөр байна гэж Берлин явахын өмнө чамд хэлсэн билээ. Харин одоо ажлаа хурдхан дуусгаад цаг алдалгүй эртхэн буцах санаатай байна. Ардчилсан Герман улсад арван өдөр байна. Би гадаадад анх удаагаа явж байгаа биш, олон оронд очиж байсан. Харь оронд явж байх болгонд эх орноо гэсэн сэтгэл маань шинэ хүчээр сэргээгдэж байдаг. Эх орноосоо алс явж байхад хариуцлагаа онцгой мэдэрч байдаг. Чиний гадаадын найз нараас хэн нэг нь Зөвлөлтийн сургуулийн эсвэл манай эх орны эдийн засгийн тухай яримагц чи өөрийнхөө тухай ярьсан юм шиг зүрх чинь догдлох болно. Эх орныхоо сайн сайхныг сонсоход хэчнээн сайхан! Хүн төрөлхтнийг залуурдан хөтлөгч эх орныхоо тухай сонсоход сэтгэл зүрхийг минь ямар их баяр хөөр эзэмддэг гэж санана. Манай зарим дутагдлыг, заримдаа бүр ямар ч утгагүй зүйл ярихыг нь сонсоход эвгүй байдаг. Чи ирээдүйд гадаад оронд очих нь дамжиггүй. Эх орон бол чиний гэр орон, өлгий, аз жаргалын чинь гал голомт гэдгийг ойлгоорой. Энэ бол чиний өвөг дээдсийн цус, хөлсөө урсгаж явсан хөрс шороо. Чи гэр орон болсон эх орондоо тохиолдож байсан сайн муу зүйлийг марталгүй санаж өөд татаж явах нь чухал. Чи гэр орондоо ямар нэгэн сайн сайхан зүйлийг хийсэн цагт золгүй явдлын тухай ярих эрхтэй болно. Чи арван сайн үйл хийж байж, муу үйлийн тухай ганц үг хэлэх эрхтэй. Эх орон бол энхрий зөөлөн, шаардлагатай эх хүн юм. Хэрвээ хүү минь залхуу хойрго, догшин, ширүүн, зориггүй онгироо сагсуу, хувиа хичээсэн, үнэнч бус бол ээж нь эмзэглэх болно. Чи хүн шиг хүн болж чадаагүй бол ээж болсон эх орон чинь эмзэглэнэ. Эх орныхоо бахархлыг төрүүлэхээр чи амьдарч хөдөлмөрлөх хэрэгтэй. Энхрий хайрт эх орон, ард түмнийхээ ашиг сонирхлын тэр өндөрлөгөөс өөрөө өөрийгөө харж чаддаг байх ёстой. Эх орныхоо эрх чөлөө, тусгаар тогтнолын төлөө, хөдөлмөрчдийг дарлал мөлжлөгөөс чөлөөлөхийн төлөө, социалист хувьсгалын ялалтын төлөө, фашизмаас дэлхий ертөнцийг аврахын төлөө тэмцэж явсан өвөг дээдсээрээ бахархах хэрэгтэй. Чухамдаа эх орны маань баатарлаг хөвгүүдийн нэр алдар, чиний ариун шүтээн, бахархал чинь болох ёстой. Манай эх орон дэлхий дахины ууган социалист орон гэдгийг чи сана. Манай орон коммунизмд хүрэх гэрэлт замыг хүн төрөлхтөнд нээж өгсөн юм. Энэ бол чиний үндэсний бахархал. Энэ хорвоод аугаа их Ленинийг манай эх орон төрүүлсэн гэдгийг чи сана. Би Польш, Германаар дайрч явахдаа зөвлөлтийн дайчдын маш олон шарил үзлээ. Энэ бол мянга мянган ах дүүсийн маань булш. Манай эх орны сая сая хөвгүүд энэ дэлхийг фашистын мянган жилийн боолчлолд оруулахгүйн төлөө эрэлхгээр тэмцсэн билээ. Зөвлөлтийн цэрэг эрс фашистуудтай тулалдаж байсан төмөр замын жижигхэн өртөөг би дайрч өнгөрлөө. Би тэдний дунд явсан юм. Энэ өртөөн дээр галт тэрэг зогссонгүй, зорчигчдоос нэг ч хүн цонхоор харсангүй... Энэ өртөөний төлөө манай гурван зуу гаруй дайчид амь насаа алдсан бөгөөд тэнд миний найз дэд хурандаа Лысенко баатарлагаар тулалдаж яваад нас барсан билээ. Би Бухенвальдэд очсон, дайны жилүүдэд үхлийн хамгийн аюултай лагерь байсан энэ газар одоо фашистын яргалалд амь үрэгдэгсдийн дурсгалын музей болжээ. Фашистууд хэдэн зуун мянган хүнийг устгасан гэж ярьдаг (Сая ч байж болох юм. Бүх баримт бичгийг устгасан тул хэн ч мэдээгүй). Тэдний ихэнх нь зөвлөлтийн хүмүүс байжээ. Хүний хатаасан толгой, хүний арьсаар фашистуудын хийсэн цүнх зэргийг би үзсэн. Бас хэдэн зуун мянган эмэгтэйчүүдийн гэзгээр шуудай, гудас дэвсгэр хийснийг үзсэн. Хүний яснаас гаргасан тосоор хийсэн саванг, шарилыг шатааж үнсээр нь немцийн тариачид бордож байсан талбайг би харлаа.

	Одоо тэр тариачдын ач гуч нар зэрлэг балмад явдлыг эцэс болгосон эх орны элч төлөөлөгч бидэнд баяр хүргэж байна...

	Үхлийн аюул дэлхий ертөнцийг нөмөрч славян ард түмнийг хүйс тэмтрэн устгах, хоёр зуун сая хүнийг зууханд амьдаар шатаах, сая таван зуун мянган хүнийг боол болгох гэж байсан фашистын төлөвлөгөөг би музейд үзлээ.

	Хус модны дэргэд гүн нойрсож байгаа зөвлөлтийн жирийн дайчид энэ аюулаас хүн төрөлхтнийг аварсан гэдгийг сана... Чиний аз жаргалын төлөө Ижил мөрнөөс Берлин хүртэл энэ өргөн уудам нутгийн алхам бүрийн төлөө цус урсгасан байлдаанд зөвлөлтийн хүмүүс, чиний үе тэнгийн насныхан ч амь насаа зориулсныг ямагт сана. Эх орноо тулалдааны талбарт эсвэл аврах, эсвэл алдахыг шийдвэрлэх аюулт мөч тохиолдож байсныг мартахын аргагүй. Манай эх орны хорин хоёр сая шилдэг хөвгүүд чиний өлгий нутаг, эрх чөлөөг амиараа хамгаалсан юм. Тэдгээр ач үрсийг хаана оршуулсныг сая сая эхчүүд ч мэдээгүй үлдсэн билээ.

	Чиний жаргалант ирээдүйг халуун амиараа сольж авч ирсэн тэдгээр баатруудын шарил дээр очиж, толгой мэхийн зогсож, амьд цэцгийн баглаа тавих хэрэгтэй. Ард түмэн бүр өөрийн ариун шүтээнтэй, тэр нь хүн төрөлхтний эрх чөлөө, аз жаргалын төлөө амь биеэ зориулсан баатарлаг үйлстэн юм. Иван Сусанин, Устим Кармелюк, Александр Ульянов, Шандор Петефи, Сергей Лазо, Эрнст Тельман, Зоя Космодемьянская, Юлиус Фучик, Александр Матросов, Никос Белоянис, Муса Жалиль, Хулиан Гримау нарын гэгээн дурсгал чиний зүрх сэтгэлд мөнх байг. Амь үрэгдсэн хорин хоёр сая хүн бүрийн баатарлаг үйлс ард түмнийг аз жаргалын оргилд хүргэсэн байна.

	Тэдгээр баатруудын гандан бууршгүй эрэлхэг зориг, гавьяат үйлс чиний зүрхийг үргэлж догдлуулж байг. Аав минь захидалдаа зочилсон орны байдал, хүмүүсийн тухай бичихийн оронд яагаад аль эртний илэрхий зүйлийг бичих болов оо? гэж гайхах байх. Яагаад ингэж бичих болов оо гэвэл олон улсын байдал, хүмүүсийн амьдралын тухай дуулаагүй мэдээгүйдээ биш харин эх орныхоо тухай бодож, байнга харж байхаас илүү эрхэм гавьяа байхгүй. Хорин нас хүрч байгаа залуучуудын тухай би бодох юм.

	Хайрт хүү минь! Манай залуу үеийнхэн та нарын хувь заяа ямар сайхан бэ? Чи, чиний үе тэнгийнхний бүтээлч хүч мандан цэцэглэж XXI зууны эхэн хүртэл амьдрах тавилантай хүмүүс. Та нарын эцгүүд бид манай ёс суртахууны үнэ цэнийг, бидэнд маш их үнээр олдсон манай бүх баялгийг та нарт өвлүүлэн өгч чадах болов уу гэдэг асуулт бүхнээс илүү миний сэтгэлийг түгшүүлж байгаа юм. Аугаа их эх орны дайны жилүүдэд, улс ардын аж ахуйг сэргээн босгох жилүүдэд бид ямар их зовлонтой, хүнд амьдралтай байсныг та нар үнэхээр ухааран ойлгох болов уу? Та нарыг бидний хойчийг нэр төртэй залгамжлагч болохыг бид хүсэж байна. Ахмад үеийнхний бүтээн байгуулсан зүйлийг хайрлан хамгаалж арвижуулах хэрэгтэй. Манай залуу халаа болсон та нарын юутай ч зүйрлэшгүй, хамгийн нандин зүйл бол Зөвлөлт эх орон мөн.

	Эх орноо хамгаалахад бэлэн байх хэрэгтэй. Би баруун Берлинд фашист залуусын «Өнөөдөр Герман биднийх болно, харин маргааш бүх дэлхий биднийх болно» гэж ханан дээр бичсэн хагас баллагдсан бичиг байхыг үзлээ. Тийм бичиг хоног хугацаа өнгөрөх тутам нэмэгдэж байна. Баруун Германд Фашизм сэргэж байгаа учраас бид эх орноо хамгаалахад бэлэн байх хэрэгтэй гэж БНАГУ-ын анд нөхөд маань ярьж байна. Та нарын судалж байгаа тусгай бэлтгэлийн хичээлд энэ бүхэн цөм хамаарах тул түүнд бодолтой хандаарай. Эрэгтэйчүүд бид бүхэн нэгдүгээрт, багш, эмч, агроном, инженер... хоёрдугаарт, бүх нийтээрээ эх орноо хамгаалагчид гэсэн хоёр мэргэжилтэй байх ёстой гэж хатуу ойлгож явбал зохино. Долоо хоногийн дараа буцна, тэгэхдээ чам дээр заавал очно. Эрүүл энх сайн сайхныг хүсье.

	 

	Эцэг чинь

	 


АРВАН ДОЛОО ДАХЬ ЗАХИДАЛ

	 

	Сайн байна уу, хайрт хүү минь?

	Чиний захиаг уншаад, удаан бодсоны эцэст хариу бичиж байна. Хайр дурлалын ёс суртахууны цэвэр ариун байдал бол хүний бодол санааны толь мөн. Хэрэв хүн бодол санаа, сэтгэл зүй, ёс суртахуун, гоо сайхны харилцаа хандлагын хувьд ялзралд орвол үл бүтэх шившигт этгээд болохоос биш, үнэнч иргэн, шударга хөдөлмөрч, төлөв төвшин хүн байж чадахгүй. Оюун ухаан, эр зориг, ялангуяа бэлгийн хүслийг зөв жолоодох хэрэгтэй. Сэтгэл санааг жолоодон захирч болохгүй гэж батлахыг оролддог зарим зохиолчид, нийтлэгчдийн үзэл санааг би хүлээж авдаггүй. Ингэж үзэх нь садар самуун явдлыг нууж хаах гэсэн хэрэг бөгөөд «Хэт чөлөөт хайр дурлал» гэгчийг В. И. Ленин эрс эсэргүүцэж байсан юм13. Ялангуяа амьдралын замд дөнгөж орж байгаа залуучуудад «Сэтгэл хөдлөл нь тэргүүнд байх» гэсэн энэ онол хортой юм. Хүний сэтгэлийн сайхныг мэдрэх, хайр сэтгэлээ зориулж ижилдэн дасах нь удаан хугацаагаар сэтгэлийг эзэмдэж бэлгийн хүсэл тэмүүллийн түрүүнд байх ёстой. Зөвхөн ийм л нөхцөлд жинхэнэ хайр дурлал байж болно. Хүний сэтгэлийг харгалзахгүйгээр зөвхөн өөртөө таалагдсанаар бусдыг албадаж болохгүй. Ёс суртахууны хувьд ижилдэн дасаж санаа бодол тохирвол хайр дурлал үнэнч байна. Ухаан бодол, мэдрэхүйгээ нэгтгэсэн цагт л хүний сэтгэл зүрхийг хүнлэг сайхан чанар эзэмшинэ. Чи эрийн цээнд хүрч маргаашийн эцэг болох учраас энэ тухай илэн далангүй ярьж байна. Би эцгийн хувьд чамд ингэж ярих эрхтэй хүн. Хэрэв хүү нь зохисгүй хэрэг гаргавал нийгэм маань чи яагаад нийгмийн өмнө хүлээсэн үүрэг хариуцлагаа биелүүлэхгүй байна вэ? гэж надаас асуух бүрэн эрхтэй. Өсвөр үеийнхнийг эх орондоо хэрэгтэй жинхэнэ хүн болгож хүмүүжүүлж өгөх нь иргэн бүрийн нийгмийн өмнө хүлээсэн үүрэг мөн.

	Эцэг хүн маш их үүрэг хариуцлага хүлээсэн, ихээхэн нэр хүндтэй иргэн гэдгийг чи ойлгох хэрэгтэй. Хөнгөн хийсвэр шалиг завхай явдалтай залуу хүмүүс мэр сэр байгаад би сэтгэл гонсойж явдаг. Гэгээн цагаан өдөр гадаа тэврэлдэн үнсэлдэж байгаа залуучууд хүүхнүүд тааралдаж байна. «Эргэн тойрон хүмүүс явж байхад чи чинь яасан зовдоггүй юм бэ?» гэж би нэг залуухан хүүхнээс асуулаа. Гэтэл нөгөө хүүхэн маань «Үерхэл нөхөрлөлийг тань нууж хаах болж байна уу?» гэж хэнэг ч үгүй хариуллаа. Хүүхний энэ хариулт бие бялдрын хувьд болдог юм аа гэхэд ёс суртахууны хувьд байж болохгүй хамгийн мунхаг бүдүүлэг юм. Энэ бол өөрийн хүсэл, эрмэлзэл, мэдрэхүйг захирч чадахаа больсон ичгүүр сонжуургүй аашилж байгаа ёс суртахууны ялзрал юм. Арван найман настай залууд хүүхэн таалагдаж түүнийг тэврэн үнсэж байгаа нь мөн л шалиг завхай явдал юм. Жинхэнэ хайр дурлал бол насан туршид дагаж мөрдөх аугаа их, ариун гэгээн шударга тангараг юм. Ёс суртахууны ямар нэг үүрэг хүлээж нөхөр нь хүүхдийн эцэг нь лавтай болж чадах бол, үнсэж, энхрийлж болох юм. Үүнээс өөр ямар ч хайр дурлалыг түр зуурын сониуч, уйтгар гунигт оруулах садар самуун явдал гэж би үздэг. Хайр дурлалаас зөвхөн цэнгэл жаргалын эх булгийг эрж хайдаг тийм хүмүүсийг шалиг завхай гэнэ. Хайр дурлал гэдэг нь юуны өмнө дурласан хүнийхээ хувь заяа ирээдүйн сайн сайхан амьдралынх нь төлөө хүлээх хариуцлага гэдгийг ойлгох хэрэгтэй. «Би өөрийн бүх хүч, сэтгэл зүрхнээсээ дурласан юм» гэж Лермонтов нэгэн захидалдаа бичжээ. Энэ үгийг сайн бодох хэрэгтэй юм шүү. Энэ нь хайрт хүнийхээ аз жаргал, сайн сайхан амьдралын төлөө бүх хүч, сэтгэл зүрхээ зориулахад бэлэн байгтун гэсэн үг. Хүү минь, чиний бүх амьдралын ёс суртахуун цэвэр ариун байх нь гэрлэх хүртэлх үеийн эрэгтэй эмэгтэй хоёрын хоорондын харилцааны шинж чанараас энэ хугацаанд оюун ухаан, сэтгэл зүй, ёс суртахуун, гоо зүйн элементийг яаж хэр зэрэг эзэмшсэнээс хамаарна. Хайр дурлалд «туршлага», «их туршлага» хуримтлуулан шатаахаас болгоомжил! Хайр сэтгэлтэй болсон хүнтэйгээ гэрлэхийн өмнөх үеийн оюун санаа сэтгэл зүйн харилцаа хэчнээн цэвэр ариун байх явдалд ирээдүйн нөхөр болох хүний ёс суртахууны үүрэг хариуцлага маш их юм. Эмэгтэй хүний өмнө хүлээх эр хүний ёс суртахууны үүрэг хариуцлага бол түүний ирээдүйн аз жаргалын төлөө хүлээх хариуцлага учраас эрийн цээнд хүрч байгаа залуугийн юу хийхээс үлэмж хамаарна.

	Жинхэнэ хайр дурлал бол залуучуудыг хөнгөн хийсвэр дурлах, оройтож гэрлэх, уйтгар гунигт орохоос хамгаалдаг. Гэрлэхээсээ өмнө бие биедээ ойртохыг урьдал болгох нь юу ч бодохгүй байгаа хэрэг шүү. Харилцан хайр сэтгэлтэй хүмүүсийн эрхэм дээд баяр баясгалан бол оюун ухаан ба гоо сайхны хувьд бие биесийг өөд татаж аажмаар ёс суртахууны ба гоо сайхны шинэ шинэ чанаруудаа мэдэлцэн, санасан бодсоноо ярилцаж, бие биеэсээ шилдэг сайн чанаруудыг нь шингээн авах явдал юм. Насан туршийн үнэнч хайр дурлалыг хүсэж мөрөөдөхгүй хэн байх билээ. Чиний ээж бид хоёр гэр бүл болоод 25 жил болох гэж байна... Хэдхэн цаг хөндий байгаад уулзах бүрдээ насны минь хань гэж үнэн сэтгэлээсээ хайрлаж явдаг юм. Хайртай хүний харц ямагт шинэ шинэ гоо сайхныг нээн илрүүлдэг ба зөвхөн тэр нөхцөлд шинэ шинэ бодол санаа ундран гарч оюун ухаан, гоо сайхны нарийн холбоогоор илэрдэг. Хүний дотоод сэтгэлийн өнгө аяс түүний харцаар дамжин түмэн янзаар илэрч гардаг. Хэрэв сэтгэлийн энэ өнгө аяс явцуу хүрээнд хязгаарлагдвал анхныхаа уулзалтаар оргилоод хугацаа өнгөрөх тутам бүдгэрсээр, сэтгэл татах чадвараа алдана. Тийм хайр дурлал нь зөвхөн гадаад үзэмж царай зүс, бие галбирт түр зуур сэтгэл татагдан, хамаг жаргал цэнгэлийг зөвхөн түүнд л байгаа мэтээр эрж хайсаар сүүлдээ сэтгэл мохож, урам хугарахад хүргэнэ. «Хайр дурлалын шинжлэх ухаан» гэж тусгай шинжлэх ухаан байхгүй, харин энэ нь хүнлэг чанарын тухай шинжлэх ухаан юм, түүний цагаан толгойг эзэмшсэн хүн оюун санаа сэтгэл зүй, ёс суртахуун - гоо зүйн харьцааны сайн сайхан үйлсийн төлөө хэзээд бэлэн байж чадна. Хайр дурлал бол хүний хүнлэг чанарын хамгийн хатуу шалгалт юм. Гэвч хүнлэг чанарын хамгийн анхны хичээл нь хүүхэд ахуй наснаасаа хүнийг хайрлаж өөрийн сэтгэлийн өчүүхэн хэсгийг ч гэсэн хүнд өгөх явдал юм. Хүнийг хүндэтгэх гүнзгий сэтгэл хөдлөлгүйгээр хүнтэй ижилдэн дасах гэж байж болохгүй. Энэ бол ялангуяа эрэгтэйчүүдийн хувьд онцгой анхаарах зүйл юм. В. И. Ленин Клара Цеткинтэй ярилцахдаа хайр дурлалд өөрийгөө хязгаарлах, сахилгажуулахын зайлшгүй чухал болохыг онцлон тэмдэглэжээ14. Ялангуяа шийдвэрлэх үүрэг нь эрчүүд бидэнд хамаарагдах бөгөөд өөрийн хүсэл тэмүүллийг барих хэрэгтэй. Хайр сэтгэлтэй хүмүүс бодол санаагаа ойлголцон бие биедээ ойртох нь бие биеэ харилцан хүндэтгэж, жаргал зовлонгоо хуваалцаж, харилцан дэмжилцэн өөд татаж явахын баталгаа гэдгийг чи ойлгох хэрэгтэй. Ханилан суугаагүй байж бие биедээ ойртохыг урьдал болгохыг хүүхнүүд хүсдэггүй юм. Энэ нь алсын бодолтой ухаалаг хүүхнүүдийн зан.

	...Залуу насны хамгийн аз жаргалтай өдрүүд бол цэвэр ариун үнэнч хайр дурлал бөгөөд энэ нь насан туршийн сайн сайхан амьдралын үндэс болно.

	Хэрэв хархүү, хүүхэн хоёр хоёулаа сэтгэл хөдлөлийн нэр хүндийг адилхан хүндэтгэж байвал бие биедээ ойртохыг яардаггүй. Энэ нь тэдэнд ойртох хүсэл  байхгүйдээ биш ээ. Ийм хүсэл оргилж байх боловч бие биедээ сэтгэл санаагаараа ойртохыг урьдал болгодог. Сэтгэл санаагаараа ойр байх жинхэнэ хайр дурлал тэдэнд баяр жаргал болж байдаг.

	«Амьдрал туулах гэдэг нь уудам талыг туулахтай адил биш» гэсэн зүйр үгийг сонссон уу? Ер нь гэр бүлийн амьдралд ямар хүн болохоос түүний ёс суртахууны жинхэнэ нүүр царай харагддаг. Нийгэм олны ажилд сайн оролцдог хэр нь гэр орны амьдралд оролцохоор тааруухан, гэрийн ажил бол эмэгтэй хүний хийх ажил мэт үздэг хувиа бодсон бэртэгчин хүмүүс цөөн биш байгаа нь харамсалтай. Гэр бүл болоход ёс суртахууны хувьд огт бэлэн болоогүй байж хэн нэгэн хүнтэй гэр бүл болно гэдэг нь зүй бус үйлдэл төдийгүй тэр нь хүний амьдралыг хохироогч гэмт хэрэг юм. Зарим хүмүүс гэр бүл болох явдлыг өөрийн хүсэл санааг ямар ч саадгүй хангах бололцоог олгодог зөн бэлгэ мэт үзэх явдал бий. Гэр бүлийн дотор эрхээ мэддэг хэр нь, үүргээ мэддэггүй хоосон амладаг, шалиг завхай хүмүүс бас л байсаар байна. Бодол санааны энэхүү сул талыг хууль зүйн ямар ч гагнаас бэхжүүлж чадахгүй. Гэр бүл болохдоо хууль зүй, эд материалын төдийгүй сэтгэл санааны хувьд өөртөө үүрэг хариуцлага хүлээнэ гэдгийг чи ойлгох учиртай. Гэр бүлийн харьцаанаас нийгмийн оюун санааны баялаг хамаарна.

	Заримдаа залуу хосууд суугаад сар болоогүй байж «урам хугарах», «Хайр дурлалын яруу найраг» ул мөргүй арилдаг явдал бий. Үүний шалтаг олон янз боловч шалтгаан нь бие биедээ ойртохыг урьдал болгохоос болдог. Өөрөө өөрийгөө барьж чадвал аз жаргалтай амьдрах бөгөөд тийм аз жаргал шавхагдашгүй юм. Зарим хүмүүс гэр бүл болоогүй байж бие биедээ ойртох явдлыг дур хүсэл булаасан зайлшгүй зүйл биш гэдгийг гайхдаг. Хайр дурлалын гал дөлийг байнга бадрааж байхгүй бол амархан бөхөж, утаа хэншүү болсон агаар нь өөрийг болон бусдыг хордуулна гэдгийг тэд мартдаг. Хайр сэтгэлээс гадна гэр бүлийг батжуулж өгдөг өөр нэг хүчин зүйл нь амьдралын оюун санааны баялаг юм. Хэрэв хайр дурлал нь бэлгийн хүсэл тачаалаар хязгаарлагдвал энэхүү хүслийн оюун санааны нөмрөг нь урагдан тасарч нүцгэрэх болно. Залуу хүмүүс гэр бүл болсны дараа хайр дурлалын сайн сайхныг эдлэхээсээ өөрсдийн хайр сэтгэлийг дээд зэргийн ариун тансаг байлгах ёстой гэдгийг чи ойлгох хэрэгтэй. Эдэлж хэрэглэхээсээ илүүг гэр бүлдээ буй болгох хэрэгтэй. Оюун санааны нөөцийн байнгын бэлтгэл хангахгүйгээр бие биедээ ойртох бололцоогүй.

	Гэр бүлийн амьдралд гэнэтхэн нөхөр, эхнэр хоёул хайр сэтгэлийн ямар ч байдлыг буй болгож чадахгүй болох явдал тохиолддог. Заримдаа гэр бүл болоогүй байхдаа тэр зуур хөндийрснөөс бие биеийг тэвчээртэй хүлээж чадахгүй байсан мөртөө гэр бүл болсны дараа нэг нэгийгээ үзэн ядах явдал ч гардаг. Энэ нь амьдралыг ялангуяа үр хүүхдийг хүнд байдалд оруулдаг. Тэгэхлээр юу бодож явах чинь тодорхой. Иргэн бүр хэзээ боловч ирээдүйнхээ нийгмийн тухай, манай ирээдүй болсон үр хүүхдийн төлөө санаа тавьж явах ёстой. Хүү минь чамд гэрлэх сэтгэгдэл төрж байгаа бол би иргэнийхээ үүргийг биелүүлэхэд бэлэн үү? гэдгээ сайн бодоод өөрийгөө хянан шалгаж үзээрэй. Хайр дурлал үерхэл нөхөрлөлийн дуулал нь юуны өмнө үр хүүхэд гэдгийг хэзээ ч битгий мартаарай. Өөрийн оюун санааны баялгийг цогцлон байгуулж чаддаг хүний хувьд анхны ба хоёр дахь хайр дурлал гэж байхгүй, харин цорын ганцхан хайр дурлал байна. «Сэтгэлийн тогтворгүй зарим хүмүүс эцсийн эцэст яахын аргагүй болоод ирэхийн хамт өөрийгөө арга буюу ухааран мэдрэх ёстой» гэж О. Гончарын «Тугчид» гэдэг зохиолын гол баатар Брянский хэлсэн байдаг. Энд хүний жинхэнэ үнэнч хайр дурлал ёс суртахууны цэвэр ариун байдлын гарцаагүй үнэнийг илэрхийлжээ. Бас дахин чамд хэлэхэд жинхэнэ хайр дурлал удах тусам сулрахгүй, харин батажна. Би хайрт хүндээ өөрийн сайн сайхан болгоныхоо өчүүхэн хэсгийг үлдээж, тэр сайн болгоноо надад зориулж хоёр дахь удаагаа бий болгож болохгүй тэр баялгийг бид хамтран бий болгоно. Энэхүү баялагт оюун ухаан, сэтгэл хөдлөлөө харилцан баяжуулах оюуны өрнөлт үр хүүхэд, гэр бүлийн нэр төр, сайн сайхан байдал, өнгөрсөн явдлын дуртгал, уламжлалт ёс яруу найргийн бүргэд адил залуу нас, залуу насны сэтгэлийн цэвэр ариун байдал зэргийг хамааруулж байгаа юм. Энэ бүх нь ой тойнд хүчтэй ул мөрөө үлдээдэг болохоор хүнд биш боловч сэтгэлийн сэвгүйгээр шинэ амьдралыг эхлэх боломжгүй байдаг. Учир нь гэнэтийн тохиолдлоор нөхөр, эсвэл эхнэр хайртай хүнээ алдаж олон жил, заримдаа насан туршид мартахгүй, гэрлэхгүй байдаг. Энэ бол хүнлэг чанарын тод илрэл юм. Хүн хайрт ханиа мартахгүй байна гэдэг нь үргэлж дурсан санаж, хувь заяагаа түүнтэй холбосон гэсэн үг. 

	...Маш урт захиаг аваад төвөгшөөхгүйгээр эцгийнхээ сургамжид бодолтой хандана гэдэгт би итгэж байна. Миний захиа сургамжийн үг болгоныг тунгаан бодож, бүх талаараа хүн шиг хүн байгаарай.

	Хайрт хүү минь баяртай. 

	Хэрвээ бололцоо байвал Майн баяраар нэг өдрийн хугацаагаар ч гэсэн ирээрэй.

	Эрүүл энх сайн сайхныг хүсэж, чамайгаа тэврэн үнсье.

	 

	Эцэг чинь

	
АРВАН НАЙМ ДАХЬ ЗАХИДАЛ

	 

	Сайн байна уу, хайрт хүү минь? 

	Чи надаас боловсролын түвшин, оюун санааны сонирхол, эрэлт хүслээрээ өөр өөр залуучууд аз жаргалтай амьдарч болох уу? Тийм хүмүүс хайр сэтгэлээ нэгтгэж болох уу? гэж асуусан байна. Дунд сургууль төгсөж, дараа нь дээд сургууль төгсөөд барилгын нэгэн томоохон үйлдвэр дээр ажиллаж байгаа Верагийн ээж нэг жилийн өмнө надтай ирж уулзсан юм. Тэрээр сэтгэлийнхээ хүнд байдлыг илчилсэн охиныхоо захиаг надад үзүүлсэн юм. Захидалд: «Нэг сайн ажилчин хүн надад хайр сэтгэлтэй боллоо. Гэвч бидний үзэл бодол нийлээгүй нь харамсалтай. Ирээдүйд дунд боловсролгүйгээр ямар ч машин техникийг ажиллуулж чадахгүй учраас биеэ дааж суралцаж боловсролоо ахиулах талаар би түүнд нэг бус удаа зөвлөж ярьсан. Тэр дөнгөж VI анги төгссөн... Москва, Ленинградад очиж, эх орноо үзэж нүд тайлах юм биш үү гэж хэлэхэд, чи ч урагшаа хэт тэмүүлж байна даа гэж гайхсан байдалтай хариулаад: зөвхөн өнөөдрийгөө бодох хэрэгтэй. Муугүй цалин авч байна, өөр юу хэрэгтэй юм бэ? Тэр оюун ухааны хөдөлмөр нь манай ажил биш ээ гэв. «Харин хувийн байшин барьж, гахай тахиа тэжээх зэрэг аж ахуйн ажлыг бодох хэрэгтэй. ...Ер нь сурах талаар ярихыг ч хүсэхгүй байна. Дунд, дээд боловсролтой боллоо гээд цалин нэмэгдэхгүй. Чи дээд сургууль төгссөн гэж надад ярьдаг, үнэндээ надаас бага цалин авдаг шүү дээ...» гэж нэмж хэллээ.

	Хайрт ээж минь ээ! Би одоо яах вэ? Түүнтэй уулзах нь битгий хэл харж ч чадахгүй байна. Миний зөв үү? Буруу юу? Тэрний хэлдгээр би хачин зан, ааштай юм уу? эсвэл миний найз охины маань хэлдгээр би хэтэрхий идеалист байх аа! Би түүнтэй суувал амьдрал минь уйтгартай манай дэргэдэх цөөрмийн хатаж хувхайрсан өнчин бургас адил байна байх гэж бодогдох юм...» «Ээж нь охиндоо» Хүн бүрийн өмнө ийм сайхан ирээдүйтэй зам нээгдээд байхад чи яагаад амьдралаа тогоо шанаганы ажил гахай, торой, дэгдээхэйг тэжээх төдийхнөөр хязгаарлана вэ? Викторын ярианы өнгөнөөс тэр чамд хэрхэн хандах нь тодорхой, хэрэв чи эхнэр нь болбол ажлаас чинь гаргаад дараа нь чамайг хэн тэжээж байна? би... гэх мэтээр зэмлэн буруушаах болно доо. Охин минь энэ бол зовлонт хувь заяа юм шүү...» гэж бичсэнийг би сайшааж байна.

	Хүн хэнтэй хувь заяагаа яаж холбож байгаад хайхрамжгүй хандаж болохгүй нь тодорхой байгаа биз дээ. Хамт амьдрах гэж байгаа хүнийхээ оюун санааны ертөнцөд тодорхой шаардлага тавих нь мэдээж хэрэг. Залуучуудын ёс суртахуун, гоо сайхны хоцрогдол нь хэн хэнтэй гэр бүл болсноос, тэдний соёлжилтоос хамаарна гэж залуучуудын сонин, сэтгүүлд бичиж байгаа нь надад гайхалтай санагдах юм. Харин соёл, боловсролын өндөр түвшинтэй ямагт тохирч байх нь ховор байдаг.

	Дээд боловсролтой, тэр ч байтугай эрдмийн зэрэг цолтой атлаа бүдүүлэг, соёлгүй хүмүүс ч бий, жирийн ажилчин хамтралчин атлаа дээд зэргийн соёлтой хүн ч бас байдаг. Манай районы нэгэн тосгоны улаан манжин тарих хэсгийн даргаар 18 настай Полина М. гэгч хүүхэн ажилладаг байв. Тэр эмэгтэй эцгийгээ нас барсны дараа VIII ангиа төгсөөд сургуулиас гарсан юм. Тосгонд ажиллахаар ирсэн залуу эмч түүнтэй танилцаж, сэтгэлтэй болсон байна. Гэвч тэр хүүхэнд залуугийн байдал таалагдсан боловч өөрийн сэтгэл хөдлөлийг илчлээгүй, харин боловсрол өндөр байсан нь сэтгэлийг нь зовоогоод ер болсонгүй. Ухаалаг сэргэлэн тэр залуу Полинаг юуны өмнө аравдугаар анги төгсөх, дараа нь дээд сургуульд элсэх гэсэн өөрийн зорилгыг биелүүлэхээс нааш гэрлэх тухай асуудлыг огт ярихгүй гэдгийг сайн мэдэж байлаа. Тэр бүсгүй эчнээгээр дунд сургууль төгсөөд улмаар багш болох сонирхолтой байжээ. Залуу ч гэсэн Полинагийн зорилгод аажмаар автагдаж хичээлд нь туслахын зэрэгцээ өөрөө мэс заслын сайн эмч болохоор шийдсэн байна. Тэд нар ирээдүйн сайн сайхан амьдралын тухай хүсэн мөрөөдөж түүндээ бүрэн итгэлтэй байлаа. Энэхүү цэвэр ариун хайр дурлалаа хэдэн жил үргэлжлүүлж хүүхэн дунд сургууль, улмаар дээд сургуулийн хоёрдугаар анги төгсөж, танилцсанаас хойш таван жилийн дараа сая гэрлэхээ зөвшөөрсөн байна. Тэд нарын хайр дурлал ёс суртахууны хамгийн дээд үерхэл байсан бөгөөд бие биедээ үнэнч болохоо харуулснаас биш энэ хугацаанд бие биедээ ойртоогүй байна. Хэрэв хэн нэг нь энэхүү горимыг зөрчвөл цэвэр доромжлол гэж үзэх байлаа. Ийм хайр дурлалын талаар зохиолчдоос хэн нэг нь бичсэн сэн бол үргэлжилсэн үгийн ямар гайхамшигт зохиол болох төдийгүй залуучуудын хүмүүжилд хэчнээн ач тустай байх билээ дээ!

	Харамсалтай нь залуучуудын талаар бичигдсэн уран сайхны зохиолууд нь ихэвчлэн амьдрал эмзэг нарийн төвөгтэй болохыг зөвтгөөд, уйтгар зовлонгүй байж болохгүй мэтээр бичсэнийг би зөвшөөрдөггүй. Амьдралыг уйтгар зовлонгүйгээр зориг шантрахгүйгээр гайхалтай сайхан зохиож болно. Чи өөрөө өөрийнхөө хувь заяа аз жаргалаа бүтээгч нь гэдгээ ойлгоорой.

	Хүү минь энэ бүхнийг эргэцүүлж бодоорой. Эрүүл энх сайн сайхныг хүсэн ерөөж чамайгаа тэврэн үнсье.

	 

	Эцэг чинь

	
АРВАН ЕС ДЭХ ЗАХИДАЛ

	 

	Сайн байна уу, хайрт хүү минь?

	Миний захиа сургамж танай байранд хурц маргаан үүсгэсэн болох нь чиний захидлаас тодорхой байна. Энэ бол залуу хүмүүст хэрэгтэй. Чиний найз нарын зарим нь залуусын жирийн сайхан үерхэлд итгэдэггүй, заавал хайр сэтгэлээ илэрхийлсэн байх ёстой мэт үздэг гэж чи бичсэн байна. Энэ тухай юу гэж бодож байгаагаа бичье. 

	Харин миний захидал зөвхөн чамд л зориулагдсан болохыг ойлгоорой. 

	Үерхэл нөхөрлөл бол хүнлэг чанар, сэтгэл хөдлөлийн хүмүүжлийн сургууль мөн. Үерхэл бидэнд цаг мөчийг өнгөрөөхөд биш, харин юуны өмнө өөрсдийн сайн чанаруудыг бататгахад хэрэгтэй. Хүн бүр залуу зандан насандаа сайн сайхан болгонд сэтгэл хөдлөн татагдахыг ёс суртахууны хамгийн чухал зүйл гэж би үздэг. Үүнээс хүн хүндээ итгэх итгэл хамаарах бөгөөд энэгүйгээр амьдрал хэрүүл маргаантай байдаг. Хүчиндээ итгэхгүй байх бол хамгийн ноцтой дутагдал гэж би чамд аль түрүүнд бичсэн, гэлээ ч дахин давтан хэлж байна. Хий хоосон зүйл бодож явдаг хүн бол муу зүйлийг овжин шүүрч авдаг хэр нь, сайн нөлөөллийг тусгаж авах талаар хашин хойрго байдаг бөгөөд тийм хүн жинхэнэ найз нөхөд болж чадахгүйгээр барахгүй үерхэл нөхөрлөлийн мөн чанарыг мэддэггүй юм. Залуу насанд ёс суртахууны хүсэл тэмүүлэл нь хүнийг зоригжуулан, оюун санааг баяжуулж мэдлэг, хүмүүжлээ дээшлүүлэхэд цагийг зөв ашиглахад хүргэдэг болохыг амьдрал надад итгүүлж үнэмшүүлсэн юм.

	Чи жинхэнэ эр хүн болохын тулд өөрийн сэтгэл санааныхаа баялгийг үерхэл нөхөрлөлөөр нээж гаргах хэрэгтэй. Үүнээс чиний хайр сэтгэлийн мэдрэхүйн цэвэр ариун байх, ирээдүйн гэр бүлийн чинь аз жаргал хамаарна.

	Үерхэл нөхөрлөлгүй хайр дурлал өчүүхэн зүйл. Юуны өмнө залуучууд хүнийг хүндэтгэн хайрлаж сурвал, эмэгтэй хүнийг хайрлаж чадах бөгөөд энэ нь бэлгийн хүсэл тачаал дээр үндэслэвэл үерхэл, хайр дурлалын аль аль нь ч биш болох юм. Хайр дурлал нь амьдралын сайн сайхан санаа, чиглэсэн зорилгод хүрэх тэмүүлэл, үерхэл нөхөрлөлгүйгээр түр зуурын зугаа цэнгэлийн хэрэг болон хувирч болох юм. Иймээс хайр дурлалын сайн сайхныг мэдрэх өндөр ёс суртахуун хэрэгтэй. В. Г. Белинскийн энэ үгийг өврийнхөө дэвтэрт бичиж аваад хэд хэдэн удаа уншиж, эргэцүүлэн бодож, өөрөө өөрийгөө шалган туршиж үзээрэй.

	 

	«Хайр сэтгэл гэдэг нь амьдралын нар, яруу найраг гэж болно. Гэвч аз жаргалынхаа орд харшийг зөвхөн хайр сэтгэл дээр тулгуурлан босгоно гэж боддог орчин үед амьдарч байгаа хэн болгонд уйтгар гуниг авчирч болох ба мөрөөдөл тэмүүлэл бүхнээ зүрхний амраг гэгчээр бүрэн хангаж болох юм гэж үзэх ч гунигт байдалд оруулж болно. Хэрвээ бидний бүхий л амьдралын ганцхан зорилт маань хувийн жаргалд байна гэж бодвол, тэрхүү хувийн жаргах нь зөвхөн хайр сэтгэл гэж үзвэл амьдрал гэдэг маань үнэн хэрэгтээ балар харанхуй хоосон зүйл болж, авсанд нөмрөгдсөн, шархадсан зүрх болон хувирч нэг ёсны тамд унаж ирэхээрээ яруу найргийн уран дүр үгүй болон цонхийж, газрын там нь харагдах болж аймшигт Дантегийн гэгээн мэргэн суут сургаал нь биелэгдэх байлаа»

	 

	Хэрэв аз жаргал гагцхүү хайр дурлалд байдаг бол амьдрал там байх сан гэдгийг хянан үзээрэй.

	Белинскийн үед хүн зөвхөн хувийнхаа жаргалаар амьдарч чадахгүй байсан бол иймэрхүү янзаар амьдрах гэсэн орчин үеийн хүн бол ганцаардмалын болон юу ч хийхгүй, идэвхгүй байдалд өөрийгөө оруулж гунигт автагдан амьдралынхаа харааг дэндүү явцуу болгож, элдэв зүйлд гоморхон бодит биш мэдрэмтгий чанарт хүрэх болно. Хэрэв Белинский амьдарч байгаа үедээ «хүний амин сүнсний дотоод ертөнцөөс гадна» бас «амьдралын агуу их ертөнц байдаг бөгөөд тэрхүү агуу их ертөнцөд бодсон санасан нь ажил хэрэг болон хөгжиж дээд зэргийн мэдрэмтгий чанар нь алдар гавьяа болж хувирдаг» гэдгийг харж байсан бол, тэгвэл манай эрин үед иймэрхүү ертөнц нь ганц нэг тэмцэгч хүний хэрэг болон нээгдээгүй, харин ч бүх ард түмний хэрэг болон нээгджээ. Хурьцлын ажил гэдэг нь зан суртахууны маш их уялдаа холбоотой бөгөөд зөвхөн гадна талын өнгө үзэмжээр хязгаарлахгүй хүний дотоод сэтгэхүйн баялаг, хувь хүний эрхэм нандин зүйл болох авьяас чадвар, бүтээлч ажиллагаа, нийгмийн үйл ажиллагааг нээснээрээ хүн ёс суртахууны үүрэг гэгч юу болохыг ухааран ойлгох болсон юм. Зөвхөн хурьцлын ажил дээр өөрийнхөө аз жаргалыг зохионо гэдэг нь мал шиг тэнэг хэрэг бөгөөд хүнийг ямар ч бодолгүй, харалган болгодог. Жинхэнэ хайр сэтгэл гэдэг нь хүний алдар гавьяа бөгөөд тэр нь зан суртахууны хөгжилтэй шууд холбоотой бөгөөд юуны өмнө амьдралынхаа эрхэм зорилтыг тодорхойлж чаддагт орших ба ямар ч бэрхийг даван туулах тийм утга санааг агуулж амьдралын зорилтыг биелүүлдэгт орших ёстой. Эрхэм зорилгоо амжилттай биелүүлэх тэмцлийн явцад жинхэнэ хайр сэтгэл нь хурьцлын ажлын шунал гэгчийг алдуулж хайртай хүн нь энэхүү тэмцэлд найз нь болохоос биш ерийн нэг уриалан дуудагч зүйл болдоггүй юм. Ингэж ирэх үеэр янагийн шунал гэгч нь зорилго биш болж, хүнийг ариун сайхан болгож, түүний сэтгэл мэдрэлийг өөд татах нөхцөл нь болж өгдөг. Хувийн жаргал, хүн төрөлхтний жаргал хоёрыг цар хүрээгээр нь ойлгоё гэвэл хүнийг үгүйсгэж байгаа хэрэг биш, түүнийг дарлаж, доромжилж ч байгаа хэрэг биш, харин амьдралаа сэтгэл санааны дээд зэргийн тэмүүлэлтэй болгоход нь сэрэл болж өргөмжилж өгдөг юм.

	Хувийн мэдрэхүй ба хүн төрөлхтний аз жаргалыг адил хэмжээнд ойлгох нь гэр бүлийн доторх үл ялих хар хэрүүл даамжран амьдрал сарних эмгэнэлт явдлаас зайлуулна. Тийм «эмгэнэлт» явдлаар хүний хамаг сайхан хүсэл мөрөөдөл, аль сайн чанарууд доромжлогдсоныг амьдралд ажиглаж болно. Хүнийг таньж мэдэхгүйгээр яаран гэрлэснээс зарим залуу гэр бүл алхам тутамдаа хүнд байдалд орж шийдэж болохгүй «Хар хэрүүл» гардаг нь ойлгомжтой.

	Хүү минь! Залуу хосуудын оюун санааны амьдрал зөвхөн хайр сэтгэлээр эхэлж, хайр сэтгэлээр төгсөх юм бол ялимгүй шалтгаанаас үнэнч сэтгэл хөрөх; аар саар юмнаас болж долоо хоногоор үг хэлгүй болох; бие биесийн гаргасан ялимгүй алдааг хэт дөвийлгөхөд хүргэдэг гэдгийг санаж, ирээдүйн гэр бүлийн амьдралдаа сургамж болгоорой. Энэхүү аар саар хэрүүл маргаан нь сүүлдээ том асуудал болон хувирч нэг нэгэндээ бодитой бишээр хандахад хүргэдэг байна. Тийм хүмүүс үнэндээ оюун санаа - сэтгэл зүйн харьцааны хувьд бэлэн болоогүй учир өөрийн хувийн жаргалын цар хүрээг мэдэж байж сая гэр бүл болох хэрэгтэй юм. 

	Хэдэн долоо хоногийн өмнө манай районы прокурор нэгэн салж сарнисан гэр бүлийн хэргийн талаар надад ярьсан юм. Ингэж «Бал сар» хэрүүл маргаанаар солигдож хоёр долоо хоногийн дараа залуу хос салсан байна. Тэдний салах болсон шалтгаан нь сүйт бүсгүйн гэрийнхний бэлэглэсэн зурагт радиог хаанаа байрлуулахаас болж санал зөрсөн. ...Тэр хоёр ингэж маш инээдэмтэй маргаж мэтгэлцсэний эцэст зан ааш тохирохгүй учраас хамт амьдрах ямар ч бололцоогүй гэсэн дүгнэлтэд хүрсэн байна. Тэгээд хүүхний ээж охиндоо өгсөн бэлгээ буцаан авч бас залуугийн аав ч бэлэглэсэн диван, хувцасны шүүгээг өөрийн гэрт зөөж аваачжээ. Хоёрхон долоо хоногийн өмнө хайр сэтгэлийн халуун дотно үг сонсогдож байснаа сүүлдээ бүдүүлэг доромжлол болон хэрэг мандлаа. ...Чухам юунаас болж ийм байдалд орсноо өөрсдөө ч ухааралгүй шүүх хурал дээр сууж байгаа нь олон түмний өмнө их ичгэвтэр хэрэг. 

	...Алив зүйлд болчимгүй хандах явдал ямар том асуудал болж хувирдгийг чи харж байгаа биз дээ. Хамгийн чухал, хамгийн нарийн төвөгтэй асуудал бол ямар ч байдалд, хэзээ боловч хүн гэдгээ бодож явах явдал юм.

	Эрүүл энх сайн сайхныг хүсэж, чамайгаа тэврэн үнсье.

	 

	Эцэг чинь

	
ХОРЬ ДАХЬ ЗАХИДАЛ

	 

	Сайн байна уу, хайрт, хүү минь? 

	Ээжийн чинь бие тааруухан байна. Гурав дахь өдрөө орондоо хэвтлээ. Долоо хоногийн өмнөөс эхлэн хөл нь өвдсөөр хэвтэрт орсон. Оля бид хоёр асарч санаа сэтгэлийг нь тайван байлгахын тул бүхнийг хийсээр байна. Эмч, залуу наснаас уламжлагдаж ирсэн ужиг өвчин байна гэж оношилсон. Эх чинь олон давааг давсан хүн. Бидний залууд төрөлх эх орон маань туйлын ядуу хоосон байсан, нийт хүн ард маань бүхнийг социализм байгуулахад зориулж байлаа. Оюутан бид жил бүр гурван сар тариан талбайд ажиллана. Тэр үеийн газар тариалангийн ажил одоогийнхтой адилгүй хүнд хүчир байсан юм. Тэр үед гараар хийж байсан бараг бүх зүйлийг одоо машинаар хийж байна. Нэг жил төмс хураах ажил бүтэн сар үргэлжилж, тэсгим хүйтэн болж, тэгэхэд ээж чинь салхинд цохиулж хүнд өвчилсөн юм. Чиний үг бүр ээжийгээ тайтгаруулах хүч нөлөөтэй байгаа энэхэн үед чи ээждээ захидал бичээрэй.

	Хүний гэнэн залуу нас гэдэг мөн ч болчимгүй шүү! Ээжийгээ нойргүй олон хонуулж байсан, бас дээр нь буурал үс нэмж гомдоож байснаа бодоод одоо зүрх шимшрэх шиг болох юм. Тэнгэрийн хаяанд үүл бөөгнөрч, цахилгаан цахилж байсан тэр жилийн намрын нэгэн оройг ч би тод санаж байна. Би Полтавд очиж дээд сургуульд орж суралцахаар боллоо. Жижигхэн чемодан авч төмөр замын өртөө рүү явлаа. Яг явах тэр үед ээж маань гэртээ байсангүй ногооны талбайд ажиллаж байсан. Ээж маань намайг явж байхыг хараад яг баримал шиг болж ихэд гайхаж билээ. «Бороо орох гэж байна, хувцас өмсөөч» гэж ээжийн маань хэлэх сонсогдов. Ганц дан цамцтай, өвдгөөр татсан усанд 7 км явж төмөр замын өртөө хүрэх байлаа. Би өөрийн бодолд жолоодогдон эргэж харалгүй явсаар л байлаа. Эжий маань хэлсэн «Бороо орох гэж байна, хувцас өмсөөч» гэсэн дуу сонсогдсоор л байсан. Тэр энэ үгээ ямар их гомдолтой хэлсэн гэж санана вэ?

	... Чи яагаад надтай салах ёс ч гүйцэтгэлгүй, ээжийгээ тэврэн үнсэлгүй явах болов оо! Юунд ингэж гомд оо вэ? Төрсөн эхийгээ зүрх сэтгэлдээ ингэж үзэж болохгүй гээд л зөндөө юм хэлэхийг ээж маань хүсэж байсан байх.

	Түүнээс хойш гучин жил өнгөрч, ээж маань ёстой далан настай жаргалтай буурал болоод байна. Одоо ч гэсэн «Бороо орох гэж байна, хувцас өмсөөч» гэсэн тэр үг чихэнд минь сонсогдох шиг болдог юм. Залуу нас хэчнээн холдох тутам ээжийгээ гомдоож байсан тэр агшин улам хурц тод болж, гүнээ гэмших юм. Би одоо хэдийгээр цагаан толгойтой өвгөн болсон ч эжийдээ хүүхэд л гэж бодогддог юм. Хөгшрөх тутам хүүхэд гэдгээ бүр ч сайн мэдэх юм. Эх эмэгтэйчүүд бол амьдралын анхны дархнууд билээ. Хүү минь ээж чинь чамайг төрүүлж, ариун цагаан сүүгээрээ тэжээж, ертөнцийн гоо сайхан, төрөлх хэлний гайхамшгийг нээн үзүүлж, шударга, шударга бус, сайн муугийн тухай анхны ойлголтыг чамд олгосныг хэзээ ч мартаж болохгүй. Эх эмэгтэйчүүд орчлон дээр байгаа сайхан болгоныг бүтээгчид юм. Учир нь тэд хүнийг дархлагчид билээ.

	Эхийгээ мартсан тэр хүн жинхэнэ эх оронч хүн байж хэрхэвч чадахгүй. Үр хүүхдийн төлөө, түүний хувь заяаны төлөө эх хүн л сэтгэл түгшиж, зовж, санааширч байдгийг ойлгох хэрэгтэй. Үр хүүхэд нь сайн сайхан явах нь эхийн жаргал, өөдгүй явах нь эхийн гаслан байдаг билээ. Ямар ч эмэгтэй байлаа гэсэн өнөөдрийн эх, ирээдүйн эх гэдгийг санаж яв.

	Үр хүүхдэдээ тавих энхрийлэл тэдэнд эцэг хүнийхээс оргилуун байдаг. Энэ энхрийлэл бол гүн гүнзгий, гоо сайхнаараа онцгой юм. Эх хүн болно гэдэг эмэгтэйчүүдийг эр зоригтой, гоо сайхан болгодог. Тэр цагаас л эхлэн эмэгтэйчүүд сэтгэлийн гүн хөдөлгөөнтэй, өргөн цар хүрээтэй, ул суурьтай бодож сэтгэдэг болдог. Эцэг нь эцэг хүн шиг байж чадвал эх нь хүүгээ түүний минь мах цусны тасархай юм шүү гэж бодно. Ертөнцөд хамгийн гоо сайхан зүйл бол эх хүний элэгсэг энхрийлэл юм. Хэрвээ залуу нөхөд та нар эх байхын дур булаам сайн сайхныг бүх хэмжээгээр нь гүн гүнзгий ойлгож чадвал өөрийн санаа сэтгэл ажил үйлсээрээ зуу дахин ариун тунгалаг байх болно.

	Эх эмэгтэйчүүдэд бүх хүмүүс, эр нөхөр нь хүртэл өөрийн үр хүүхэд шиг санагддаг. Энэ бол эх эмэгтэйчүүдийн элэгсэг нандин чанар, хүн бүрийн дотоод ертөнц, түүний баяр, гунигийг мэдэрч байгаагийн жинхэнэ илэрхийлэл юм. Ийм шинж чанар охидод дамжин өвлөгдөж эх болох хүртэл тэдэнд ажиглагдаж байдаг. Ирээдүйн эх болох охидын, эмэгтэй хүнд байх ёстой тэр элэгсэг сайхан чанарыг олж харж үнэлж чаддаг бай. Чиний үр хүүхдэд зүрхний цохилт, оюуны гал цогийг чинь уламжлан тэр ч байтугай чамаас илүү сайн хүн болгох, эцэг эхийн гоо сайхан бүхнийг өвлөн үлдээх ийм хүнд ажил эмэгтэй хүнд байгалиас заяагджээ. Тэр ажил нь нарийн төвөгтэй байдаг. Тиймээс чи түүний эрүүл мэнд, гоо сайхан амьдралыг хамгаалах хэрэгтэй. Түүний гоо сайхан нь хүн төрөлхтний гоо сайхны эрхэм жишээ болно. Охидод хэрхэвч эвгүй, хандаж болохгүй. Хэрвээ охидод эвгүй ханддаг бол чи ээждээ, бүх эмэгтэйчүүдэд тэгж ханддаг л гэсэн үг.

	Эмэгтэй хүнтэй харилцах чиний харилцаа бол чиний санаа сэтгэлийн толин дахь дүр мөн.

	Чамд эрүүл энх сайн сайхныг хүсье. 

	Чамайгаа чангаар тэврэн үнсье.

	 

	Эцэг чинь

	
ХОРИН НЭГ ДЭХ ЗАХИДАЛ

	 

	XXI—XXX захидлыг Д. Дашхүү орчуулав.

	 

	Сайн байна уу, хайрт хүү минь? 

	Чи надаас жинхэнэ бүсгүй хүний намба төрх, гэж юу вэ? Охидын нинжин сайхан сэтгэлийг яаж хүндэлж сурах вэ? гэдэг талаар зөвлөгөө авахыг хүсжээ. Энэ асуудал чиний сэтгэлийг догдлуулж байгаад би их баяртай байна.

	Эмэгтэй хүнтэй харилцах асуудал бол ёс суртахууны норм хэмжүүр байдгийг ойлгох хэрэгтэй. «Чухам л энэ харилцааны үндсэн дээр хүний соёлын ерөнхий түвшнийг тодорхойлж болно15» гэж К. Маркс бичжээ. Эмэгтэй хүнтэй ичгүүр сонжуургүй харьцана гэдэг бол бусадтай харьцах бүх төрлийн харьцаандаа мөн тийм л байна гэсэн үг.

	Эмэгтэйчүүдийн намба төрх нинжин сайхан сэтгэл бол хүн төрөлхтний гоо сайхны хамгийн дээд илэрхийлэл бөгөөд үүн дээр л шинэ амьдрал бий болон хөгжин цэцэглэдэг юм. Ирээдүйн хүнтэй дээд зэргийн ёс суртахуунтай харьцах асуудлыг эмэгтэйчүүд л бусдаас гүн гүнзгий хэрэгжүүлж байдгаараа амьдралыг дархлагчид болдог.

	Эмэгтэйчүүдийг хүндэтгэнэ гэдэг бол амьдралыг хүндэтгэнэ гэсэн хэрэг. Гоо сайхан бие, эрүүл саруул ухаан хоёрын хослол болох жинхэнэ бүсгүй хүний намба төрх нинжин сайхан сэтгэл нь хөдөлмөрийн хамт олны дотор бий болсон юм. Эмэгтэйчүүд нь угийн хүч багатай учир эрэгтэйчүүдийн зүгээс тэдэнд санаа тавьж дэмжин тэтгэж байх ёстой гэж тэд үздэг.

	Эмэгтэйчүүдийн гоо сайхан нь хүн төрөлхтний гоо сайхныг улам ихээр тодорхойлох болж байна.

	Хэрэв эмэгтэйчүүд шинэ амьдрал цогцлуулахад өөрийн гүйцэтгэх онцгой үүргийг ойлгож үнэлж чаддаг байвал тэр муу муухай байх ёсгүй.

	Гадна талын гоо үзэмжээр гял цал биш боловч тухайн үедээ сэтгэл татаж дур булаам тийм охид байдаг. Энэ бол жинхэнэ бүсгүй хүний намба төрх, нинжин сайхан сэтгэлийнх юм.

	Эмэгтэй хүний гоо сайхны энэ чанарыг олж харж танин мэдэж чаддаг байх хэрэгтэй.

	Эмэгтэй хүний намба төрх, нинжин сайхан сэтгэл бол хүний эрхэм дээд чанар, цэвэр тунгалаг, ариун шударга ёс суртахууны дээд зэргийн биелэл юм.

	Эдгээр онцлог шинж нь эрэгтэйчүүдтэй тэднээс харилцах ёс суртахуун гоо зүйтэй холбогдож бүх төрлийн харилцааны явцад илэрнэ.

	Эрэгтэйчүүдийн эв дүйгүй бүдүүлэг авир араншин бол эмэгтэйчүүдийн халуун сэтгэлийн харилцааг бий болгогч өндөр ёс суртахууныг ихээхэн хэмжээгээр доромжилсон хэрэг юм.

	Эх болж эхэлмэгц бүсгүй хүний намба төрх, нинжин сайхан сэтгэлийн нь бүх хүч гоо сайхнаар цэцэглэдэг.

	Эрэгтэйчүүдийн ёс суртахуун хэчнээн өндөр байх тутам эмэгтэй хүнд тааламжтай нөхцөл бүрэлдэж бүх төрлийн харилцаанд эелдэг зөөлөн сэтгэлээ ухаалгаар ашиглаж гэр бүлийн доторх нэр хүнд нь төчнөөн өндөр болдог.

	Нөхөрсөг сайхан гэр бүлд эх хүн ёс суртахууныг чиглүүлэн залж эрэгтэйчүүдийн санаа сэтгэлийг өөртөө татаж тэднийг бүрэн эзэмдэн үр хүүхдээ хүмүүжүүлэхэд чухал үүрэг гүйцэтгэдэг. Үүнийг чи зүрх сэтгэлдээ шингээж, ой ухаандаа тогтоох хэрэгтэй.

	Намба төрх, нинжин сайхан сэтгэл бол эмэгтэй хүний оюун санааны хүч юм. Энэ хүч бол зөвхөн үр хүүхдээ хүмүүжүүлэх төдий хүч биш, бас бид бүхнийг, бүх эрэгтэйчүүдийг, эр нөхрөө хүмүүжүүлэгч хүч юм.

	Манай гэр бүлийн жишээн дээр чи үүнийг бүр ч тодорхой ойлгосон байх.

	Эхийнхээ ачаар л хүүхдүүд та нар маань сайн, муу, сайхан муухай зүйлд сонор соргог, хүнлэг энэрэнгүй ханддаг чанартай болсон юм даа. Байгаль, хүн төрөлхтний хөгжлийн түүхэн үйл явц нь эмэгтэйчүүдэд эрэгтэйчүүдээс илүү нарийн гоо үзэмжтэй ажлыг ноогдуулжээ.

	Эмэгтэйчүүд бие бялдрын хувьд турь муутай байдаг нь хачирхалтай зүйл биш ээ.

	Энэ онцлог шинж нь оюун санааны их хүчтэй хосолж чадаж байвал сайн үр дүн өгөх юм.

	Ийм хослол нь эмэгтэйчүүдийн намба төрх, нинжин сайхан сэтгэлийн дур булаам хүч болдог байна. Зориг хатуужилтай, эмх цэгцтэй байх нь үр хүүхэд болон гэр бүлийнхнийгээ хүмүүжүүлэх, тэднийг зохицуулахад, ам ажил хоёрын нэгдлийг хангах нь гэр бүлд эх эмэгтэйчүүд голлох үүрэг, гүйцэтгэх нөхцөлийг хангаж өгдөг.

	Ихэнх эрчүүдийн санаа бодолд феодализмын үзэл санааны үлдэгдэл амь бөхтэй (зарим залуу харчуулын хувьд ч) байсаар байдаг. Үүнтэй тэмцэл хийх хэрэгтэй. Залуу хархүү гэрлээд багагүй цалин аваад ирэхээрээ эхнэрийгээ ажлаа орхихыг шаардах явдал гардаг. Үүнийгээ тэр эхнэрийнхээ тусын тулд хийж байгаа ажил гэж үздэг.

	Ялимгүй зүйлээр оролдон, гал тогооны ажил эрхэлдэг эмэгтэйчүүдийг В. И. Ленин гэрийн шивэгчинтэй зүйрлэсэн байдаг.

	Зориг тэвчээртэй, оюун ухааны өндөр хөгжилтэй эмэгтэйчүүд ийм байдалд ордоггүй юм. Зориг тэвчээр султай, оюуны хөгжил, хатуужил суугаагүй зарим нэг эмэгтэйчүүд эр нөхрийнхөө анхны шаардлагаар түүнтэй сайн дураар зохицож, нөхөр нь мэдлэг боловсролоо дээшлүүлэхээр суралцаж, эхнэр нь түүнд үйлчлэгчийн үүрэг гүйцэтгэдэг тохиолдол ч байдаг. Үүний аюул нь зөвхөн эмэгтэй хүнд ноогдох бус бас эрэгтэйчүүдэд ч ноогдоно.

	Ирээдүйн эхнэр чинь чиний давуутай байх гэсэн санааг ойлгож түүнтэй тэмцэхийг чи зөвшөөрөх ёстой.

	Эмэгтэйчүүдийн намба төрх, нинжин сайхан сэтгэл нь гэр бүлийн явцуухан хүрээнээс хэр зэрэг хальж оюун санаагаа хөгжүүлэхээс төчнөөн хэмжээгээр шалтгаалдаг болох нь нотлогдсон асуудал юм.

	Ухаалаг нөхөр бол эхнэрийнхээ оюун санааны хөгжлийг хангаж байхын тулд түүнтэй адил тэгш байж, цаашид гэр бүлийнхний боловсролын түвшинд ихээхэн анхаарах ёстой.

	Хэрвээ эмэгтэйчүүд өөрийн ашиглаж болох бололцоог ашиглаж гэр бүлд ёс суртахууны нэр хүндээ баталж чадаж байвал түүний гоо сайхны цог золбоо хэзээ ч алдагдахгүй хэвээр байж нөхрийнхөө санаа сэтгэлийг байнга өөртөө татаж байдаг. Өөрийн боловсрол оюун ухааны өсөлтийг нөхөртөө, үр хүүхдэдээ нөлөөлөх ёс суртахууны чухал хэрэглүүр болгон ашигладаг юм.

	Бага сургуулийн боловсролтой зориг тэвчээртэй нэгэн ухаалаг эмэгтэй дээд боловсролтой агрономчтой суусныг би мэднэ.

	Гэр бүлийн дотор боловсролын хувьд зонхилох байр эзлэхийн тулд уйгагүй, тэвчээртэй ажилласны ачаар тэр нөхрөөсөө хоцрогдоогүй юм.

	Гэр бүл болсон анхны өдрөөсөө эхлээд тэр эмэгтэй, агро-техник, хөрс судлал, химийн шинжлэх ухааны мэргэжлээр гарсан нийтлэг ном зохиолуудыг судалж, уран зохиолын номыг байнга уншдаг байлаа. Нөхөртэйгөө харилцан мэдлэгээ солилцох нь түүнд тусалж амьдралыг сонирхолтой болгож, боловсролд нь ихээр нөлөөлдгийг тэр ойлгосон байна.

	Байгалиас заяасан ухаан нь уншсан зүйлийг ба нөхрийнхөө ажлын бэрхшээл, санаа бодлыг ойлгоход туслаад зогсохгүй бас газар тариалангийн ажилд бүтээлчээр ханддаг болгосон байна.

	Зарим нэг оновчтой зөвлөгөөгөөрөө нөхрийгөө гайхахад хүргэдэг байсан нь түүний юманд ухаалаг, ажилч хэрэгчээр ханддагтай холбоотой юм.

	Улаан манжин таригчдын хэсэгт ажиллаж, чөлөө цагаараа байнга ном үзэж байлаа. Боловсролыг сонирхох түүний бодол санаа өргөжсөөр байв.

	Хоёр хүүхэд нь дараа дараагаар сургуульд орлоо. Бага ангид нь тэдэнд туслахад хялбархан байв. Хүүхдүүд нь алгебр, хими, геометрийн хичээлүүдийг судлаад ирэхээр тэдэнд туслах хүч мөхсөдөх болоход хүүхдүүд нь «ээж маань бүгдийг чаддаг, мэддэг биш бил үү» гэж боддог болсныг ойлгоод тэдэнд ёс суртахууны хувьд нөлөөлж чадахгүй боллоо гэдгээ мэдэрсэн байна. Тэгээд хүүхдүүдээсээ нэг ч алхмаар хоцрогдохгүй байхаар шийджээ.

	Үүнийгээ тэднээс өөрөө сураагүй, харин өөрөө тэднийг сургаж байна гэж ойлгогдохоор зохион байгуулж чаджээ.

	Тэрээр дунд сургуулийн бүх хичээлийг бие даан судалсан байна. Ингэж гэр бүлийн дотор боловсролын талаар голлох байрыг итгэлтэй эзэлдэг болов.

	Ийм байдалд хүрэхэд ихээхэн хүч гаргах нь мэдээж хэрэг. Ялангуяа гадаад хэл бие дааж суралцах нь амаргүй ажил байжээ. Багшийн тусламжгүйгээр зөв дуудлагад сурахад бэрхтэй байсан боловч туслуулахыг хүсээгүй ажээ.

	Тэрээр пянз тоглуулагч, хэлний хичээлүүд бичсэн пянзнууд худалдан авчээ.

	Ээж маань бидэнтэй адил суралцаж багагүй бэрхшээлтэй тулгарч байна гэдгийг хүүхдүүддээ ойлгуулахгүйг хичээсэн: Гэтэл ганц нэг эмэгтэйчүүд Мария Д. нөхрөө алдчихгүйн тулд түүнээс хоцрохгүй байхыг хичээдэг гэлцдэг байв. Сөрөг талаас нь хэлснээс биш үүнд үнэний хувь бий. Хүний өндөр хөгжсөн эрхэм чанарыг мэдсэний ачаар Мария Д. оюун санааны баялаг, гоо сайхан нь гэр бүлийн амьдралд сэтгэл татаж хайр булаасан эмэгтэй болох, хүүхдүүд ба нөхөртөө үйлчлэгч гэргий болон хувирахгүйн тулд яах ёстойг үзүүлж өгсөн юм.

	Гоо үзэсгэлэн нь оюун ухааны цог зальгүйгээр нэгэнтээ гандана гэдгийг тэр ойлгожээ. Үүнийг ингэж зөв тодорхойлсон эмэгтэй хүн бол гэр бүлийн оюун санааны амьдрал, боловсролын төвд байж чадна. Үүний ачаар л эмэгтэйчүүд бүх насаараа дур булаам хүчтэй байдаг.

	Чи ирээдүйн эхнэрээ бүхий л амьдралдаа өөрийнхөө цорын ганц хайртай хүн байлгахыг хүсвэл ерийн амьдралын явцад эхнэрийнхээ оюун ухааны баялгийг байнга баяжуулж бай.

	Чамд эрүүл энх, сайн сайхныг хүсэж, тэврэн мэндэлье.

	 

	Эцэг чинь

	
ХОРИН ХОЁР ДАХЬ ЗАХИДАЛ

	 

	Сайн байна уу, хайрт хүү минь? 

	Чи намайг бүхэл бүтэн судалгааны зохиол бичихийг өдөөсөн байна шүү дээ. Эхлээд нөхөрлөл, дурлалын тухай, дараа нь эмэгтэйчүүдийн намба төрх, нинжин сайхан сэтгэлийн тухай, одоо сайхны тухай эцгийн үгийг сонсъё гэжээ. Миний үг чиний бүх амьдралын турш ухамсарт чинь үлдээсэй гэж хэлэх байна.

	Жинхэнэ хүн болж эхэлсэн цагаас оройн гэгээний сайхныг сонирхон харсан агшнаас эхлэн хүн өөрийгөө ажиглаж эхэлсэн юм.

	Сайхан гэдэг нь ихээхэн хүнлэг чанар юм. Энэ бол манай амьдралын баяр баясгалан мөн.

	Номин хөх тэнгэр, сүүмэлзэн гялбах одод, шингэх нарны туяа, униар будант тэнгэрийн хаяа, хязгааргүй уудам тал, гурван сарын цасан хунгарын цавцайж харагдах өнгө, цэнхэр тэнгэрт нисэгч тогорууны цуваа, чийглэг өглөө усан дуслаас ойх нарны гэрэл, намрын униар татсан бүрхэг өдөр, хонхон цэцгийн гүн цэнхэр нахиа, өвсний наалинхай иш, голт борын бутны ягаан хөх бүрхүүл бүрийн сайхныг гайхаж, түүнийг ойлгосны ачаар хүн өөрөө сайхныг бүтээгч болсон юм.

	Чи сайхныг гайхан ажиглаж, жаахан хүлээ, тэгвэл зүрх чинь сайн сайхан ариун тунгалаг цохилтоор цохилно.

	Хүний амьдралд аз жаргал тохиолдож байгаагийн учир нь навчис сэрчигнэх чимээ, царцааны шагшралтыг сонсож, хаврын горхины урсгалын шуугиан, хонхон цэцгийн ганган зул, халуун өдөр тогорууны аялах дууг чагнах, цасны шаржигнаан, салхи шуурганы исгэрэлт намуухан шөнийн салхины илэлт зэрэг амьдралын гайхамшигт аяыг нээж олон зуун жил дараалан амьсгаа даран сонсож ирснийх. Энэ хөгжмийг чи сонсож чаддаг бай. Сайхан бол асар их үнэ цэнтэй зүйл тул түүнийг хайрлаж хамгаал. Сайхны дээд нь, хүн төрөлхтний гоо сайхан оргил эмэгтэйчүүдийн гоо сайхан юм. Эмэгтэй хүний гоо сайхныг бахдаж алдарт яруу найрагч Гомер, Данте, Шекспир, Гёте, Пушкин, Щевченко, Мицкевич нар өөрсдийнхөө бүтээлд үхэшгүй мөнхийн дүрүүдийг бий болгожээ. Тэр дүрүүд нь яруу найрагчдын өөрсдөө дурлаж явсан бүсгүйчүүд байсан ба тэдний гоо сайхныг магтан дуулсан нь олон үеийнхний хайр дурлал, сэтгэлийн хөдөлгөөн, ёс суртахууны хэмжүүр болсоор ирсэн. Эмэгтэй хүний сайхан бэлгийн зөнгөөр бий болдоггүй боловч, бэлгийн хэрэгцээнээс салангид байдаггүй. Белинскийн хэлсэн үгийг тэмдэглэлийнхээ дэвтэрт бичиж аваад тогтоо. 

	 

	«Бүх сайхан, залуу эмэгтэйн нүүр царайнаас та ямар ч тодорхой зүйлийн илрэл олж харахгүй бол энэ нь сэтгэлийн хөдөлгөөн, сэтгэл санаа, сайн сайхан, хайр дурлал, амь бие хайргүй, эрхэм дээд бодол санаа, эрмэлзлийн биеэрээ байгаа нь биш... Биеэрээ байгаа нь зөвхөн сайхан, ялдамхан, сэтгэл хөгжүүн амьдрал юм. Залуу эмэгтэйн хөдөлгөөний сайхныг харавч та түүнд дурлаагүй байж болно, тэр эмэгтэй намайг хайрладаг болоосой гэж бодоогүй ч байж болно. Гэвч түүнтэй учрах болгондоо таны зүрх ёстой нэг цохилж, аз жаргалын даруу төлөв зохицол таны сэтгэлд хоромхон зуур бялхана16».

	 

	Хүний гадаад сайханд сайн сайхны туйлын тухай бидний төсөөлөл хэрэгждэг, хүний гадаад байдлын сайхан нь зөвхөн биеийн бүх бүтэц хэсгүүдийн хүн судлалын төгс байдал, зөвхөн эрүүл байх төдий биш ээ. Энэхүү дотоод цог заль бол өөрийгөө ба бусдыг хүндэтгэх, ёс суртахууны эрхэм чанар, бодол санаа, сэтгэлийн хөдөлгөөний баялаг ертөнц мөн. Оюун санааны амьдралын төв, бодол санааны тусгал, сэтгэлийн хөдөлгөөний илэрхийлэл бол хүний нүд юм. Хүний ёс суртахууны хөгжил, оюун санааны соёлын ерөнхий түвшин хэчнээн өндөр бол оюун санааны дотоод ертөнц нь гадаад байдалдаа төдий чинээ тодорхой тусгагдана. Сэтгэл санааны энэ гэрэл гэгээ Гегелийн хэлснээр орчин үеийн хүнд улам илүү илэрч, ойлгогдож, мэдрэгддэг. Дотоод сайхан гаднах төлөв байдалд тусгагддаг. Хүн гаднаа хэчнээн гяланцаг байхыг эрмэлзлээ ч эсвэл сайхны тухай жирийн хүний ойлголттой адилгүй буюу хүний эрхэм чанараар шалдаа буусан байгаа бол дотроо хоосон байгаагийн баталгаа юм.

	Дотоод гадаад сайхны нэгдэл нь хүний ёс суртахууны эрхэм чанарын гоо сайхны илрэл мөн. Хүн сайхан байхыг эрмэлзэн, сайхан харагдахыг хүсдэгт ичмээр юм юу ч байхгүй. Харин миний санахад (чи юу гэж бодож байна?) энэ хүсэлд зан суртахууны хэм хэмжээ байх хэрэгтэй. Энэ эрмэлзлийн ёс суртахууны чанар нь хүний бүтээлч идэвх оролдлогын мөн чанарыг хэрхэн илэрхийлж байгаагаар тодорхойлогддог юм. Хүн дуртай үйл ажиллагаандаа оролцож байгаа тэр үед хүний сайхан бүхнээс тод илэрдэг. Хүний дуртай үйл ажиллагаа шинж чанараараа бие хүний өөрийнх нь ямар нэг сайн зүйлийг онцлон харуулдаг. Энэ үед түүний гаднах төлөв байдал дотоод урамшлаар гэрэлтэж байх мэт. Зээрэнцэг шидэгч Мирон дотоод сэтгэлийн хүчний хүчдэлийг биеийн хүчний хүчдэлтэй холбосон тэр үед сайхныг хэрэгжүүлдэг нь санаандгүй биш, энэ холбоонд сайхны өргөмжлөл байгаа юм. Ажилтай бүсгүй бүтээлч бодол санаагаар дүүрэн байдаг ба түүний сайхан, ажилгүй гиюүрч байгаа бүсгүйгээс хурц тод, гүнзгий илэрдэг. Хийх юмгүй гиюүрч суух нь сайн сайхны дайсан гэдгийг хүү минь чи санаж яв. Комбайнч тракторч, хөх тэнгэрт цойлон нисдэг нисэгч, цэцэрлэгч зэрэг хөдөлмөрийн хүн сайхан. Дотоод сэтгэлийн сайхан эрдэмтэн, сэтгэгч, яруу найрагч, зохион бүтээгчийн царай ухаан бодолдоо урамших үед урлан бүтээхийн гэрэл гэгээгээр гэрэлтэн харагдана. Хэрэв сайхан байхыг хүсвэл амь бие хайргүй хөдөлмөрлө, ингэж хөдөлмөрлөхдөө дуртай ажилдаа эзэн болж, эв дүй, ур чадвартай үйлчин болсныгоо өөрөө ойлгохоор хөдөлмөрлө. Чиний нүд хүний аугаа их аз жаргалын цог заль болох урлан бүтээхийн аз жаргалыг илэрхийлэн байхаар хөдөлмөрлө.

	Сайхан бол урамшлын дагуул юм. О. Гончарын «Наран цэцгийн тариаланч» гэдэг сайхан туурь бий. Түүнд наран цэцгийн өндөр ургацын чадамгай эзэн болох бүсгүйн цээж баримлыг хийх даалгавар авсан барималчны тухай өгүүлдэг. Бүсгүйн нүүр царайг мастер урамшихаар тийм сайхан биш гэж үзээд ажлаасаа татгалзсан байна. Төмөр замын өртөө хүрэхийн тул наран цэцгийн талбайн дэргэдүүр явах хэрэгтэй болов. Тэрээр эндээс уран бүтээлийнхээ баатар болох ажиллаж байгаа эмэгтэйг олж харсан. Харин одоо түүний нүүр царай өөрөөр харагдсан. Нүүр царай нь хөдөлмөрийн сайхны сэтгэлийн хөдөлгөөнөөр урам зориг орж, дотоод сайхан нь гаднах байдлаа гэрэлтүүлэн байлаа. «Тэр бүсгүй сайхан!» гэж зураач дуу алдан тэрээр санаандаа аль эрт хүүхний нүүр царайг урлан бүтээсэн байлаа.

	Гаднах сайхан нь дотоод, ёс суртахууны эх үндсийг агуулж байдаг Дуртай ажил нь хүнийг сайхан болгож түүний нүүр царайг баяр баясгалан дүүрэн яруу сайхан болтол өөрчлөн хувиргадаг юм.

	Сэтгэл санаа зовох явдлыг «зовлон зүдүүрийн уран бүтээл» гэж нэрлэдэг бөгөөд тэр нь бас сайхныг бий болгодог. Уй гашуу хүний нүүр царайд арилшгүй үрчлээ суулгадагтай адил бүх сэтгэл санаагаа ажилдаа зориулж байдаг нь нүүр царайг сайхан болгодог хамгийн чадамгай барималчин юм. Харин дотоод сэтгэлийн хоосныг нүүр царайны гаднах байдал мөн илэрхийлэх ба тийм хүний нүүр царай нь мухардмал хайхрамжгүй, яг тийм гэж хэлэхийн аргагүй байдаг байна.

	Хэрэв дотоод сэтгэлийн баялаг хүний сайхныг буй болгодог бол ажилгүй, тэр дундаа ёс суртахуунгүй үйл ажиллагаа энэ сайхныг хөнөөнө. Олон залуу хүмүүстэй харилцаж том хамт олны дунд орох үед тэдгээрийн дунд содон, сэтгэлд хоногших нүүр царайтай хүн байдаг бөгөөд сэтгэлд үл хоногших, жирэвхийгээд өнгөрөх нүүр царайтай хүн ч байдаг. Оюун санааны хоосон хүний гаднах байдал өвөрмөц шинжгүй.

	Ёс суртахуунгүй үйл ажиллагаа хүнийг эрэмдэг зэрэмдэг болгодог. Худал хэлэх, бялдуучлах, хоосон бурах зуршилтай хүн аажимдаа хүний нүүр харахаас айж зугтаадаг, түүний нүдэнд бодол санааг ойлгоход бэрхшээлтэй байдал илэрч тэрээр бодол санаагаа нуухыг эрмэлздэг байна. Зусар бялдууч зан зөвхөн нүд, нүүр царайд илрэх биш хүний бүх биед ул мөрөө үлдээдэг. Зусар, бялдууч хүнтэй уулзах үед тэрээр даргынхаа бодол санааг таахын төлөө зөвхөн чихээрээ сонсох төдийгүй харин гар, хөл, ууц нуруу бүх биеэрээ мэдэрч ямар ч үед дуулгавартай нь аргагүй, хотолзон зогсож, уучлал гуйхад бэлэн байдаг юм шиг надад санагддаг. Бялдуучлал шиг хүнийг муухай үзэмжгүй болгодог юм байхгүй: хүн зөнгөөрөө биш, тэрээр хар амиа бодож, байдгаараа авирахыг эрмэлзэнэ. Амиа бодох, атаа жөтөө, хардаж сэрдэх, «намайг үнэлэхгүй нь» гэдгээс айх зэрэг энэ бүх санаа аажимдаа хүний зан чанарыг муухай болгож, түүнийг уруу царайтай, зожиг хүн болгоно. Хүн зөнгөөрөө байх, өөртөө байх эрхэм чанараа хайрлах нь жинхэнэ хүний сайн сайхны амин гол зүйл мөн.

	Хүний сайн сайхны туйлын хүслэн бол ёс суртахууны туйлын хүслэнтэй хамт байдаг. Бие бялдар, ёс суртахууны гоо сайхны төгс боловсронгуйн нэгдэл нь бидний маш их ярьдаг тэр зүйлийн тухай зохицол юм. Хүний хамгийн сайхан мэдрэмжийн нэг болох хайр дурлал ба хүнийг сайхан болгохгүйгээр манай сайн сайхан амьдралыг бүтээн босгож болохгүй. Бүх хүн төрөлтний сайн сайхны оргилд хүрэхийн тул манай нийгмийн сая сая гишүүн нэг бүр дүрсэлж хэлбэл дотоод сайхнаараа гэрэлтэх ёстой. Хүн бүхэн М. Горькийн хэлснээр нэг нь нөгөөгийн өмнө од шиг гялалзана. Коммунизмын үед бүх хүмүүс сайхан байх болно гэдэгт би хатуу итгэдэг. Өөрөөр байж болохгүй юм, учир нь, дотоод ба гаднах сайхан нэгэн зэрэг дэлгэрэн хөгжих болно.

	Чи өөрийнхөө оюун санааны сайхныг дархлан бүтээгч мөн. Чамаас чамтай хамт аж төрж байгаа хүмүүсийн сайн сайхан хамаарна.

	Чамд Грины «түүврийг» явууллаа. Энэ номыг зөвхөн оюун бодлоороо биш зүрх сэтгэлээрээ мэдэрч уншаарай. Зөвхөн мөр мөрөөр нь биш, харин мөр хоорондын бодол санааг ухааран ойлгож уншаарай.

	Чамд эрүүл энх, сайн сайхныг хүсэж, тэврэн үнсье.

	 

	Эцэг чинь

	
ХОРИН ГУРАВ ДАХЬ ЗАХИДАЛ

	 

	Сайн байна уу, хайрт хүү минь? 

	Хамтралаас чиний захиаг хүлээж авлаа. Таван жилийн дотор чи дор хаяхад таван мужид очиж чадах тул Украины хөдөө нутгийг сайн мэддэг болно. Хорин жилийн тэртээ партизан, хөгшид, эмэгтэйчүүд, хүүхдүүдийг тамлан зовоож алж хядаж байсан харгис цагдаа гэмт хэрэгтнийг ялласан тэр газар та нар ажиллаж байгаа тухайгаа чи бичжээ. Зөвлөлт оронд төрж, социализмын үед өссөн хүн яагаад гэнэт эх орноосоо урвадгийг гайхан, амьдрал өөрөө хүнийг хүмүүжүүлдэг биш бил үү? гэж чи асууж байна.

	Харин амьдрал дангаараа хүнийг хүмүүжүүлдэг биш, хүн өөрөө өөрийгөө хүмүүжүүлдэгт хэргийн учир байгаад би итгэдэг. Амьдрал бол хүнд зөвхөн тусална. Чамд нэгэн түүх ярья. Чи түүнээс, амьдрал яаж эргэж өөрчлөгддөг болохыг мэдэж аваарай!

	Манай районы нэг тосгонд саяхан болтол хачирхалтай хувь заяатай, тэгсэн атлаа ихээхэн сургамжтай нэг хүн амьдарч байв.

	Дайны эхэн үе байв. Үхээрийн дайны хүнд амьдрал Украиныг нөмөрч, фашистын зандалчид баруун талаас дөхөж, манай дайчид Днеприйн цаана ухраад байлаа. Наймдугаар сарын намуухан нэг өглөө энэ ярианы баатар болох тэр хүний амьдарч байсан тосгоны гол гудамжинд дайсны мотоциклчдын цуваа иржээ. Хүмүүс байшиндаа нуугдаж, айж эмээсэн хүүхдүүд цонхоор сэмхэн харна. Гэтэл нөгөө хүн маань гоёхон хийцтэй цагаан цамц өмсөөд, гутлаа гялалзтал тосолчхоод гоёчихсон, цэцгэн хээтэй алчуур дээр талх давс тавиад барьчихсан байхыг хүмүүс гэнэт хараад гайхжээ. Тэрээр долигонон инээмсэглэсээр фашистын өөдөөс тосож очоод талх давсаа өргөн барилаа. Жижигхэн биетэй, шаргал үстэй ахлагч талх давсыг уриалгахан нь аргагүй хүлээж аваад урвагчийн мөрөн дээр алгадан янжуураар дайлав. Дараа нь халааснаасаа хайрцаг янжуур гаргаж, өгөх нь үү гэж бодтол гар дээр нь хэдэн ширхгийг тавилаа... Хүүхдүүд энэ бүхнийг цонхоор харж байсан тул юу болсон тухай эхдээ нэгд нэггүй ярьжээ. Хэдхэн минутын дараа энэ хүний бузар зочлолтын тухай тосгон даяар мэдэцгээжээ. Нударга зангидан занах нь хүмүүсийн уур хилэн цээжиндээ багтаж ядаж байгааг илтгэнэ. Энэ хүн хэн бэ? түүийг ийм гутамшигт замд юу түлхэж оруулав? гэдэг талаар хүмүүс бодоцгоожээ. Түүний хүүхэд ахуй нас өвөг дээдсийнх нь тухай эргэцүүлэн үзжээ. Хорин настай комсомолын гишүүн түүнийг хэн ингэнэ гэж санах вэ дээ. Байз, түүний нэр хэн бил ээ? Түүний овгийг л мэдэцгээж байв. Харин нэрийг нь хэн ч мэдэхгүй байлаа. Түүний эх нь хамтралчин Ярина гэдгийг мэдэж байлаа. Энэ хүнийг бүр багаас нь Яринагийн хүү гэж нэрлэдэг байжээ. Энэ хархүүг урвагч болоход хүргэсэн зүйл юу вэ? гэдгийг дахин бодоцгоов. Харин Яринагийн хүүгийн тухай хэн ч тодорхой юм хэлж чадахгүй байв. Хөршийнхөн нь түүнийг ээжийн эрх хөвгүүн гэж нэрлэжээ. Тэрээр айлын ганц хүүхэд, үд болтол унтаж, орноосоо өндийгөөд эхийнхээ зэхэж бэлтгэсэн хоол цайг идэж уучхаад... Хүмүүс үр хүүхдээ өглөө эрт сэрээж талбай дээр ажиллуулж ажил, хөдөлмөрт сургаж байхад Ярина «алтаа» (тэрээр хүүгээ алт шиг ганц хүү минь гэж нэрлэдэг) авдартаа хадгалахын адил ажил хөдөлмөрөөс чөлөөлж, хайрлаж халамжилдаг байжээ.

	Хүнийг амьдрал хүмүүжүүлдэг гэдэг нь юу болохыг чи харж байгаа биз дээ?.. Ярина хүүгээ ухаангүй хайрладаг байж шүү дээ. Гэтэл хүү нь эхийнхээ тэр хайрыг юугаар хариулж байна? Хэрэв амьдрал хүмүүжүүлдэг байсан бол эхийн тэр хайр халамжийг мэдэрч хүмүүжих байсан. Амьдрал дээр очихоор бүх юм санасан зоргоор бүтдэггүй, хайр халамж хүнийг зовлонд учруулах явдал ч бий.

	Дайны хүнд жилүүдэд Яринагийн хүү ийм бузар булай хэрэгт холбогдоно гэдгийг хэн ч урьдчилан хэлж чадахгүй байсан. Өвгөд хөгшид интоорын модны доор суучхаад харуй бүрий болтол энэ тухай л ярина. Тэрээр хэнийг дуурайхаараа ийм болдог байна? гэдэг бодол тэдний сэтгэл санаанаас гарахгүй байлаа. Фашистууд тосгоныг эзэлснээс гурав хоногийн дараа Яринагийн хүү ханцуй дээрээ цагдаагийн тэмдэг зүүчхээд явах болжээ.

	Бодоод бодоод бодын шийр дөрөв шүү дээ хэмээн 70 настай өвгөн Юхим өгүүлж байлаа. Тэрээр цааш нь өгүүлэх нь: Ийм булай амьтан хаанаас гараад ирэв? Хүний мөсгүй нь тэр. Энэ хүнд сүүн цагаан сэтгэл өчүүхэн ч алга. Төрсөн эх, эх орноо хайрлах сэтгэл байсангүй. Өвөг дээдсийнхээ газар нутгийн төлөө тэмцэж аюулаас аврах сэтгэл төрсөнгүй. Төрсөн нутгийнхаа газар шороонд гар хүрч, хүмүүсийн сайн сайхны төлөө юу ч бүтээсэнгүй. Тарианы талбай усалж, хүнд хүчир хөдөлмөрөөс болж алганд нь эвэр ургалгүй, эрх танхи өсжээ.

	Эхийн сэтгэлийг зовоосон аймшигт өдрүүд эхэллээ. Эх хүү хоёрыг адгийн шаар гэж жигшин зэвүүцэж байгааг эх нь төдхөн олж мэдлээ. Эх нь зөвлөлт засаг дахин тогтож залхамж үзэх цаг ирэх тухай ярьж хүүгээ сэнхрүүлэх гэж оролдсон боловч, шинэ дэг журмыг зөвшөөрөхгүй бол юу болдгийг та мэднэ шүү дээ гэж хүү нь сэнхрүүлдэг байжээ. «Чи одоо миний хүү биш» гэж эх нь хэлээд эгчийндээ очиж амьдрахаар явжээ.

	Эзлэн түрэмгийллийн аймшигт өдрүүд төгсөж, зөвлөлтийн дайчдаас эрх чөлөөний нарыг мандуулсан 11 дүгээр сарын өдрүүд эхэллээ. Дайн дуусаж, харийн түрэмгийлэгчдээс тосгон чөлөөлөгдөхөд Яринагийн хүү эзэдтэйгээ зугтаж амжсангүй. Харин фашистуудад долигонон урвасан гэмт хэрэгтнээс авах ардын өшөө хонзонг чөлөөлөлтийн баярт өдрүүдэд яагаад ч юм дурссангүй, нэг тосгоныхон нь түүнийг гэсгээн цээрлүүлж амжсангүй. Няхуур хуульчид аман ярианд итгэлгүй Яринагийн хүү партизануудыг цаазлахад оролцсоныг тэрээр зөвлөлтийн хүмүүсийг буудаж байсныг, хар нүдтэй сайхан хүүхнүүдийг цөллөгт явуулж байсныг хэн баталж чадах вэ? гэдэгт баримт бүрийг шалгаж хариу өгч байлаа. Энэ бүхнийг батлахад хялбаргүй байсан боловч үүнийг Яринагийн хүү хийсэн гэдгийг бүгд мэдэж итгэцгээж байсан учир мөрдлөгийг ул үндэстэй хийсний эцэст бүх зүйл хөдөлгөөнгүй батлагдаж Яринагийн хүүг 7 жил шоронд хорихоор шийтгэжээ.

	Урван тэрслэгчийн нэрийг мэддэг хүн урьд ховор байсан. Бүгд л Яринагийн хүү гэж дууддаг байлаа. Харин одоо түүний нэр мартагджээ гэж өвгөн Юхимийн хэлсэн нь үнэн болов. Гучин настай энэ эрийг хүмүүс янз янзаар хэлдэг юм. Нэг нь өөдгүй шаар, нөгөө нь хүний үнэргүй амьтан, гурав дахь нь цэвдэг сэтгэлтэн гэх мэтээр ярьдаг. Тэрээр эцэг эхийнхээ байшинд суудаг бөгөөд хэн ч тэднийд ордоггүй. Эцэс сүүлд нь бүх тариачид түүнд «нэргүй хүн» гэсэн нэр өгсөн бөгөөд түүний байшин руу ойртож болохгүй хэмээн хүүхдүүдээ хориглодог болсон юм даг.

	Манай зөвлөлт аж төрөх ёсноос юу нь надад үнэтэй вэ? Би ард түмэнтэйгээ ямар судсаар холбоотой юм бэ? Би одоо юу бүтээгээд байна? Ард түмнээ хүндэтгэн юу бүтээх ёстой вэ? гэхчлэн нэргүй хүний аймшигт хувь заяаг залуу хүмүүс өөр дээрээ тунгаан бодоосой.

	Хүү минь, чи өөртөө энэ асуултыг тавь. Хүнд хандах хайр халамжгүй бол аз жаргал байх бололцоогүй бөгөөд тийм хүнд хүнлэг сайхан сэтгэлийн гал дөл бадрахгүй учраас ганцаардмал байдалд хүн өөрийгөө түлхэж оруулдгийг бодож үзэх хэрэгтэй. Үнэнч шударга, хөдөлмөрч эмэгтэйн хүү яагаад урван тэрчлэгч болов. Түүний хүүхэд нас баяр хөөргүй, хайр халамжгүй байсан гэж үү? Эх нь хүүгээ бүрэн дүүрэн аз жаргалтай байна гэж бодож байлаа. Харин тэр аз жаргалыг ямар хэмжээгээр ойлгож, юугаар хэмжиж байв? Араатан маягийн баяр хөөр хүүхдэд аз жаргал болж, хар амиа борлуулж байдаг нь орчин тойрныг нь халхалж байлаа. Бөглүү ханын цаана хангалуун амьдарч ард түмний баяр хөөр, гай зовлонг хуваалцаагүй, хөдөлмөрийн сайн сайхныг ойлгодоггүй байсан учраас залуу хүү энэрэлгүй сэтгэлтэй болжээ. Хэрэв хүн хүндээ анхаарал халамж тавьж, тусч нөхөрсөг хандахгүй, хувийн баяр баясгаланг цорын ганц баяр хөөр болговол иргэн хүнийг цэвэр ариун, үнэнч шударга сэтгэлтэй болгон хүмүүжүүлж болохгүй.

	Хүү минь! Чи хүмүүст хэрэгтэй юу бүтээгээ вэ? Чамайг хөдөлмөрч ард түмэнтэй холбож байгаа тэр судас хаана байна? Ялсан хувьсгалын давтагдашгүй гоо сайхан, мөнхийн эх үндэснээс гаралтай чиний оюун санааны баялгийг тэжээн тэтгэж буй сурвалж нь хаана байна? Чамд амьдралын хамгийн том баяр баясгаланг юу авчрав? гэж чиний тухай би бодох юм. Ахмад ажилчдыг амруулахын тулд чи нөхдийнхөө хамт Майн нэгний баярын үеэр тракторын жолооны ард сууж хоёр өдөр тариан талбайд ажилласан. Чи өдөр бүр ажлаасаа ядарсан, нүүр царай чинь тоос шороо болчихсон байдаг боловч тэгэхдээ хүнд тустай сайн үйл хийсэн учраас баяр хөөртэй, аз жаргалтай ирдэг сэн. Чухам үүнд л аз жаргал байгаа билээ.

	Чи үржил шимгүй тарианы талбайд хорин тонн бордоо цацаж ажилласан учраас нэг ч хог ургамал ургалгүй өтгөн тариа найгаж байлаа. Тарианы талбайгаа хараад хүн болсны бахархал төрж, нүд чинь гялалзаж байсан даа. Харин бахархлын энэ гал дөл чиний насан туршид хадгалагдах болов уу гэдэг нь л миний сэтгэлийг зовоох юм.

	Сая сая сарнай цэцэг болсон ард түмэн маань хэдий чинээ гоо сайхан байх тутам манай амьдралын цэвэр ариун агаарыг хордуулагч хаанаас ургасан нь үл мэдэгдэх согтуу өвс, халгай мэтийн хог ургамлын бут нүдэнд тусах нь тодордог. Тэр сайхан цэцгийн дундаас эдгээр хог ургамлыг үндсээр нь суга татан хаяж болох бол хүнийг нийгмээс нь салгаж болохгүй. Суулгасан үр бүрээс сайхан цэцэг ургуулахын тулд хогийн ургамалд автагдахаас сэргийлэх хэрэгтэй. «Сайнтай нөхөрлөвөл сарны гэрэл» гэсэн зүйр үг бий. «Гэтэл зарим хүмүүст муу муухай зүйл зохисгүй зан үйлийг зааж сургасан хүнгүй атал хүний шаар болж хувирах нь цөөнгүй байдаг. Ийм хүмүүсийг авч үзэхэд тэдэнд муу зүйл заагаагүйтэй адил сайныг ч бас сургаагүй бөгөөд тэд шавранд ургагч шарилж мэтээр өсөж өндийжээ. Үүнд л бүх хэрэг байгаа юм.

	Манай өнөө үед цэвдэг сэтгэлтэн ингэж л буй болно гэдэг хамгийн аймшигтай. Нэргүй хүнд эх орноосоо урваж ард түмнээ тамлахыг хэн ч заагаагүй. Гэхдээ Юхим өвгөний хэлснээр түүнд төрсөн эх, эх орноо хайрлах сэтгэл байгаагүй бөгөөд хүний нэр төр, сайн сайхны төлөө ширхэг будаа тарьж, хөрсөнд дусал ус хийж, төрсөн нутгийнхаа хөрс шороонд гар хүрч үзээгүй тул тэрээр ийм хүний адаг болжээ. Хэрэв хүнийг сайн муу аливаа зүйлд сургахгүй бол тэрээр хүн болж чадахгүй. Хүнээс төрсөн хүнийг жинхэнэ хүн болгохын тулд зөвхөн сайн үйлд сургах хэрэгтэй.

	Хүү чамдаа эрүүл энх, сайн сайхныг хүсье.

	 

	Эцэг чинь

	
ХОРИН ДӨРӨВ ДЭХ ЗАХИДАЛ

	 

	Сайн байна уу, хайрт хүү минь? 

	Чиний захидал намайг бүр тэвдүүлчихлээ. Түүнд хариулах тийм ч хялбар биш юм. Чи комсомолын хэсгийн ажлыг «хурал одоо хурдхан тараасай гэж хүлээж уйтгарлахааргүй», «өрнүүн, амьд сонирхолтой байлгахын тул юу хийх хэрэгтэй» талаар зөвлөгөө авахыг хүсжээ. Хариулахад тун хүнд байна. Яагаад гэвэл, танай хамт олон ямар байдалтай, тэдний үзэл бодол, сонирхол ямар болохыг би мэдэхгүй байна. Гэхдээ ямар нэг хэмжээгээр зөвлөх хэрэгтэй гэж үзлээ.

	Ямар асуудлыг шүүн тунгааж хэлэлцэх, юуны тухай ярилцахаа мэдэхгүй хуралддаг өвчин комсомолын зарим байгууллагад байдгийг би сайн мэдэх юм. Энэ өвчний шалтгаан чухам юунд байна вэ? Хамт олны оюун санааны бүх амьдралд нь хамт олны маргаан шүүмжлэлээс хурлаас хол хөндий тасархайд л байгаа юм шиг санагддаг. Хуралд хэлэлцэх асуудал оновчтой, цаг үеэ олсон үед манай хурал сая сонирхолтой болох болно. Өөрөөр хэлбэл хамт олноороо маргаж, бодож, зөвлөхийн тул цугларах хүсэл төрөх ёстой.

	Миний бодоход хамгийн гол нь сургууль, хамтрал, завод, дээд сургуулийн гээд комсомолын байгууллага бол хүнийг хүмүүжүүл эх газар л байх ёстой. Сургуулийн комсомолын хурлыг өөрөө өөрийгөө хүмүүжүүлэх тийм хэмжээнд хийх нь зүйтэй. Хэн юунд тэмүүлээд тэр тэмүүлэл үзэл бодолтой нь яаж холбогдож байгааг өөрөө мэдэх, ирээдүйнхээ сэтгэл догдлуулсан хувь заяаны тухай бодоцгоож, охид хөвгүүд бүхэн өөрийгөө танин мэдэхийн тул ажлын тийм хэлбэр хэрэгтэй юм. Залуу хүний ёс суртахууны хүмүүжил, иргэний үүргийн хүмүүжил, сэтгэлийн хөдөлгөөн, амьдралын цэцэн мэргэн бодол, оюун ухааны хүмүүжил энэ бүхэн илэрч байх газар бол комсомолын хурал юм. Оюутны комсомолын байгууллага ба дээд сургуулийн хүмүүжлийн ажлын чухал зорилтын нэг нь хүний үзэл суртлын зорилго чиглэл, ертөнцийг үзэх үзэл бөгөөд энэ нь оюун ухааны ба цэцэн мэргэний хүмүүжлээс эхлэх ёстой гэдэгт би хатуу итгэдэг.

	К. С. Станиславскийн хэлснээр мэргэн ухаантай байх нь амьдралын эрхэм зүйл бөгөөд тэр нь үзэл санааг танин мэдэх, туйлын зорилготой байхыг хэлдэг ба түүнд залуу хүн бүрийг сургах нь комсомолын байгууллагын үүрэг гэж би бодож байна. Бүгд л ой тойндоо гомдол мэдүүлэхээс биш, ухаан бодолдоо хэн ч гомдол мэдүүлэхгүй байгаа нь ямар учиртай вэ? Хэн ч гэсэн өөрийнхөө ухаан бодлын сул талыг одоо болтол танин мэдэхийг хичээх буюу түүнийгээ хүмүүжүүлэхийг эрмэлзэхгүй байгаа юм... Комсомолын байгууллагад ертөнцийг үзэх үзлээр хүмүүжүүлэх нарийн төвөгтэй асуудлын талаар байнга ярьдаг хэр нь оюун ухааны хүмүүжлийн тухай бараг ярьдаггүй нь тун хачирхалтай хэрэг. Чухам үүнээс л бүх юм эхэлнэ... Орчин үед тэнэг хүн аюултай, коммунизмын үед бүр аюултай. Яагаад гэвэл цэцэн мэргэний орчинд тэнэг хүн цөөрөх тутам тэдний тэнэглэл нь улам гаарах болно.

	Харин оюун ухаан ертөнцийг үзэх үзэл, үзэл суртал, үзэл бодлын тэмүүллийг яаж нэг зэрэг төлөвшүүлэх вэ?

	Мэргэн цэцэн бол туршлагын охин хүүхэд нь юм гэж Леонарда да Винчи бичсэн. Төмөр зэврэхээрээ хэрэгцээгээ амархан алддаг. Хүн оюун ухаанаа байнга дасгалжуулахгүй бол үүнтэй л адилхан болно гэсэн үг. Амьдралын туршлагын асуудлаар маргаж, бодоцгоо. Энэ сонирхолтой яриа болно гэдэгт итгэл төгс байна. Та бүхэн өөр өөрсдийнхөө зүгээс оюун ухааны хөгжлөө харахад сонирхолтой байх болно. Та нар зөв хийж үү, муу юм хийж үү, ер нь юу хийж байгаа талаараа оюун ухааны задлан шинжлэл хийх болно. Энэ нь үзэл санаа туйлын зорилгын тухай яриа байж болох бөгөөд харин тэгэхдээ энэ бүхэн хувийн хүртэхүйн задлан шинжлэлээр дамжина. Амьдралын туршлагын тухай маргаанд хүн юу хийснээ дүгнэхэд хүрдэг. Харин энэ дүгнэлт өөрийн үнэлэлтгүйгээр байх бололцоогүй. Чухам үүнд л маргааны хүмүүжлийн үнэ цэнэ байгаа билээ. Практик зорилгыг баримжаалсан оюун ухаан энэ ертөнцөд хамгийн сайн, хүчтэй гэж Гёте бичсэн байдаг. Өөрийнхөө туршлагыг практик зорилгын үүднээс задлан шинжлэх хэрэгтэй. Та бүхний хичээл сурлага, оюун ухааны хөдөлмөр нь сайн иргэн, саруул ухаан, цагаан сэтгэл, алтан гартай үйлчин, үнэнч шударга хүмүүс болох практик зорилгыг агуулж байдаг. Та нар сайн хүн болохоор тэмүүлэхдээ үүнийг бодоцгоо. Та нар ямар ном уншиж байна, та нарыг юу догдлуулж байна, сонирхол татсан бодол санаанд та бүхний оюун ухааны хөдөлмөр аль хэр гүнзгий нэвтэрч байна? «Хүн өөрийн мэдлэгээ боловсронгуй болгохын тулд, түүнийгээ амтархан шингээж боловсруулах хэрэгтэй» гэсэн А. Франсын энэ үгийг би та бүхэнд маргааныхаа сэдэв болгон тавихыг зөвлөх байсан.

	Та нар коммунист нийгэмд аж төрөх учраас бүтээлч оюун ухаантай байх учиртай. Бүтээлч оюун ухаан гэж юу вэ? Энэ бод ертөнцийг үзэх үзлийн амилал юм. Та бүхний дээд сургуульд судалж буй хичээл зөвхөн хүрээлэн буй ертөнцийг тайлбарлах, танин мэдэх төдийгөөр хязгаарлаж болохгүй ямар нэг зүйлийг нотолж, тэмцэж, хамгаалж, бодож сурах ёстойгоороо ялгаатай. Дээд сургуулийн комсомолын нэг ажилтан надад ярихдаа: Дээд сургуулиудын дэргэдэх комсомолын байгууллагын ажил хийхэд охид хөвгүүд нэг бүрд тодорхой ажил оногдуулахад хэцүү байдаг юм. Бид «цэвэр сэтгэгчид» тул бидний ажил амьдралтай яаж шууд холбоотой байж болох вэ дээ? гэсэн юм.

	Энэ даанч бодлогогүй үг шүү. Өөрийнхөө үнэмшлээс татгалзсанаас үхсэн нь дээр гэж «цэвэр сэтгэгчид» маань үзэж байсан биш бил үү? Өөрийнхөө амьдралын туршлагыг задлан шинжилж «Бид юу баталж, юу хамгаалж, юуны төлөө тэмцэж байна?» гэсэн асуултад та нар хариулах ёстой. Манай нийгэмд чухамдаа сэтгэхүйн хүрээнд шинжлэх ухааны материалист ертөнцийг үзэх үзэл ба мухар сүсэг бишрэл, хоцрогдсон үзэл, хөшүүн хойрго үзлийн хоорондох хурц тэмцэл нь удаан хугацаагаар үргэлжлэх болно гэж бодож байна. Үзэгдэл олон талтай. Түүний заримыг танин мэдсэн, заримыг таньж мэдээгүй байдаг. Маш нууц, ид шидтэй, хэзээ ч танин мэдэж, тайлбарлаж болохгүй зүйл бий гэдэгт хатуу итгэсэн хүн багагүй байна билээ. Тийм үзлийг баримтлагчид шашинд гүнзгий итгэсэн байдаг. Тэдний сэтгэлд өөр итгэл, өөр найдвар төрүүлэх хэрэгтэй. Хүн өнөөдөр өчигдрийн танин мэдэгдээгүй байгалийн ба сэтгэхүйн нууцыг дэс дараалан тайлбарлаж танин мэдэхүйн явцад шинэ шинэ оньсого, нууц зүйл тайлагдаж, тайлбарлагдах болно гэдэгт итгүүлэх нь чухал. Хүн амьдралын ээдрээ нарийн төвөгтэй нууцыг танин мэдсэнээрээ аль эртнээс байсаар ирсэн мөнхрөхийн нууцыг тайлах болно гэдэгт би итгэж байна. Энэ бол хүний төлөө, түүний оюун ухааны төгс амжилтын төлөө хийж байгаа жинхэнэ тэмцэл мөн. Ингэхлээр хаа хаагүй бодол санаа, ялалт амжилт өөд тэмүүлсэн оюун ухаан түгэн дэлгэрч байна. Хүн бодлогогүй амьдарч байгаагаа ойлгоод зогсохгүй амьдралд ухаалгаар хандаж сурах ёстой бөгөөд чухам ийм л зорилготой түүнд оюун ухаан өгөгдсөн юм шүү дээ гэж В. Г. Белинский бичжээ.

	Хүний сайн сайхны төлөө тэмцлээр өөрийн туршлагаа баяжуулсан тэр үед та нарт юуны тухай ярилцах маргах нь тодорхой болно.

	Ер нь өөрсдийнхөө өдөр тутмын амьдралд өнөөдөр юуг танин мэдээгүй вэ, түүнийг маргааш танин мэднэ хэмээн шинжлэх ухааны материалист нэг чухал үнэнийг баталж бай. Жишээлбэл: Радио долгионы бодит мөн чанарыг нээн илрүүлсэн нь хангалтгүй, харин дэлхийн таталтын мөн чанар маш бага тайлбарлагдсан бөгөөд энд тун тодорхойгүй олон зүйл бий. Чухам энд л шинжлэх ухааны материалист танин мэдэхүйн төлөө хийх тэмцэл, байгалийн нууц байгаа юм. Бодоцгоо, дахин дахин бодоцгоо. Оюун ухааны шим тэжээл хэчнээн их байх тутам та бүхний маргаан төдий чинээ хурц, амьдралын туршлагаа өөрөө танин мэдэх нь төдий чинээ баялаг байх болно.

	Хэрэв та нар танин мэдээгүй, амжилтад хүрээгүй зүйл дээрээ бодож чадаж байвал жинхэнэ цэцэн мэргэн хүмүүс байна. Л. Н. Толстой мэргэн цэцэн гэдгийг бүх хүнд зайлшгүй байх хувийн чанар гэж бичсэн. Мэргэн цэцэн нь хүн өөрийн байр сууриа зөв олох ба түүнд хүрэх арга замыг мэдэхэд байгаа юм. 

	 

	«Хэрэв мэргэн цэцний шинж чанарыг бүрэн гүйцэд эзэмдэж чадсан хүн тийм чанар байхгүй хүнд түүнийгээ «юүлэх» чадалтай байсан бол зүгээр сэн. Гэвч мэргэн цэцнийг хүртэхэд юуны урьд хүнд бие даасан ажиллагаа хэрэгтэй бөгөөд тэр нь тэр болгон амархан биелэгдэхгүй нь хэцүү».

	 

	Энэ мэргэн хүний хэлсэн үгийг гүнзгий бодох хэрэгтэй. Эргэн тойронд чинь цэцэн мэргэн ухаантай хүн хэчнээн байсан ч зүгээр сууснаараа чи хүн төрөлхтний цэцэн мэргэний урт шатны ганц гишгүүр дээр ч гарч чадахгүй. Чиний орчин тойронд ямар нэг ухаалаг маргаан явагдахад ухаалаг болохын тул өөрөө «эргэцүүлэн бодох» хэрэгтэй.

	Оюун ухаан хүмүүжлийн эрэлхэг, шударга чанар гэж Ромен Ролланы нэрлэсэн «Оюун ухааны хүнд хүчир хөдөлмөрийн өмнө бууж өгөхгүй байхад оюун ухааны хүмүүжлийн эрэлхэг чанар оршино.

	Худал хуурмаг, туйлбаргүй, хөнгөн, хуудуу, жигшүүртэй шийдвэрийг няцааж, үнэнд хүрэхийн тул шантрахгүй байж, ямар ч үнээр хамаагүй түүнийг эрэн хайж, түүнд тэмүүлж байхыг оюун ухааны шударга шинж чанар гэнэ. Бие дааж зоригтой сэтгэдэг байх. Энэ бүхэн хүнд байх чанар юм17» зэрэг сэдвээр комсомолын цуглаан дээр маргаан явуулахыг та нарт зөвлөе. Оюуны хөдөлмөрийн хүнд бэрхшээлийг та бүхэн ямагт гэтлэн давж чаддаг эсэх талаар хүн бүр өөрийгөө шударгаар цэгнэн бод. Оюун ухааны хөдөлмөрт хорхой хүрэм хөнгөн замыг сонгон авахад хялбархан түргэддэг ба хүнд замаас гаждаг болохыг хүү минь чи санаж байгаа биз. Та нар үнэн шударга үзэл санаа, туйлын зорилгын амжилтын нэр төрд хүрэх бэрхшээлийг байнга гэтлэн давдаг уу?

	Ухаалаг байдал ба мэргэн цэцний тухай хэчнээн л бол маргаж болно. Харин үзэл санаа, туйлын зорилгын тухай мөн л багагүй маргах хэрэгтэй. «Хэнийг» дуурайхуйц үлгэр жишээч гэж үзэх вэ? «Хүний туйлын зорилго ба туйлын сайн хүн», «Ёс суртахуун ба гоо сайхан» гэх мэт сэдвээр маргаан явуулахыг би та бүхэнд зөвлөж байна. Намайг дээд сургуульд суралцаж байхад манайхан энэ сэдвээр маргаан явуулдаг байснаа санаж байна. Илд эвцэлддэгтэй адил та нарын үзэл санаа илдтэй яаж харшилдахыг туршиж үзэцгээ. 

	 

	«Хүн дөрвөн хөл дээрээ явах чадвараа алдсан тэр цагаас эхлэн туйлын зорилготой болсон байна. Тулгуур болох энэ таягийг байгаль түүнд өгөхийг хүсжээ. Тэр үеэс хойш хүн сайн бүхэн өөд зөн бэлгээрээ тэмүүлдэг болсон байна. Сайн сайхны төлөө хүсэл тэмүүллээ ухамсартай болгох, хэрэгтэй ба зөвхөн тэр нь л жинхэнэ аз жаргал болно гэдгийг хүмүүст ойлгуулах нь чухал юм18» 

	 

	гэж Горький бичсэн байдаг. Ухамсаргүй зөн бэлгийн байдлаас ухамсартай үзэл бодолд тэмүүлэл шилждэгийг чи ойлгож байна уу? Энэ бол бидний ярьдгаар өөрийгөө хүмүүжүүлэх гэсэн үг юм. Гэвч туйлын зорилгыг байгаль өгөөгүй. Тэр таягийг маш их хөдөлмөрлөснийхөө ачаар хүн өөрөө олж авсан ба тэрээр хүнийг нэг байранд хөдөлгөөнгүй байлгах бороохой байх ёсгүй. Энэ таяг хав харанхуйд ч гэсэн хүнд, замаа олоход нь туслах болтугай.

	Зорилгогүйгээр урагшаа ахих ямар ч хөдөлгөөн байж болохгүй. Зорилгогүй бол залуучуудын мөрөөдлийг сэтгэшгүй. Харин мөрөөдөл нь комсомолчдын романтик сэтгэлгээг бадруулагч оч юм. Туйлын зорилгын тухай маргацгаа. Тэгвэл оргилон хөөрөх мөрөөдөл нь та бүхнийг амьдралын түмэн үзэгдэл дээгүүр хөвүүлж, тэр дундаас хамгийн нандин зүйлээ олж авахад чинь туслах болно.

	Комсомолын хурал дээр ярилцах маргааны сэдэв ямар байж болох тухай миний өгөх зарим зөвлөгөө ийм л байна. Энэ бүхнийг ярилцсаар байгаад ханачихсан бөгөөд хэнд ч сонирхолгүй, хэн ч үг хэлэхийг хүсдэггүй тийм нэг ердийн хурал цуглаан болохгүй нь мэдээж юм. Харин ч бүтээлч бодол санааг өрнүүлж, урам зориг төгөлдөр болгох болно.

	Хүү минь, чамдаа эрүүл энх сайн сайхныг хүсэн ерөөе.

	 

	Эцэг чинь

	 


ХОРИН ТАВ ДАХЬ ЗАХИДАЛ

	 

	Сайн байна уу, хайрт хүү минь? 

	Хүүхдүүд ээ, та нар өөрийн итгэл үнэмшилдээ үнэнч байсан явдалд би их баяртай байна. Эрдэнэ шиш хураахад комбайнд саад болохооргүй байтал бөөн эрдэнэ шишийн дунд тохиолдлоор ургасан ганган сайхан наран цэцгийг газарт унагаан дэвсэлсэн аж ахуйч биш, хэнэггүй, арчаагүй залуу агрономичийн зүрх нь шимшрээгүй гэж үү? Энэхүү зөвхөн хэнэггүй байдлын төдийгүй хортой явдлыг эсэргүүцсэнээрээ комсомолч хүний нинжин сэтгэл, жинхэнэ үнэмшил гэж юу болохыг та нар үзүүлжээ. Та нар бүдүүлэг захирамжийг биелүүлэхээс татгалзаж, нормоос хэдэн цаг илүү ажилласнаараа хэдэн арван центнер үрд ашиглаж болох наран цэцэг аварсан нь гайхалтай сайн хэрэг юм.

	Энэ ажлын хамт олонд үзүүлэх үнэ цэнэ нь материалын үнэтэй жишихийн аргагүй их юм. Та бүхэн Ромен Ролланы оюун ухааны шударга чанар гэж нэрлэсэн оюун санааны асар их баялгийг эзэмшжээ. Хүний оюун санааны гоо сайхан нь юуны өмнө жинхэнэ ариун шударга итгэл үнэмшилдээ үнэнч байхыг хэлнэ. Би энэ тухай чамд өнгөрсөн жил бичсэн бөгөөд харин үнэмшлийн тухай бүхэл бүтэн найраглал ч бичиж болно. Үнэний мэдрэмж ба өөрийгөө хүндэтгэх үзэл энэ хоёр нийлэхэд жинхэнэ үнэмшил бий болдог юм. Тэр нь хүнийг үйл хийхэд түлхэц болж, нинжин сэтгэл гаргахад тусалдаг. Саяхан манайд нэг сургамжтай явдал боллоо. Манай сургуулийн VII ангид 13 настай охин Марина Д. (Чи түүнийг танихгүй) сурдаг. Түүний эцэг эх нь шүтлэгтэй. Хэдэн сарын өмнө тэд төрсөн ганц  охиноо «жинхэнэ бурханд» итгэхгүйгээр хорвоо дээр амьдарч болохгүй гэдэгт итгүүлэхийг оролдож эхэлсэн байна. Тэд, хэд хэдэн удаа Маринаг мөргөлийн газар дагуулж очжээ. Охины ухамсарт бүр бага наснаас нь хүний оюун ухааны гайхамшгийг бишрэх, жинхэнэ үнэнд итгэх үр хөврөл бий болсон байна. Нэг удаагийн мөргөлийн дараа охин номлогчоос:

	— Дэлхий дээрх бүх амьд амьтныг бурхан буй болгосон гэж та ярилаа... Бурхан бол зөвхөн хүний сайн сайхны төлөө бөгөөд түүнд туслахыг л эрмэлздэг гэж та батлан хэлэх юм. Тэгвэл бурхан чухам яагаад сая сая хүний амь насыг хороох үхэл таригч мянга мянган бичил организм бүтээж байна? Үүнийг ямар тус гэх вэ? гэж асуухад

	Номлогч:

	— Жинхэнэ бурхан бол сэтгэл зүрхнээсээ итгэхийг шаарддаг. Харин оюун ухаан шаардахгүй. Мэргэн цэцэн хэрэггүй, бүх юмны учрыг олох гэж эрж хайх хэрэггүй. Бурхан чамд бүгдийг хайрлана гэдэгт итгэх хэрэгтэй гэж хариулжээ.

	— Үгүй, худлаа юманд би итгэж чадахгүй гэж хэлээд Марина мөргөлийн байшинг орхижээ. 

	Эцэг эх нь "чи бидний охин биш, чамд хараал болно" гэх мэтээр занажээ.

	Охин:

	— Хэрэв би та нарын охин биш юм бол явлаа гэж хэлжээ. Ингээд найз охиныдоо очжээ.

	 Сургуулийн хамт олон түүнд тусалсаар найз охиныдоо нэг сар суужээ. Харин аав, ээж нь удалгүй охин дээрээ ирж уучлал гуйна гэдэгт би итгэл төгс байгаа Маринагийн хатуу зогсолт тэднийг их юм бодуулжээ. Номногчийн яриаг тэд ч анхааралтай сонсох болов. Маринагийн эцэг хоёр удаа «ярвигтай» асуулт тавьжээ. Энэ бол жинхэнэ үзэл суртлын үнэмшил. Яагаад 13 настай охин жинхэнэ үзэл суртлын эрэлхэг чанар илэрхийлж байхад 30 настай агрономич өөрийнхөө нинжин сэтгэлийн эсрэг хандаж байна? Тэрээр наран цэцгийг гишгэчихсэнд орвол ариг гамтай хураагаад хадгалах нь ашигтай гэдгийг тэр сайн ойлгож байсан нь лавтай. Гэвч яагаад ингэв?

	Дахиад сэтгэл санааны тухай ярих хэрэгтэй. Энэ агрономич шиг тийм хүмүүсийн ам, ажил хоёр зөрж байдаг. Харин үзэл суртлын ажил түүний сэтгэл санаанд шингээгүй, түүний утга учрыг эзэмшээгүй, сэтгэлийг нь догдлуулаагүй байгаа юм. В. Ленин тийм хүмүүст «үнэмшил нь хэлнийх нь угаас цааш гүн нэвтрээгүй байдаг» гэж онож хэлсэн билээ19. Тийм хүмүүст ямар нэг хариуцлагатай ажил даалгаж болохгүй. Ажил хэрэгч шинж чанараараа тэд сайхан үгтэй, чалчигчид байдаг. Би нэг явдлыг санаж байна. Манай хамтралд нэг зоотехникч байлаа. Районы төлөөлөгч ирээд «...үнээг шилжүүлэн байрлуулах хэрэгтэй» өөрөөр хэлбэл үнээг «ажлын байранд» нь уяхгүй байх, хашаандаа чөлөөтэй явах болгох хэрэгтэй гэхэд зоотехникч залуу энэ зөвлөгөөг шууд биелүүлж үнээ малаа шилжүүлэн байрлуулснаа сайрхан ярьж эхэлсэн. Гэтэл хамтралын дарга амралтаасаа ирээд энэ туршилтыг шууд хориглон үнээг дахиад хуучин байранд нь шилжүүлжээ. Түдэж удалгүй зоотехникчийн тухай районы сонинд шинэ санаачилга гаргасан гээд магтаж бичсэн. Залуу ажилтан хүнд байдалд оржээ. Тэрээр фермийн нэг багахан шиг талбайд районоос ирсэн хүн эргэж үзэх зүйл бэлдчихээд үлдсэн хэсгийг даргынхаа хэлснээр байрлуулах арга олжээ. Үнэмшил байхгүй, өөрийн бодолгүй хүн юунд хүрдэг нь энэ л байна.

	Бялдуучлах болон зарчимгүй байдал гаргах нь урвагч болохын нэг алхам гэдгийг санаж яв.

	Итгэл үнэмшил бол үнэн учраас үнэтэй байх ёстой. Бид өөрсдөө итгээд байгаа учраас л үнэтэй байх ёстой гээд байгаа юм ердөө ч биш20» Итгэл үнэмшлээ баталж чаддаг бай. Нэг удаа хараад үнэнийг тэр болгон мэдэхгүй. Үнэн ямагт үзэгдэл юмсын гүнд байна. Манай хамтралд мал аж ахуйн хөдөлмөрийн соёл маш өндөр түвшинд байгааг олон жишээ татан баталж болно. Мал аж ахуйн хөдөлмөр нь маш их гар ажиллагаатай бөгөөд феодалын аж ахуйн түвшинд байгаа тухай олон тооны баримт сэлтийг ч олж болно. Тэдгээрийн алиныг ч баталж болно. Гэхдээ аль нь ч үнэн биш. Үнэн бол маш нарийн төвөгтэй, зөрчил тэмцэлтэй байх нь цөөнгүй. Хэрэв чи үүнийг ойлгохгүй бол амьдрал чиний өмнө учир нь тайлагдашгүй оньсого, гэтлэн давж боломгүй бэрхшээлийг тавих болно. Баримт сэлтийг задлан шинжилж, түүнд байгаа хөгжлийн диалектикийг олж харах чадвартай байх хэрэгтэй. Тэгвэл хөгжлийн явц бүгд ойлгомжтой болно. Хэрэв мал аж ахуйн фермийн хөдөлмөрийн соёлыг задлан шинжилбэл фермд гар хөдөлмөр зонхилж байгаа нь тодорхой болж, тэр нь жил ирэх бүр багасаж, үйл явц боловсронгуй болж байгаа нь хэн нэгэн хүний илбээр бүтэж байгаа юм биш бөгөөд чухам үүнд л хөгжлийн диалектик, үнэн орших болно.

	Манайд гэмт хэрэгтэн өсөж, танхайрагчид олон байна гэсэн баталгаа байнга сонстдог. Энэ нь худал бөгөөд манайд бүх юм элбэг дэлбэг, хэрэг төвөг гарагчдын тоо цөөрсөөр байна гэж юм болгоныг сайнаар харахтай адил юм. Манай ард түмэн нийгмийн хэв журам зөрчигчид, гэмт хэрэгтэн, бусдын хүчээр амьдрагчидтай эвлэрч чадахгүй гэсэнд л үнэн байгаа юм. Хэрэв танхайрагчид, архичид, гэмт хэрэгтний тухай байнга яривал энэ нь манай сайн сайхны сүүдэр, манай нийгэмд байгаа тэвчиж болшгүй хог шавхруу юм.

	Хамтралаас ирэнгүүтээ номын дэлгүүрт очиж Эйнштейний «Сонгомол зохиолын» I боть байгаа эсэхийг үзээрэй. Хэрэв олдвол худалдаж аваад надад явуулаарай. Чамд эрүүл энх, сайн сайхныг, хичээл сурлагын их амжилт хүсэж тэврэн үнсье.

	 

	Эцэг чинь

	
ХОРИН ЗУРГАА ДАХЬ ЗАХИДАЛ

	 

	Сайн байна уу, хайрт хүү минь? 

	Чиний захиа ихээхэн түгшүүр төрүүллээ. Хүмүүжүүлэгч барагтайхан бол мартчих гээд байдаг хүний сэтгэлийн нууцад яаж нэвтрэн орж хүмүүжүүлэх тухай эргэцүүлэн бодоход хүргэв. Алс холын тосгоноос хамтралчин эмэгтэй, оюутан хүүгээ эргэхээр ирэхэд нь хүү нь жирийн хамтралчин эхтэйгээсээ ичиж түүнээс нуугдан хулчганаж өөрийгөө юманд явсан, байхгүй гээрэй, тэгэхдээ ээж сагстай тахианы мах, гахайн өөх, цагариг талх авчирсан байх, түүнийг авахаа мартав гэж нөхөртөө захиж байсныг чи эгдүүцэн зэвүүцэж бичжээ.

	Чи зэвүүцэж байна. Харин би эргэцүүлэн бодож байна. Хүнд жинхэнэ хүнлэг сэтгэлээр хандахын баталгаа, хүмүүсийн хоорондын харилцаа бол ертөнцийн коммунист өөрчлөлтийн хамгийн нарийн төвөгтэй нь гэж би бодож байна.

	Хүнд байдаг хүнлэг чанар, хамгийн сайн сайхан бүхэн түүний бодол санаа, сэтгэлийн хөдөлгөөнд илрэн хэрэгжиж чадаагүй цагт коммунист үйлдвэрлэлийн харилцааны ялалтын тухай ярихын хэрэггүй юм.

	Саяхан сурган хүмүүжүүлэх ухааны нэг онолч жинхэнэ үзэл суртлын хүмүүжил хүүхэд улаан бүч зүүсэн тэр үеэс эхэлдэг гэж хэлжээ. Энэ бол их алдаа. Үзэл суртлын хүмүүжил бол хүүхэд «ээж» гэж хэлж сурсан тэр үеэс эхэлнэ. Хүний үр яаж хүний дайтай болох нь эхдээ яаж хандаж байгаагаас, «ээж» гэж хэлэхдээ сэтгэл нь яаж хөдөлж байгаагаас үлэмж хэмжээгээр хамаарна. Хүнлэг сэтгэлийг амтлах нь хүүгийн үүрэг мөн. Украины эртний нэг домогт ингэж өгүүлсэн байдаг. Ганц хүүтэй эх байжээ. Хүү нь хорвоод хосгүй үзэсгэлэн гоо хүүхэнтэй ханилжээ. Гэтэл хүүхний дотоод санаа хөө шиг хар, ааш зан нь адасга шиг юм байж л дээ. Залуу хүү эхнэрээ гэртээ авчрав. Бэр, хадам эхээ төвөгшөөн нөхөртөө «эхтэй чинь хамт нэг гэрт суухгүй. Тэрээр өвсөн овоохойд сууг» гэж хэлжээ. Хүү нь эхийгээ өвсөн овоохойд суулгаад гэртээ орохыг хоригложээ. Эх нь муу санаат бэрдээ харагдахаас айж өвсөн овоохойд орохоор барахгүй бэрийгээ харангуут орон доороо орж нуугддаг болов. Бэр улам даварч нөхөртөө «Эхийн амьсгааг байшинд дуулдахгүй байлгахын тул түүнийг саравчинд суулга» гэж хэлжээ. Хүү нь эхийгээ саравчинд суулгав. Зөвхөн шөнөөр л эх нь харанхуй саравчнаас гардаг байв. Нэг орой гоо бүсгүй алимын модны дэргэд амарч байтал хадам эх нь саравчнаас гарч байгаа нь харагджээ. Эхнэр учиргүй уурлан нөхөр дээрээ гүйж ирээд «Хэрэв чи надтай амьдрахыг хүсэж байгаа юм бол эхийгээ цааш нь харуулж зүрхийг нь сугалж надад өг» гэж хэлжээ.

	Эхнэрийн үзэсгэлэн гоод илбэдүүлсэн хүүгийн сэтгэл шимширсэн ч үгүй. Тэрээр эхдээ «Ээж ээ, гол дээр очиж усанд оръё» гэж хэлжээ. Голын эргээр чулуу их байлаа. Эх нь чулуунд бүдрэн унажээ. Хүү нь «Яагаад бүдрээд яваа юм бэ? Хөл доорхоо хардаггүй юм уу? Ингэж явбал бид орой болтол гол дээр очихгүй шүү гэж уурлажээ.

	Гол дээр ирцгээж хувцсаа тайлаад усанд оржээ. Хүү нь эхийгээ алаад зүрхийг нь сугалж аваад агч модны навчинд боогоод авч явжээ. Эхийнх нь зүрх чичгэнэж байв. Хүү чулуунд бүдрэн унахдаа өвдгөө цохижээ. Эхийн нь халуун зүрх шовгор хадан цохион дээр унаж, цус нь улам гоожсон боловч: «Төрсөн үр минь, өвдөг нь хөх няц болчхож. Өвдөж байна уу? Жаахан сууж амар, няцарсан газрыг алгаараа үр» гэж зүрх шивгэнэжээ.

	Хүү эхийнхээ халуун зүрхийг алгандаа барьж цээжиндээ наагаад цурхиран уйлсаар гол руу буцаж, эхийнхээ ярагдсан цээжинд тавьж халуун нулимсаа дуслуулжээ. Хэн ч хэзээ ч түүнийг тэгж төрсөн эх шиг нь хайрладаггүйг тэрээр сая л ойлгожээ.

	Эхийн хайрын шавхагдашгүй хүчээр хүүгээ ямагт баяр хөөрөөр дүүрэн, амарлингуй байлгахыг эрмэлздэг эхийн халуун зүрхний хүслээр зүрх амь орж, ярсан цээж хаагдахад эх нь босоод хүүгийнхээ буржгар толгойг цээжиндээ наав. Үүний дараа хүү нь гоо сайхан эхнэртээ буцаж очсонгүй. Эх нь ч гэртээ эргэж ирсэнгүй. Ээж хүү хоёр тал руу явцгааж хоёр булш болжээ. Нар өглөө болгон мандахдаа анхныхаа туяагаар булшны оройг хамгийн түрүүнд гэрэлтүүлдэг гэнэ...

	Ард түмний мэргэн цэцэн ухаанаар нэг ийм домог бий болжээ. Үнэхээр эхийн хайраас хүчтэй хайр, эхийн анхаарал халамжаас илүү халамж, хүүхдийнхээ төлөө, нойргүй хонон түгших эхийн сэтгэлээс илүү түгшүүр гэж байдаггүй билээ. «Хэрэв хүүгийн зүрхэнд эхийн хайр сэтгэлээс 1000 дахин бага хайрын оч бадарлаа ч гэсэн энэ оч түүний амьдралын туршид унтралгүй бадамладаг» гэсэн украйн ардын цэцэн үг байдаг.

	Хүн төрөлхтөн эхийн хайрын хүчээр л оршин тогтнож байгаа билээ. Эхийн хайр нь ариун нандин, сэтгэл харамгүй байдаг. Өөр ямар ч хайрыг эхийн хайртай зүйрлэшгүй гэж В. Г. Белинскийн хэлсэн энэ үгэнд хумсын чинээ ч хэтрүүлсэн юм байхгүй гэж би бодож байна.

	Хүүгийн баяр талархал... Хайхрамжгүй хэнэггүй байдал, эцэг эхийн тусыг мартсан явдлаараа үр хүүхэд нь эцэг эхдээ хэчнээн их уй гашуудал, шаналал авчирдаг гэж бодно. Нас ахиж явахад эцэг эхийнхээ ачийг санаж, асарч энэрч байгаа үр хүүхдээ харж баясах шиг аз жаргал үгүй билээ. Халамжгүй хүү, хайхрамжгүй охин гэдэг бол ард түмний зан суртахууны хуримтлалын доторх хамгийн их жигшил төрүүлэгч, хүн төрөлхтний муу муухайг шүүн тунгаагчид гэж болно. Чухамхүү хөдөлмөрч ард түмнээс л бид цэвэр ариун сэтгэл санаанд суралцах хэрэгтэй бөгөөд энэ л ард түмний зан суртахууны шавхагдашгүй эх ундарга эндээс л оюун ухааны хүч энергиэ бид олж авах хэрэгтэй юм. Ингэхгүйгээр жинхэнэ хүн төрөлхтний найрамдал, нөхөрлөл, эрх чөлөө, ах дүүсэг чанар байж болохгүй. Манай мужийн нэг тосгонд энэрэлгүй нэг залууг ард түмэн яаж шүүснийг би чамд ярья. 

	Хүү минь! Ард түмнээсээ суралц! Сайн, муугийн аль нь ч сургамж болдог юм шүү.

	Хоёр хүүгээ эх нь хүмүүжүүлжээ. Нэг хүү нь дайнд үрэгдэж нөгөө нь эсэн мэнд эргэж ирэхдээ хэд хэдэн чемодан «олзны» юмтай иржээ. Тэрээр энэ чемоданаа эхийнхээ дэргэд хэзээ ч онгойлгодоггүй. Эхийн байшин өмхөрч муудахлаар хүү шинэ байшин барихаар шийдвэрлэжээ. Эхийнхээ гэрээс зайтай тосгоны нөгөө хэсэгт газар сонгон авчээ. Тосгонд байшин бариад будаж янзлаад эхнэр авч суужээ. Залуу гэр бүл дутах юмгүй элбэг дэлбэг амьдарч байв. Харин эхийн байшин эвдрэхэд, сүрлээр дээвэрлэж өгөөч гэж хүүгээсээ гуйжээ. Хүү нь: надад толгой татсан ажил байна, та өөрөө л аргалж үз гэж хэлжээ. Эх нь уйлж...

	Хөгшин эх нь өвчинд нэрвэгдэн орноосоо босож чадахгүй болов. Хөл, гараа ч хөдөлгөж чадахгүй байлаа. Ээжийн нь хөршийнхөн хүүгийнд очиж «Андрей, чамд нинжин сэтгэл байна уу? Эх чинь орноосоо өндийж чадахгүй, түүнд байнгын асаргаа сувилгаа хэрэгтэй байна» гэж хэлэв. Хүү эх дээрээ очихыг амласан ч ирсэнгүй. Өвчтэй хөгшнийг, хөршийнхөн арчилж сувилж эхлэв.

	Хагас жил, жил харвасан сум шиг өнгөрлөө. Эхийн нь бие улам доройтсоор. Харин хүү нь нэг ч удаа эхийгээ эргэж ирсэнгүй. Хүү нь эхээсээ татгалзсан гэнэ гэсэн яриа тэр дороо тосгоноор таржээ. Хүмүүс Андрейг хүний үнэргүй амьтан гэж нэрлэсэн бөгөөд сүүлдээ түүнийг бүүр адгуус гэж нэрлэх болжээ. Андрейн байшингийн дэргэд дөрвөн хөрш нь байшин барихаар завдаж байжээ. Гэвч хүний үнэргүй амьтантай үнэнч хамтралчид айл бууж болно гэж үү? Ингээд өөр газар байшингаа барьцгаажээ. Тэнд цоорхой дээвэртэй дөрвөн «хөндий» нүх л үлджээ. Андрейн сууж буй байшингийн гудамжаар явахад аймшигтай болов. Оройноос өглөө болтол хөндий хоосон хашаанаас шар шувуу хашхираад нэг л эвгүй. Жилийн дараа өөр таван хамтралчин шинэ байшинд шилжин сууж гудамж нь улам л эл хуль болжээ. Хоосорсон талбайд хэн нэгэн хүнийг суулгаач гэж Андрей хамтралын даргаас гуйвч хэн ч түүнтэй хөрш болохыг хүссэнгүй.

	Хаврын бороотой шөнийн аянгын ниргэлтээр Андрейн хавийн эзгүй болсон бүх байшин шатахад гагцхүү түүний байшин шатсангүй үлджээ. Тэр шөнө Андрейн эх нь нас баржээ. Хүү нь эхнэртэйгээ оршуулгад ирчхээд нулимс унагаж, өвчтэй эхийн нас барахын өмнө хүүгийн гүйцэтгэх ёсыг гүйцэтгэх гэтэл тэр бүхнийг аль эрт айл хөршийнхөн нь амжуулсан байжээ. Хөршийнхөн эхийн нь үлдсэн хувцсыг бөөгнүүлж боож баглаад өгчээ. Андрей боодолтой зүйлээ үүрээд гэр лүүгээ явахад түүнийг хүмүүс гайхсан, үзэн ядсан харцаар үджээ.

	Шатсан газар шарилж ургажээ. Андрейн байшин хавиар шөнөдөө чоно эргэлдэж бөөн үнсэн дээр гарч зогсоод гаслантай гэгчээр ульж байсныг хүмүүс харжээ. Хүмүүс Андрейнхаас холуур явж, түүнтэй мэндлэхээ ч больсон байна. Хүний үнэргүй энэ амьтанд ч айх сэтгэл төрөв. Байшингаасаа шөнө гарахад түүнд аймшигтай санагдаж нар жаргангуут л унтахаар хэвтэнэ. Шатсан ором дээр хэн ч шинэ байшин барихыг хүссэнгүй, хашаа ч хог шарилжид дарагджээ. Андрейд ямар нэг юм тохиолджээ. Галзуурсан юм уу, бүү мэд, өдөр нь хүмүүсээс, нарнаас айж, шөнө нь түймрийн нурам дээгүүрээ явдаг гэж хүмүүс ярьдаг болов. 

	Андрей шонд дүүжлээтэй байна гэсэн мэдээ сонсоод хүмүүс гайхсангүй.

	Нурам дээр бульдозер авчраад газрыг хөрстэй тэгшилжээ. Тэр газрыг трактороор хагалаад үр тарианы бригад наран цэцэг тарьжээ. Ингээд тосгоны захад нартай өнгө булаацалдсан найгах наран цэцэг ургаж, тосгоныхон ч аз жаргалтай амьдрах болов.

	Харин Андрейн байшинд хөгжилтэй механикжуулагч нар суурьшин оройд баян хуур хөгжмийн ая, охидын дууны уяхан хоолой сонсогдож Андрейн уйтгартай хувь заяаг хүмүүст бодогдуулдаг байна. Өөрсдийнхөө хүүхдийн хувь заяаг бодоход өчигдрийн энэ түгшүүрт бодол санагдаж яагаад ийм болсон юм бол гэсэн санаа сэтгэл зүрхийг нь эзэмдээгүй хүн гэж байхгүй юм. Эх нь хайрт хүү Андрейдаа нойргүй хонон хамаг зүрх сэтгэлээ зориулж байлаа. Ач тусгүй хүүгийн хүүхэд... өсөх насыг хүмүүс дурсан санадаг. Христина нөхөртэйгөө тариан талбайд ажиллахаар явж байсныг нь дурсан санадаг. Анхилам сайхан үнэртэй өвс авчраад бяцхан Андрейг өглөөний сэрүүнд даарчихна гээд цагаан хөнжлөөр ороож зөөлөн дэрэн дээр суулгадаг байв. Андрейн ах 12 настай хүү ойгоос түлээ түүх, гал түлэх, ус авах зэргээр эцэг эхдээ тусалж байхад харин 10 настай Андрей хүү унтаж л байдаг байв.

	Андрей хүү эрүүл, саруул, баяр жаргалтай өсөж, хүүгээ гэсэн эхийн сэтгэл л оргилж түүнийгээ айх цочих, дутагдах гачигдах вий гэж ямагт санаа тавьж явдаг байв. Нэг намар эх нь хоёр хүүдээ мөөг шараад цөцгийтэй өгчээ. Энэ хоол Андрейд нэн таалагдаж өдөр болгон цөцгийтэй шарсан мөөг идэхийг хүсдэг болов. Харин мөөг ойр байх нь улам ховордож Христина авгай өдөр бүр 12 мод газар явдаг болов. Нэг удаа эх нь хөлөө зүсчхээд арай ядан гэртээ иржээ. Хүүгийнхээ сэтгэлийг бодоод золгүй явдлаа хэлэлгүй амьсгаагаа арай ядан дарж байсан. Хүүхдийнхээ чихэнд ямар нэг уйтгартай золгүй юм сонсгож, үзүүлж нүдний нь нулимсыг үзээд яах вэ гэж Христина авгай байнга ярьдаг байв. Хөлөө шархдуулаад энэ удаа ирэхдээ мөн л тэгж бодсон.

	Арай гэж шархаа боогоод Андрейгаар хөршийнхөө авгайг дуудуулав. Хөрш нь өдөр бүр сагс мөөг авчирч, харин эх нь энэ тусын хариуд цамц оёж өгнө. Эхэд нь ийм золгүй явдал тохиолдсоныг Андрей хүү мэдсэнгүй. Түүний сэтгэл зүрх зөвхөн өөрийнхөө баяр жаргалын төлөө л ажиллахаас биш хувийн хэрэгцээний хангалтын хүрээнээс нэг ч гарах хүсэлгүй байлаа. Иймээс л тэрээр бусад хүмүүсийн төлөө санаа тавьдаггүй, хүний үнэргүй, цэвдэг сэтгэлтэй хүн болж өсжээ.

	Жирийн тариачин, хөдөлмөрчин эмэгтэй - төрсөн эхтэйгээ уулзахаас ичдэг тэр оюутныг би мэдэхгүй юм.

	Харин тэр хүн чинь ер нь аймшигтай хүн байна гэдгийг итгэл төгс хэлж чадна. Хүнд үе тохиолдоход тэрээр хүнд тус болж чадахгүй. Тэрээр гэр бүлтэй болж нөхөр, эцэг болох тэр үед өдөр бүр хэдэн арав, зуун удаа итгэлийг эвдэх болно. Тэр нь нэмэгдсээр байгаад хэзээ ч нөхөж баршгүй өр болж, үр хүүхдээ эрэмдэг болгож, эхнэрээ зовоож, хүүхдээ хар амиа бодсон үзэлтэй, биеэ өмөөрдөг, хүмүүст хүйтэн цэвдэг, хэнэггүй ханддаг хүмүүжилтэй болгоно.

	Хүү минь чамд эрүүл энх, сайн сайхан бүхнийг хүсье.

	 

	Эцэг чинь

	
ХОРИН ДОЛОО ДАХЬ ЗАХИДАЛ

	 

	Сайн байна уу, хайрт хүү минь? 

	«Та намайг маргааш гэхэд гэрлээд жилийн дараа хүүхдээ хүмүүжүүлэх гэж байгаа юм шиг бодож бичжээ» гэсэн чиний захианы энэ өгүүлбэр намайг гайхалд учрууллаа. Хүн алив зүйлд эртхэн суралцах хэрэгтэй нь зүй.

	Хүн үнэндээ 18 настайгаасаа эхэлж хөдөлмөрлөж эхэлдэг. Түүнийг хөдөлмөрлөж сургахад хөлд орсон тэр үеэс эхлэх нь зүйтэй. Ингэж л хүн төрөлхтний үр сад үргэлжлэн бэлтгэгддэг. Хүүхдээ сургаж хүмүүжүүлнэ гэдэг бол хүний ёсонд сургана гэсэн үг. Чи жилийн дараа биш ч гэсэн таван жилийн дараа гэр бүлтэй, хүүхэдтэй болно. Өсвөр насныхан болон залуучуудыг газар боловсруулж тариа тарьж, трактор барьж, токарийн суурь машин дээр ажиллах зэргээр их зүйлд сургадаг боловч харин хүүхдээ яаж хүмүүжүүлэх вэ? гэдгийг хэн ч боддоггүй нь миний сэтгэлийг ихэд зовоох юм. 

	Гэтэл энэ л хамгийн гол байх ёстой.

	Миний амьдрал өдөр болгон хүүхдийн баяр хөөрөөр эхэлдэг. Баяр хөөр тодорсон хүүхдийн царайг харахад: цоморлогоо дэлгэсэн гуа сайхан сарнай цэцэг, цэцгийн дунд эргэлдэн байгаа ганган цоохор эрвээхэйнүүд, цэнхэр тэнгэрт ер бусын сонин дүрс урлан буй сэмжин цагаан үйлсийг бахархан харж байгаа юм шиг сэтгэгдэл надад төрдөг. Хүүхдүүд эх, эцгийнхээ өгсөн бэлэгт баярлаж түүгээр гайхуулдаг. Нийгэм, эцэг, эх хүүхдэд ямар их баяр жаргал хүртээж байдаг нь юутай сайхан бэ? Харин бяцхан Андрейгийн түүхийг бодохоор хүүхдийн энх тунх баяр хөөртэй царай миний сэтгэлд заримдаа түгшүүр төрүүлдэг. Тэрээр ямагт баяр хөөртэй байж, эхийнх нь халуун хайр уйгагүй зүтгэл түүнийг гөжүүн хойрго зан гаргах замаас зайлуулж байсан учраас тэр эхэндээ хэзээ ч хөшүүн зөрүүд зан гаргаж байгаагүй юм. Чи болон ирээдүйн эцэг хүн болгон бодох ёстой дараах асуулт намайг зовоох юм. Хүүхдийн зүрх сэтгэлд бидний асааж өгсөн хайр халамжийн жинхэнэ бөхөшгүй бамбар түүний сэтгэл зүрхэнд хариу ачлалын дөл бадраадаг болов уу? Хүүхдийн амьдралын сайн сайхан, баяр баясгаланг эцэг эхийн ба ахмад үеийн асар олон хүний хөдөлмөрийн их үнэ цэнээр олсон зүйл гэдгийг мэдэрдэг түүнгүйгээр хүүхэд бид ийм элбэг дэлбэг амьдарч чадахгүй гэж тэр болгон боддог болов уу?

	Эцэг эхийнхээ энэ гайхамшигт аз жаргалыг өөрөө үргэлжлүүлж, үр хүүхдэдээ уламжлуулан эзэмшүүлэх ёстой, Хүүхэд чинь ямар их гайхамшигтай үед аж төрөхийг чи харах болно. Чи өөртөө байгаа бүх сайн сайхан чанарыг хүүхдэдээ шингээж өгөхөд бэлэн байгаа байх. Харин тэрээр юуны урьд хүнлэг сайн хүн болох ёстойг бүү март. Хүн хамгийн гол нь үүргээ мэдэрч сайн ажиллахад анхаарах ёстой. Чи хүүхдэдээ сайн сайхныг шингээж чадвал тэрээр түүнийг ухааран мэдэрч эцэг эх та нарын болон бусад хүмүүс, ахмад үеийнхний төлөө анхаарал халамж тавьж сайн үйл хийх болно. Хүүхэд бол ачийг ачаар хариулах ёстой бөгөөд энэ нь эцэг эх хүүхдээ хүмүүжүүлэх чухал хууль мөн.

	Хүүхдийн аз жаргал мөн чанараараа аминчхан байдаг. Жишээ нь: Ахмад үеийнхээс хүүхдэд буй болгосон сайн сайхан, элбэг дэлбэг зүйлийг тийм л байх ёстой юм шиг тэд боддог байна. Хүүхэд маань өөрийнхөө баяр баясгалангийн эх үндэс болсон хөдөлмөрт ахмад үеийнхний хөлс, хүч шингэсэн гэдгийг хувийн туршлагаараа хараахан мэдэрч амтлаагүй байдаг онцлогтой. Тэр хувийн туршлага өөрөө аяндаа буй болохгүй. Өөрт нь баяр баясгалан аз жаргал авчрахын тулд ээж аав нь хөдөлмөрлөж байгаа юм шиг боддог ч явдал бий. Өнгөц харахад үнэнч шударга хөдөлмөрч айлд заримдаа эцэг эх нь хүүхдэдээ нүдээ сугалаад өгөхөөс наагуургүй ухаангүй хайртай байгаа нь хачин санагддаг. Ийм айл гэрт өссөн хүүхэд заримдаа хүний үнэргүй, нинжин сэтгэлгүй хүн болж өсөж хүмүүждэг. Энд хачирхаад байх юм алга. Хүүхэд баяр баясгаланг зөвхөн завшин ашиглагч болж өсвөл хамгийн аюултай. Хүмүүсийн төлөө бүтээсэн хамгийн дээд сайхныг мэдэрч байж, хүний төлөө сайн үйл бүтээнэ. Залуу үеийнхний зүрх сэтгэлд жинхэнэ хүний баяр баясгаланг ухааруулан шингээх нь туйлын үнэн юм.

	Эцэг эх нь хүү буюу охиндоо амьдралын сайн сайхны гэрэл гэгээг харуулж, хүүхэд нь түүнийг арвин баялаг уурхай болгон хувиргаж, эцэг эх, бусад хүмүүст бэлэглэхийн тул яах ёстой вэ? Хамгийн гол нь хүүхдэд хүмүүсийн дунд аж төрж байна, түүний баяр хөөр, элбэг дэлбэг амьдралын өчүүхэн хэсэг тус бүрийг хүмүүс хүч хөдөлмөр, оюун ухаанаараа бүтээсэн, хэн нэгэн хүн түүний балчир бага насанд өдөр бүр анхаарал халамж тавьж байна гэдгийг хүүхдэд ойлгуулж, түүний зүрх сэтгэлд нь шингээж, үзүүлж, харуулж сургах учиртай.

	Хүмүүсийг хайрлаж, халамжлахад чи хүүхдээ сурга. Энэ бол хүүхдийг хүн болгон хүмүүжүүлэхэд хамгийн нарийн төвөгтэй ажил бөгөөд үүнийг хүүхдэдээ өвлүүлэн үлдээ. Хүүхэд бүр бага наснаасаа өөрийгөө аажмаар таньж мэддэг. Энэ бол хүнлэг сэтгэлийн сургууль мөн. Хүмүүст сайн үйл бүтээж буй болгох нь сайн сайхны тухай хүүхдийн халамжаас эхэлдэг. Гоо сайхны өв, баяр баясгалан нь хүмүүжлийн их ач холбогдолтой.

	Хүүхдэд, хүмүүсийн дунд аж төрж байна гэдгээ зүрх сэтгэлээрээ мэдэрч, орчин тойрондоо ухаалаг ханддаг болгохын тулд юу хийх ёстой вэ гэдэг талаар залуу эцэг, эхчүүд ямагт анхаарч явах хэрэгтэй. Танайх өөрсдөө тэмдэглэдэг гэр бүлийн баярын нэгэн өдөртэй болж тэр өдөр нь хүүхэд чинь эцэг эхдээ баяр хөөртэй, сайн зүйл бүтээж хүүхдүүд чинь эцэг, эхээ баярлуулж байх болтугай. Манай олон айл гэрт энэ нь намрын сарнай цэцгийн баяр байдаг шүү дээ. Чи хүүхэд насандаа Олятай хамт нэг бут сарнай цэцэг суулгаснаа лав санаж байгаа байх. Түүнийг яаж усалж, арчилж торддог байснаа санаж байгаа биз. Хүүхдүүд энэ хялбархан ажлыг ямар их дуртай хийж тэгэхдээ сонирхол нь ямар амархан буурдаг билээ дээ. Талбайгаа хүйтнээс хамгаалж бүтээх, услах хөрсөө сийрэгжүүлэхийг хүүхдэд байнга сануулах хэрэгтэй. Энэ нэг янзын хөдөлмөр түүнийг нэг их баярлуулдаггүй. Хөдөлмөрийнх нь үр дүн болох анхилам сайхан үнэртэй цэцгийг тэрээр тэр болгон төсөөлдөггүй. Иймээс хүүхдийг тэвчээртэй чанарт сургах хэрэгтэй.

	Бутанд анхны ногоон навч цухуйхыг хараад л хүүхдийн царайд юутай ч жишимгүй баяр хөөр гэрэлтэн байдаг. Энэ бол эцэг эхээсээ бэлэг авсан хүүхдийн баяр хөөр биш, амралт зугаа цэнгэлийн баяр биш, аялал хийж сэтгэл ханасны баяр ч биш.

	Энэ бол хамгийн хүндтэй хүмүүс болох эцэг эх, өвөө, эмээд, зориулан сайн үйл хийсэн хөдөлмөр бүтээлийнх нь баяр баясгалан. Энэхүү гоо сайхны үйл нь хүүхдийн зүрх сэтгэлийг догдлуулж баярлуулдаг. Цэцэг нь дэлбээгээ дэлгэхлээр хүүхэд хур бороо хүсэхээ больдог. Тэрээр нэлээд тэвчээртэй болсон байдаг. Эхдээ бэлэглэхээр бодож байсан тэр гоё ганган цэцгийг хэн нэг хүн санамсаргүй тасалбал хүүхэд их уй гашуу болдог.

	Хүний хөдөлмөрийн үр шимийг юман чинээн боддоггүй хүн бол жинхэнэ хүн биш юм.

	Хүүхэд ургуулсан сарнай цэцгээ авчирч эхдээ өгч байгаа тэр агшинд түүний нүд хэчнээн цогтой, баяр хөөртэй гялалзаж байгааг харахаас илүү аз жаргал залуу эцэг эхэд хаана байх вэ дээ. Ийм агшинд хүүхдийн нүдэнд баярын мишээл тодорч, хүнлэг сэтгэлийн шинж илэрдэг. Би хүмүүст хэрэгтэй үйл бүтээжээ гэж дотроо их л баяртай байдаг. Ийм баяр тодорч гэрэлтэх нь хүүхдэд ертөнцийг нээж, хүмүүсийн баяр цэнгэлд умбан орж байгаа юм шиг санааг төрүүлдэг. Амьд цэцгийн баглаа авч байгаа эхийнхээ царайнаас анх удаа баяр хөөр, гайхал төрүүлснийг олж хардаг. Энэ агшинд чи ээжийгээ багагүй уй гашуудалд оруулж байсан харин, өнөөдөр шиг ээж чинь ингэж их баярлах нь ховор байсан шүү гэж нэг хүн хүүхдэд шивнэх шиг болдог. Хамгийн хүндтэй хүндээ гоморхсон сэтгэлээ илчлэх, бага ч гэсэн сайн үйл бүтээж ээждээ магтуулах шиг хүүхдийн сэтгэлийг тэнийлгэж байдгаас үнэ цэнтэй юм байдаггүй билээ. Ийнхүү хүүхэд эцэг эх, төрөл төрөгсөд, хүмүүст сайн сайхан ажил үйл бүтээх хүсэлдээ аажмаар хөтлөгдөнө. Энэ бол хүний жинхэнэ коммунист хүмүүжлийн эхлэл мөн. Хүүхэд хүнд хэрэгтэй сайн үйл, сайхан зүйл бүтээснээ анх мэдэрч, амталсан тэр үеэс ертөнцийг шинээр харж эхэлдэг. Тэрээр цэцэглэж байгаа алимын мод, боловсорсон усан үзмийн хонгорцог, чимэглэлийн цэцэг хараад бидний хөдөлмөрийн үр дүн гэж сэтгэл нь тэнийн баярлаж, түүнийг санамсаргүй үрэгдчих вий гэж ихээхэн түгшдэг. Ийм бодол санаа төлөвшсөн хүүхдийн гар мөчир хугалах, цэцэг таслахаар яасан ч хөдлөх учиргүй. Нэг, хоёр... жил өнгөрөхөд тэр гэр бүлд эцэг, эх, өвөө, эмээгийнхээ төрсөн өдрөөр хүүхэд нь цэцэг бэлэглэдэг сайхан уламжлал тогтох болно. Хэрэв төрсөн өдөр нь өвөл бол хүүхэд цэцгээ хүлэмжид буюу гэрийнхээ пийшингийн дэргэд арчилж ургуулдаг... Сэтгэл нь хэчнээн догдолбол төдий чинээн сайн байх болно. Энэ догдлол түүний сэтгэл зүрхийг нь эзэмдэнэ.

	Чиний бяцхан хүүгийн амьдрал сайн үйлд баярлаж, сэтгэл нь түгшсэн байдлаар дүүрэн байг л дээ. Хүү чинь алимын бяцхан модоо намрын сэвэлзүүр салхинд уначихгүй байгаа даа гэж бодог л доо. Энэ хүйтэн шөнө борлон туулай алимын минь мод руу гэтэж очоод холтсыг нь мэрчихгүй байгаа даа гэхчлэн хүүгийн чинь сэтгэл түгшиж л байг. Хүүхэд чинь мод соёолох үеэр цэцэрлэгтээ очиж алимынхаа модны туяхан голыг барьж татаж ганхуулан шалгаж үзэг. Хаврын хүйтэн хавсарганд гэмтсэн тоорын модны цэцэг шуурганд бяцхан ангаахай үүрнээсээ унаж байгааг харж сэтгэл нь өвддөг байг.

	Цэцэрлэг ногооны газрын аль нэг хэсэгхэн зайд хүүхдэдээ зориулан газар гаргаж өг. Өвөл байшиндаа дулаан тохиромжтой зай гаргаж өг.

	Сургуульд орж нэг, хоёр жил болсны дараа гэхэд хүүхэд чинь баяр талархлын цэцэрлэгийн суурь тавиг. Аав, ээж, өвөө эмээ тус бүрд нь зориулж алимын мод, усан үзмийн бут суулгаг. Энэ бол эцэг эх төрөл төрөгсөд, хүний төлөө хүүхдийн тавьж буй анхаарал халамж мөн. Жимсний мод, цэцэг арчлахад хүүхдийн сэтгэлийг тийм ч хялбархан хандуулахгүй шүү. Энэ бүхэн гагцхүү эцэг эхийн ухаалаг хандлага, уйгагүй ажиллагаанаас л хамаарна. Хүүхдийн хийж байгаа ажил нь хэнд ямар ашигтай, хэний төлөө юу хийж байгааг нь түүнд сайн ойлгуулж, үнэмшүүлэх хэрэгтэй. Хоёр, гурван жил болоход л суулгацын бяцхан төгөл бий болж хавар бүр эрт анхныхаа үр жимсийг өгнө. Хүүхэд ч бага насныхаа тэр баярт өдрүүдийг дурсан санаж сэтгэл тэнэгэр байх болно. Энэ үед түүнд хөдөлмөрлөх, услах, бордох хэрэгтэй гэж шаардах хэрэггүй. Тэрээр бүхийг мартахгүй хийнэ. Алим, усан үзэм хэзээ боловсорч гүйцэх бол, бушуухан хурааж ээждээ аваачиж өгөөд баярлахыг харах юм сан гэж хүү чинь тэсэж ядан хүлээнэ.

	Энэ агшин л хүүхдийн сэтгэлд арилшгүй гайхамшигт ул мөр үлдээнэ. Тэрээр ёс суртахууны хөгжил, амьдралынхаа оргил өөд анхны алхам хийж мацаж байгаа нь тэр. Хүүхэд чинь хүндтэй хүндээ зориулсан хөдөлмөрт ийнхүү оюун санаа, бие бялдрын хүч чадлаа өгч байгаа нь тэр. Хүүхэд чинь хүндтэй хүндээ зориулсан хөдөлмөрт ийнхүү оюун санаа, бие бялдрын хүч чадлаа өгч байгаа нь түүний сэтгэлийн дотоод ертөнц мөн. Хүний төлөө сайн үйл бүтээх нь түүний хэрэгцээ болж байгаа юм. Тэрээр найз нөхөр болон орчин тойрныхоо ямар ч хүнд туслах хэрэгтэйг мэдэрч сайн үйл хийхийн тул хүмүүсийн хоорондын харилцаа хандлага, үйл явдал зан байдал, хүмүүс, хүрээлэн буй орчиндоо гярхай, ухаалаг ханддаг болно. Тэрээр эцэг эх нь хүнд байдалд ороход хэзээ, яаж туслах хэрэгтэйг ухаарч мэднэ. Эцэг эхийнхээ жаргал зовлонг хуваалцаж чаддаг хүүхэд ямар ухаалаг вэ?

	Ухаалаг хүүхэд алив буруу, муу үйлийг харангуут л жигшин түүнээс өөрийгөө зайлуулдаг. «Би бүх хичээлдээ сайн суралцах хэрэгтэй, ээжийн маань зүрх нь өвддөг» гэж саяхан IV ангийн сурагч Коля Б. ярьсан»...

	Хэрэв хүснэгт дээрээ муу дүн тавиулаад харивал ээж гомдоно гэдгийг хүүхэд чинь ухаарч эхийнхээ сэтгэлийг тайван байлгахыг хүснэ... Хүүхдийн сайн суралцах тэмүүллийн эх үндэс нь юуны өмнө эцэг эхийгээ баярлуулахад байдаг. Эцэг эхдээ сайн үйл бүтээж баярлуулах юм сан гэсэн сэтгэлтэй хүүхдийн санаанд ийм бодол үргэлж хадгалагдаж байдаг. Ийм хүүхэд л сайн суралцдаг гэдэгт би хатуу итгэдэг.

	Ёс суртахууны хүмүүжил гэдгийг юуны өмнө ухаалаг, мэргэн цэцний туйл гэж сана. Хүүхэд ухаарч эхэлсэн анхныхаа алхмаас л болно, болохгүй, хэрэгтэй гэсэн гурван зүйлийг ойлгох учиртай. Болно, болохгүй, хэрэгтэй гэсэн энэ гурван чухал зүйлийн жорыг нь тааруулж чадаагүйгээс хүмүүжүүлэгчид алддаг.

	12 заримдаа бүр 15—16 нас хүртэл нь ганцхан болно гэдэг жороор ажилладаг хүмүүс ч байдаг. Бага буюу өсвөр насанд нь хүүхдэд бүх юмсыг болно гэж зөвшөөрдөг. Үүнээс болж хүүхдийн толгой бүр эргэж хүүхэд өөрийгөө бараг нарт ертөнцийн төв, намайг тойрон бүх зүйл эргэдэг гэх нь холгүй болдог. Тийм хүүхэд өвөг дээдсийн минь ярьдгаар нэг мэдэхэд л эцэг эхийнхээ толгой дээр гарч түймэр тавьж «болохгүй» зүйлээр хөөцөлдөж эхэлнэ. Тэр «том толгойтод» маань энэ хориотой, үүнийг зөвшөөрөхгүй гэж хүрээлэн байгаа ертөнц гэнэт хэлэхэд тэрээр түүнийг эрхэндээ оруулах гэж толгойгоороо хөл хийж, хөлөөрөө толгой хийж эхлэх явдал ч байдаг. Тэрээр сайн муу хоёрыг, шударга шударга биш хоёрыг урвуулан төсөөлнө. Ингэж эцэг эхийнхээ үгийг тоохоо больж «илжигний чихэнд ус ч хийсэн ижил, алт ч хийсэн ижил сэгсэрдэг» гэгчийн адил болно. Ийм хүүхэд эцэг эхийгээ баярлуулах биш, харин «амьдын зовлон»-д учруулдаг. Өөртөө гомдох гэдэг нь сэтгэлийн зовлон бөгөөд хар амиа бодохын шавхагдашгүй эх үндэс гэж нэрлэхэд хилсдэхгүй байх. Ийм байдалд хүүхдээ бүү оруул. Энэ нь түүнийг догшин ширүүн зантай болгодог.

	Хүүхдээ хайрлаж сур. Эцгийн хайр ухаалаг байх ёстой. Ахмад үеийнхэн залгамж үедээ дамжуулдаг туршлагын өчүүхэн хэсэг болох миний энэ сургамж чамд тус болог. 

	Хүү минь чамдаа эрүүл энх сайн сайхан бүхнийг хүсэн ерөөж тэврэн үнсье.

	 

	Эцэг чинь.

	 


ХОРИН НАЙМ ДАХЬ ЗАХИДАЛ

	 

	Сайн байна уу, хайрт хүү минь? 

	Цагийг яавал хэмнэлттэй ухаалаг (ухаалаг гэдэг бол тун зөв) ашиглах талаар зөвлөж өгөхийг хүсжээ... 

	«Нэг ажлыг нөгөөгөөр нь цохиж, юу ч хийж амжаагүй байтал нүд ирмэхийн зуур л өдөр өнгөрчих юм» гэж гомдол мэдүүлжээ... Чи «бөөн номд» дарагдаж, уншууштай номын цэс тэр болгоныг уншиж амжихгүй байгааг би ойлголоо.

	Өөрийнхөө туршлагаас үндэслэн чамд хэдэн зүйл зөвлөе.

	 

	1. Лекц сонсох явцдаа цагийн нөөц буй болгох чадвар хэчнээн чухал болох тухай би чамд бүр өнгөрсөн жил бичсэн. Лекц сонсох чадваргүй оюутан шалгалт, шүүлгийн үед хоногт 2—3 цаг унтаж, шүүлгийн өмнөх эсвэл шалгалтын өмнөх хэдэн өдөр лекцээ шагайж оюун ухааны «сандрал»-д ордог. Өдөр бүр биелэгдэж байх ёстой ажил өдрөөс өдөрт хуримтлагдсаар «толгой татсан» ажил болдог. Миний тооцоолсноор бол тийм «толгой татсан», «сандрал»-ын өдрүүд жилд 50 өдрөөс цөөнгүй бөгөөд өөрөөр хэлбэл жилийн ажлын өдрийн бараг дөрөвний нэгтэй тэнцэх хугацаа юм.

	Завгүй байна гэгчийн нэг гол үндэс энд л байгаа юм. Унтаж амрахгүй, шөнөжингөө конспект уншиж «толгой татсан» ажилтай байхаас урьдчилан сэргийлж байх хэрэгтэй. Лекцийн үед онцгой анхаарч нягталж байж конспектоо бичих, өдөр бүр хоёр цаг боловч тэмдэглэл хийж ажиллах хэрэгтэй. Конспектоо хийхдээ хуудсаа хоёр хувааж нэгэн дээр нь лекцээ товч тэмдэглэж, нөгөө дээр нь хамгийн гол зангилаа асуудлыг ихээхэн нягталж байж тэмдэглэх хэрэгтэй. Энэ бол тухайн тэр судлагдахуунаас авах мэдлэгийг байшин юм гэж үзвэл тэр байшингийн «араг ясыг» бүрдүүлдэг. «Араг яс» болох энэ асуултаа өдөр бүр уншсан зүйлтэйгээ холбон бодож байнга сэтгэж байх учиртай. Хэрэв чи судалж байгаа хичээл бүрээрээ энэ шаардлагыг баримталбал чамд «сандрал»-ын байдал тохиолдохгүй. Шүүлэг шалгалтад бэлтгэх үед конспектоо бүгдийг дахин дахин уншиж тогтоох шаардлагагүй. Судалж байгаа зүйлийн «араг яс» нь өвөрмөц хэлбэрийн программ болох бөгөөд түүнийг харахад л тухайн хичээлийн бүх материал сэргээн санагдах ёстой.

	 

	2. Хэрэв чамд цаг хангалттай байдаг бол өдөр бүр уншиж бай! Судалж байгаа хичээлийн агуулгатай ямар нэг хэмжээгээр холбоо бүхий шинжлэх ухааны ном зохиолын хэдэн (4—6) хуудсыг өдөр бүр ул үндэстэй уншиж судалж тэмдэглэл хийж занш. Түүнээс гадна шинжлэх ухааны ба шинжлэх ухааны нийтлэг ном зохиолын 10—15-аас цөөнгүй хуудсыг бичиж тэмдэглэлгүй анхааралтай няхуур унш. (Энд эрдэм шинжилгээний болон нийтлэг сэтгүүл орно). Чиний уншиж байгаа бүхэн чинь судалж байгаа зүйлээ амжилттай ээдэмшихийн дэвсгэр болж, оюун ухаан чинь тэлж байх болно. Энэ дэвсгэр хэдий чинээ баялаг байх тусам суралцахад чинь төдий чинээ хялбар байх болно. Чи өдөр бүр хэчнээн их уншвал чамд цагийн нөөц төдий чинээ их гарна. Чиний өдөр бүр уншсан зүйл чинь лекцээр судалж байгаа материалыг эзэмших эх булгууд нь болно. Би эдгээр эх булгуудыг ойг дасгалжуулах гинжин цуваа гэж үздэг. Тэр нь эзэмшвэл зохих гарцаагүй мэдлэгийг, хүнийг хүрээлэн байгаа мэдлэгийн их далайтай холбоно. Өдөр болгон уншихад өөрийгөө дайчилж сур... Үүнийг маргааш хийнэ (уншина) гэж хойш бүү тавь. Өнөөдөр багтааж хийх ёстой зүйлийг маргааш хийнэ гэж бүү хойш тавь.

	 

	3. Ажлынхаа өдрийг өглөө эрт 6 цагт эхэлж бай! Өглөө 5 цаг 30 минутад босоод, гимнастик хийгээд зүсэм талх, аяга сүү уучхаад (залуу насандаа цайнд бүү дас) ажлаа эхэл. 6 цагт ажлаа эхлэхийн тулд зургаад 15—20 минут дутуу байхад ажилдаа ирэхийг хичээ. Энэ бол өдрийн бүх ажилд сайнаар нөлөөлөх дотоод хүчин зүйл мөн.

	Лекцийн өмнөх оюун ухааны өглөөний хөдөлмөрийн энэ цаг 30 минутын хугацаа хамгийн үнэтэй юм. Би хийх ёстой бүх зүйлээ өглөө л хийдэг. Би 30 жилийн турш өглөөний 5 цагаас оройн 8 цаг хүртэл оюуны хөдөлмөрийг хийж байна. Сурган хүмүүжүүлэх ухааны 30 ном болон эрдэм шинжилгээний бусад 300 гаруй бүтээлээ амьдралынхаа хугацааны өглөөний 5-цагаас 8 цагийн хооронд бичсэн. Би өглөөний энэ цагт унтахыг хичээгээд ч унтаж чаддаггүй. Энэ үед миний бүх санаа сэтгэл оюун ухааны хөдөлмөрт чиглэсэн байдаг, оюуны хөдөлмөрийн тийм дэглэм надад аль эрт буй болсон юм.

	Алтнаас илүү үнэтэй өглөөний тэр 1 цаг 30 минутад л оюун ухааны хамгийн нарийн төвөгтэй ажлаа хийж байхыг хүү минь чадаа зөвлөе. Энэ цагт л бичиж боловсруулж онолын нарийн төвөгтэй хүнд асуудлаа нягтлан бодож, онолын хүнд өгүүллийг уншиж тэмдэглэл хийж реферат дээрээ ажилла. Хэрэв чамд судалгааны элементтэй ажил байгаа бол түүнийгээ зөвхөн тэр цагт л хий.

	Ингэвэл чи шөнө орой болтол суухгүй байж болно. 12 цаг болохоос өмнө цаг 30 минутаас доошгүй унтахаар өдрийнхөө дэглэмийг зохио. Энэ бол ядаргаа арилгадаг юм.

	 

	4. Оюун ухааны хөдөлмөрийнхөө тогтолцоог тодорхойлж чаддаг бай. Энэ бол нэн чухал зүй тогтол бөгөөд түүнээс олон зүйл хамаарна. Гол зүйл гол бус зүйлийнхээ ард үлдчихгүй байхаар цагаа хуваарилах чадвартай байх нь хамгийн чухал. Гол зүйл дээрээ өдөр бүр ажиллах хэрэгтэй. Инженер болоход чинь хамаарах зүйлээс хамгийн чухал шинжлэх ухааны тэр асуудлыг тодорхойл. Энэ бүх асуудлууд чиний судлах ёстой зүйлд нэвт шингэсэн байх учиртай. Шинжлэх ухааны гол асуудлууд чинь чиний оюун ухааны өглөөний хөдөлмөрийн тэргүүн эгнээнд багтах ёстой. Хэсэг хугацааны туршид ажиллах шинжлэх ухааны бүтээл, тулгуур ном зохиолоос шинжлэх ухааны гол асуудлыг олж чаддаг бай.

	 

	5. Өөрийгөө ажилд дайчилж чаддаг бай. Оюуны хөдөлмөрт хэчнээн сонирхолгүй байлаа ч хийвэл зохих зүйл их бий, үүнийг хөдөлгөгч байнгын ганц хүч бол хэрэгцээ юм. Оюуны хөдөлмөрөө яг эндээс эхэл. Уг асуудалтай холбоо бүхий онолын нарийн асуудал дээр анхаарлаа төвлөрүүлж сур. Анхаарлаа хэчнээн их төвлөрүүлбэл хэрэгцээ чинь аажмаар хүсэл болж хувирна. Ажлын эцэст л хамгийн сонирхолтойгоо үлдээж сур.

	 

	6. Далай мэт ном, сэтгүүл чамайг хүрээлж байна. Оюутан байх хугацаанд ном, сэтгүүлийг сонгон уншихад маш нягт хандах хэрэгтэй. Тааралдсан, сонирхол татсан болгоноо унших хүсэлтэй байдаг. Ингэж болохгүй. Хөдөлмөрийн дэглэмийг гажуудуулж болох тэр зүйлээс зайлсхийж уншлагынхаа хүрээг хязгаарлаж чаддаг бай. Харин чи урьдчилан төлөвлөгөөгүй атлаа гарцаагүй уншвал зохих номыг уншихад хүрвэл минут бүрийг ашиглан унших хэрэгтэй. Үүнд цагийн нөөц гарцаагүй хэрэгтэй, лекц яаж бичих, конспект яаж хийх, «сандралаас» урьдчилан сэргийлэх талаар би чамд бичсэн шүү дээ. Тэндээс л цагийн нөөц гарна.

	 

	7. Өөртөө "үгүй" гэж хэлж сур. Чиний эргэн тойронд олон янзын ажил үйл бий. Хаана л бол хаана хугацаа зарах эрдэм шинжилгээ, уран сайхны, дугуйлан, спортын лекц, клуб, бүжгийн үдэшлэг болдог. Хэрэв бодлогогүй хандвал чиний ажлын цагт хохирол учруулж болох үйл ажиллагааны энэ олон төрөлд ухаалаг шийдэмгий хандаж сур. Амарч, цэнгэж чаддаг бай. Харин гол зүйлээ бүү март. Чи хөдөлмөрчин хүн, улс чамд их мөнгө зарж байгаа, амрах бүжиглэхээ биш харин хөдөлмөрлөхөө тэргүүн байранд тавьж байх ёстой. Шатар тоглож, уран зохиолын ном уншиж амрахыг чамд зөвлөе.

	Шатар бол хүний анхаарал бүрэн төвлөрүүлж, мэдрэлийн тогтолцооны эд эсийн ажиллах чадварыг эрчимжүүлж, оюун ухааны сахилгатай болгох гайхамшигт хэрэглүүр мөн.

	 

	8. Цагийг хий дэмий бүү үр. Хэд гурваараа нийлж дэмий ярих, хоосон чалчих нь хортойгоор барахгүй бөөн ажлын садаа юм. Үр ашиггүй ярианаас ухаан бодол ундрахгүй, өнгөрсөн минут эргэж олдохгүй. Нөхөдтэйгөө оюун ухаанаа баяжуулахаар ярьж чаддаг бай.

	 

	9. Оюун ухааны хөдөлмөр чинь ирээдүйг чинь хөнгөлж байхаар ажиллаж сур. Өөрөөр хэлбэл ирээдүйд цагийн нөөц буй болгож чадахаар суралц. Үүний тулд тэмдэглэлийн системд дасах хэрэгтэй. Надад ийм систем 40 гаруй бий. Систем бүр нь сурган хүмүүжүүлэх ухааны тодорхой нэг асуудлаар бодсон бодлоо (нэг удаа бодогдоод дахин «эргэж ирдэггүй» тийм бодлын тухай би ярьж байна) тэмдэглэхэд зориулагдсан юм. Уншсан зүйлээсээ ч тодорхой асуудлаар хамгийн сонирхолтой ил, тод зүйлийг энд би бичиж тэмдэглэдэг. Энэ бүхэн ирээдүйд хэрэгтэй бөгөөд оюуны хөдөлмөрийг хөнгөвчилдөг юм. Чамд номын тэмдэглэл бий гэдгийг би мэдэж байна. Харин системтэй эсэхэд эргэлзэж байна. Системээ их тодорхой хийж оюуны хөдөлмөрөө хөнгөвчил.

	 

	10. Оюуны хөдөлмөрийн хамгийн оновчтой арга барилыг ажил бүхнээс эрж хайж бай. Нэг янзын хэвшмэл барилаас зайлсхий. Хийж буй ажлынхаа зүй тогтол, үзэгдэл, баримт сэлтийн мөн чанарыг гүн гүнзгий ухааран ойлгоход цаг бүү хайрла. Чи хэчнээн л гүн гүнзгий сэтгэн бодвол ой тойнд чинь төдий чинээ бат бэх хадгалагдана. Хараахан ухаарч ойлгоогүй зүйлийг тогтоох гэж оролдвол цагаа дэмий үрнэ. Өөрийнхөө сайн мэдэх зүйлийг уншилгүй гүйлгэн харж сур. Гэхдээ ухаарч ойлгоогүй зүйлээ өнгөцхөн харж болохгүй. Алив юмыг өнгөцхөн хараад сурчихвал зарим баримт сэлт зүй тогтлыг гарцаагүй дахин дахин эргэж үзэхэд хүрнэ.

	 

	11. Тодорхой шаардлагыг хатуу сахих тухай нэг өрөөнд суудаг хэд хэдэн хүн ярилцаж хатуу тохироогүй бол зарим нөхдийн чинь оюуны хөдөлмөр амжилттай болж чадахгүйд хүрдэг. Иймд юуны өмнө ярих, маргах, өөр зүйл хийх, тайван байдал алдагдуулахыг эрс хориглосон тодорхой цагийг хатуу тогтоож тохирох хэрэгтэй. Оюун ухааны хөдөлмөрт анхаарал төвлөрсөн цагт хүн бүхэн бие даан ажиллах хэрэгтэй юм. Хэрэв уншлагын заалтай бол түүнийг дээд зэргээр ашигла.

	 

	12. Оюуны хөдөлмөрийг математик, уран сайхны сэтгэхүйтэй сэлгэж байх явдал шаардагддаг. Шинжлэх ухааны номыг уран зохиолын номтой сэлгүүлэн уншиж бай.

	 

	13. Сэрээд орондоо хэдэн минут дэмий хэвтэх, уншихгүйгээр номын хуудас эргүүлэх, ажлаа эхлэхгүй хэсэг хугацаа алдах гэх мэт чиглэл муутай бүдүүлэг муу зуршлаас зайлсхийж бай.

	 

	14. «Маргааш» гэдэг бол хөдөлмөрч хүний хамгийн аюултай дайсан. Өнөөдөр хийх ёстой ажлын ямар нэг хэсгийг маргааш хийе гэж хэзээ ч бүү хойш тавь. Маргаашийн ажлын ямар нэг хэсгийг өнөөдөр хийж занш. Энэ бол маргаашийн ажилд чинь ороход мөн их түлхэц болно.

	 

	15. Оюуны хөдөлмөрийг ганц нэг өдрөөр ч гэсэн хэзээ ч бүү тасал. Зун номоо битгий хаячхаж бай. Оюун ухааны үнэт зүйлээр өөрийгөө өдөр болгон баяжуулж бай. Чухам энд л ирээдүйд чинь хэрэг болох оюуны хөдөлмөрт гарцаагүй хэрэгтэй цаг хугацааны нэг эх үндэс байгаа юм.

	 

	Энэ арван таван зөвлөгөөг оюутан бүр баримтлах учиртай гэж санаж байна.

	Чамд эрүүл энх сайн сайхныг хүсэн ерөөе.

	 

	Эцэг чинь.

	
ХОРИН ЕС ДЭХ ЗАХИДАЛ

	 

	Сайн байна уу, хайрт хүү минь? 

	Захианы өнгөнөөс үзэхэд чи урам зориг муутай байгаа юм байна. Шинэ оны босго дээр чиний сэтгэлийг зовоосон тэр бодол болоод байгаа зүйлд чинь гайхах юм алга байна. Ийм зүйл миний сэтгэлийг ч зовоож байсан удаатай. Юуны төлөө хүн болж төрөв, амьдралын утга учир юунд орших вэ? 

	Амьдралын утга учир бол ёс зүйн үндсэн асуудал юм. Энэ талаар чи бодож шаналж байгаад би бүр баярлаж байна. Хүний сэтгэл зүрх нь уйтгар, шаналлыг үзэхгүйгээр амьдралын аз жаргалыг эдэлнэ гэж яаж байх вэ?..

	Варшавын ойролцоохон фашистын үхлийн лагерь байсан байранд байгуулсан нэг музейг саяхан би үзлээ. Хүнийг бие сэтгэлийн нь хувьд хүнд хүчир учир зорилгогүй хөдөлмөрийн гашуун зовлонд оруулах талаар алуурч, түрэмгийлэгчийн сэдэж санасан зүйлээс энгийн юм шиш мөртөө хүн зовоох маш хортой нэг арга байсан нь нүдэнд туслаа. Эвдэрч муудсан хоёр км замаар 10 тонн чулууг том тэргэнд ачаалан зөөж аваачиж буулгаад дараа нь дахин ачиж, хуучин байранд авчраад бас буулган ачих ажлыг үхлээ хүлээсэн хоригдлуудаар өдөр болгон бүтэн долоо хоног, сараар хийлгэж зовоодог байжээ. Хүн зовоох энэ ажил нь ямар ч утга учиргүй, цөллөгийн хөдөлмөрөөр хүний бие махбод, оюун санааны хувьд хамгийн аюултай зовлонд оруулах гэсэн маш нарийн бодлого байлаа. Бага багаар хэмлэсээр байж бие, сэтгэлийнх нь хувьд хүнийг амьтнаас ялгарах бүх зүйлийг устгах гэсэн фашистуудын тамлан зовоох бодлого ийм байлаа. Хэнд ч ямар ч хэрэггүй, утга учиргүй ажлыг тулган шаардаж хийлгэвээс хүн зан суртахууны зовлон зүдүүрт ордог юм. Дантегийн «Тэнгэрлэг комеди»-гийн тамын цагиргийн тухай, мөн эртний грекийн домогт хаан Сизифовын хэзээ ч дуусдаггүй бөгөөд үр дүнгүй хөдөлмөрийн тухай домгийг санаж байгаа биз.

	Хэрэв сайн муу хэрэг хоёулаа үхлээр дуусдаг бол юуны төлөө амьдрах вэ? Хүнийг зовоосон энэ асуултад шашин хойд насны үхэшгүй мөнхийг амлаж, хүнийг мунхруулдаг. Балар эрт үед ч хойд нас, үхэлгүй мөнхийн амьдрал гэж яагаад ч байж болохгүй, байхгүй гэдгийг хүмүүс ойлгодог байлаа. Эртний Еврейн сэтгэгч Еклезиаст чандраас чандарт хувирдаг учраас амьдралын утга учир гэж байхгүй. «Бүгд үймээн сандрал бөгөөд сэтгэлийн зовлон» гэж баталж байжээ. Харин балар эрт цагт өөрийнхөө амьдрах хугацаанд залгамж үеийнхэндээ ямар нэгэн мэдэгдэхүйц ул мөр үлдээхийг үхэшгүй мөнхрөхтэй холбож үздэг гэдгийг ойлгодог хүмүүс байсан юм.

	Зөвлөлтийн хүн бүхэнд амьдралын зорилго (нэг юм уу, хэд хэдэн зорилт) байдаг. Нэг нь шинэ машин зохион бүтээх инженер болохыг, нөгөө нь хоёр салаа түрүүтэй буудайн сорт гаргаж хүн арддаа бэлэг барихыг хүсдэг байж болох юм. Гурав дахь нь багш, дөрөв дэх нь эмч, тав дахь нь өндөр мэргэжилтэй ажилчин болохыг хүсдэг. Энэ бүх зорилгыг амьдралын утга учир гэж хэлж болох уу? 

	Үгүй, амьдралын утга учир нь миний бодоход үлэмж өргөн, гүн агуулгатай юм. Ангараг гараг руу нисэхээр сансрын хөлөг бүтээх зорилго тавьж байгаа хүний хувьд ч, өндөр ургацын буудай ургуулахыг хувийн амьдралынхаа аз жаргал гэж үзэж байгаа хүний хувьд ч гэсэн мөн чанартаа амьдралын утга учир нь нэг ижил: хүмүүст үйлчлэх, хүнд сайн үйл бүтээх, гоо сайхны бүтээлч, боловсронгуй байдалд тэмүүлж буй хүний хүсэл тэмүүллийг өргөх гэсэн утгатай юм. Амьдралын утга учир бол хүн бүрийн тодорхой зорилго биш, харин амьдралын зарчим, амьдралын шугам юм. Хүн юуны төлөө ажиллаж, бэрхшээлийг даван туулж, ололт амжилтдаа баярлаж байгаагаар л амьдралын утга учир илэрч байдаг.

	Би Днеприйн эрэг дээр оршдог нэг жижигхэн хотод аж төрдөг хоёр ажилчны тухай чамд ярья. Тэд барагцаалбал 50 орчим насны чацуутан улс; 25 жил үйлдвэрт ажилласан. Тус бүр ногооны газар, усан үзмийн мод бүхий байшинтай. Тэр ч байтугай тус бүрийн нь усан үзмийн бутны тоо бараг адилхан 100 гаруй. Семен Лаврентьевич, Алексей Демидович хоёул усан үзмийнхээ талбайдаа ажиллах тун дуртай. Бүр хаврын амьсгал орохоос эхлээд намрын сүүлч хүртэл тэд бүх чөлөөт цагаа усан үзмийн бутан дунд өнгөрөөдөг улс. Тэд тус бүрдээ нэг бутнаас гучин кг, бүгд гурван тонн жимс хурааж авдаг юм. Харин тэр хоёрыг хүмүүс хоёр өөрөөр үздэг юм. Семен Лаврентьевийг хачин хүн гэх боловч хүмүүс түүнд сайн байдаг. Харин Алексей Демидовичийг үзэн яддаг. Яагаад гэвэл энэ их учиртай. Усан үзэм боловсорч эхэлмэгц Семен Лаврентьевичийн талбайд өглөөнөөс үдэш болтол хүүхдийн инээдэм тоглоом тасарна гэж байхгүй. Түүнд, олон арван найз хүүхэд байдаг юм. Семен Лаврентьевич усан үзмийн талбайн гуа тарих газартаа овоохой барьж түүндээ энэ хүүхдүүдийг цуглуулж тэдэнд бараг бүх жимсээ тарааж дуусдаг хүн. Хүүхдүүд өгсөн жимсийг нь өвөө эмээдээ зөөж тэд ч мөн амтархан иднэ. Намрын сүүлч болоход усан үзмийн талбай өнгийн хивс дэвссэн адил алагласан навчинд дарагдаж, бүх бутны мөчир нь нүцгэн болоход Семен Лаврентьевич бүх залуу нөхдөө цуглуулж: «Гэртээ очиж усан үзмийн талбай байгуулж хүмүүст баяр хөөр хайрла» гэж хүн бүрд хэд хэдэн суулгац өгдөг байна. Энэ үед Семен Лаврентьевичийнд хүүхдүүд төдийгүй насанд хүрэгчид, ялангуяа түүний бяцхан найзуудын эцгүүд ирж очиж цувахыг яана.

	Олон хүн түүнийг хачин хүн гэж үзэн: Усан үзмийн талбайд хөдөлмөрлөөд юу олж байна вэ? Хавраас эхлээд намар болтол та ажиллачхаад улаан мөнгөний ч орлого алга байна шүү дээ. 3 тонн усан үзмээр чинь аль эрт том байшин барьж болох байсан шүү дээ» гэж асуудаг байжээ. 

	Семен Лаврентьевич:

	— Би хөдөлмөрөөрөө маш их зүйл олж авдаг. Би өөрийгөө баян хүн гэж боддог. Энэ дэлхий дээрх хэнээс ч гэсэн баян хүн. Надад байшин байна. Надад энэ жижигхэн байшин болоод л байна гэж бодлогошронгуй инээмсэглэн ярьж суудаг билээ.

	Семен Лаврентьевичийг хүүхдүүд үнэхээр их хайрладаг, бүхий л сэтгэлийнхээ нууцыг дэлгэж байдаг. Түүнийг ажил дээрээ байх үед хүүхдүүд нэг ширхэг ч жимс тастаж авахгүйгээр овоохойд нь хүлээж сууна. Харин ч жимс авах гэж оролдсон хүнийг хүүхдүүд болгож тавина. Хүний хүнлэг чанар, үнэн санаа, өгөөмөр сэтгэлийг, хүүхдүүд түүнд яаж хандаж байгаагаар хэмжиж болно гэдэгт би хатуу итгэдэг. Хүүхдийн хайрыг авсан хүн бол жинхэнэ хүн. Хүүхдийг хуурч тэднээс үнэн дүр төрхөө нууж чадна гэж хэзээ ч битгий бод. Хүүхдүүд өнгөц хоосон дүр үзүүлэх, худлаа хэлэхийг танин мэдэж чаддаг юм.

	Семен Лаврентьевичийнхээс холгүй Алексей Демидович суудаг. Үйлдвэр дээр түүнийг туршлагатай ажилсаг хүн гэж бүгд мэдэх боловч түүнд сайн хүн гэж байхгүй. Хүмүүс түүнээс болгоомжилж сэтгэлгүй амьтан гэж ярьцгаадаг. Тэрээр Семен Лаврентьевич шиг л хавар эртнээс намар орой болтол усан үзмийн талбайдаа ажиллана. Харин энд хүүхдийн шуугиан гэж байхгүй. Түүний усан үзмийн талбай оройгоор нь өргөст тор татсан эргэн тойрон өндөр хашаатай. Хашааны багана дээгүүр нь шилний хагархай цацсан байдаг. Баганаас нь хоёр зуудаг нохой байнга уяатай харагдана. Алексей Демидович нохойдоо нэлээд сайн бүхээг барьж өгсөн юм. Хэрэв хэн нэгэн хүн түүнээс суулгац худалдаж авахаар (тэр зарна уу гэхээс зүгээр өгөхгүй) ирвэл Алексей Демидович хаалгаар цухуйн суулгацаа харуулж худалдан авагчийг аль болохоор хурдан буцаахыг хичээнэ. Усан үзмээ боловсорч гүйцэхэд өдөр ч шөнө ч тэр талбайгаасаа холдохгүй. Түүний талбайд мөн л Семен Лаврентьевичийнх шиг овоохой бий. Харин тэнд эзнээс нь өөр хэн ч, хэзээ ч орж байгаагүй. Тэрээр ганц ч жимс үлдээхгүй зах дээр зарна. Улсын ярих нь нэлээд хэдэн мянгыг хураасан гэлцэнэ.

	Би чамд амьдралын хоёр янзын утга учир, хоёр өөр хүний тухай өгүүллээ. Сайнд тэмүүлж, түймрээс зугтаах адил муугаас зайлахыг бодож, сурч ав. Хүнд үйлчлэхэд амьдралын утга учир оршино. Алексей Демидович мэтийн хүмүүс ойр орчныхондоо дургүйцэл төрүүлдэг. Тэд өөрсдийгөө аз жаргалтай гэж бодлоо ч гэсэн тэдний аз жаргал бол Плюшкины аз жаргалтай адил юм.

	Би энэ захиагаа «өөрийгөө шатааж өрөөлийг гэрэлтүүл» гэсэн эмч нарын эртний уриагаар төгсгөхийг хүсэж байна. Хүү минь, эдгээр үгийг сайн эргэцүүлэн бод. Хэрэв хүмүүсийн сайн сайхны төлөө амь насаа зориулсан тэр олон үлгэр жишээч үйлс байхгүй байсан бол хүн төрөлхтний түүх ч гэж байхгүй, бидний бүх амьдрал харанхуй хар нүхэнд живж таарна. Хүн төрөлхтний түүхийн тэнгэрт ирээдүйн хүмүүсийн сайн сайхны тухай мөрөөдөл хүний төлөө гэрэлтэх од болон мөнхөрсөн Муция Сцеволаас эхлээд Михайл Паникоко, Зоя Космодемьянская, Александр Матросов хүртэл олон хүнээр дүүрэн байна. Хүү минь, эдгээр оддын гэрэл чиний замыг гэрэлтүүлэн туяарч байг. 

	Өөрийгөө шатаан өрөөлийг гэрэлтүүл. 

	Сэтгэл чинь сэрүүн тунгалаг, эрүүл энх байхыг хүсэн ерөөж тэврэн үнсье.

	 

	Эцэг чинь.

	
ГУЧ ДАХЬ ЗАХИДАЛ

	 

	Сайн байна уу, хайрт хүү минь? 

	Чи надаас гурван асуултад хариу өгөхийг хүсжээ. Үүнд:

	1. Коммунизмын үед хүн ямар байх вэ? Ямар чанарыг ирээдүйн хүнд хамгийн чухал гэж үзэх вэ?

	2. Би зан суртахууны ямар дутагдлыг өнөө үед хамгийн аюултай, тэвчиж болшгүйд тооцох вэ?

	3. Залуу үеийнхний хүмүүжлийн ажилд гарч байгаа хамгийн ноцтой дутагдал юу вэ?

	 

	Нэгдүгээр асуулт. 

	Коммунизмын үед амьдрах хүн одоо бидний дунд аж төрж байна. Шинэ хүн бий болохыг хонхны дуу зарлаж, баяр ёслолоор эхлэх юм шиг ойлгож хараахан болохгүй. Миний чамд ярьсан Семен Лаврентьевич бол ирээдүйн хүн. Тийм хүмүүсийг бэртэгчин этгээдүүд хачин хүн гэж нэрлэдэг. Би ийм гуч гаруй хүмүүсийг (тэдний тухай «Хачин хүмүүсийн ертөнц» гэсэн нэртэй ном бичих бодол надад бий) танина. Нэг ийм хүн манай тосгоны сургуулиас холгүй суудаг юм. Иван Прокофьевичийн тухай ярих гэж байна гэж чи лав гадарлаж байгаа байх. Түүний цэцэрлэг хүмүүст л зориулагдсан юм. Тэрээр өөрийнхөө гудамжны 15 хүүхдийн хүмүүжүүлэгч. Зунжингаа л цэцэрлэг дотроо хүүхдүүдтэй хамт ажиллаж, хүүхдүүд радио хүлээн авагч угсран, дуу дуулж, тоглож наадан, хийл хөгжим тоглоход суралцана...

	Зэргэлдээх тосгонд нэг чөлөөнд гарсан офицер хүн бий. Тэтгэврийн мөнгө овоо авна. Амар жимэр сууж байх бололцоотой амьдралтай. Гэтэл тэр өглөөнөөс үдэш болтол хүний төлөө ажил хийж өдрийг авна. Тэрээр коммунизмын үзэл санааг түгээн дэлгэрүүлэх жинхэнэ суртал нэвтрүүлэгч, өдөр бүр тариан талбай, бригад ферм дээр очиж малчид, тариаланчидтай уулзаж энэ дэлхийн үйл явдлын тухай ярьж, уран зохиолын ном уншиж өгнө. Үйлдвэр дээр хүмүүстэй хамт хоёр гурван өдрөөр ажиллаж, дараа нь өөр бригад буюу ферм рүү явна.

	Миний бодоход коммунизмын үед хүн ямар ч гэсэн хүнлэг нинжин сэтгэлтэй байх болно. Хүнийг ойлгон таних, хүнд хүнлэг сэтгэл хэрэгтэйг чухалчлах нь ирээдүйн хүний хамгийн гол чанар гэж би үздэг. Хүн бүр, тэгэх тусмаа хотол олноороо баялаг оюун ухаантай, цэвэр ариун зан суртахуунтай, ухаалаг, ажилсаг байхыг бие хүний хувьд онцгойлон сонирхвол зохино. Манай амьдралын үнэлж баршгүй баялаг бол хүнийг хайрлах, хүндэтгэх, үнэлэх чадвар юм. Энэ бүхнийг би өгөөмөр сэтгэл, хүнлэг чанар гэж нэрлэж байна.

	Жинхэнэ өгөөмөр, хүнлэг чанартай хүн л залуу үеийн сэтгэлийг сэвтүүлэгчид, дайн дэгдээгчид, манай дайснуудыг үзэн ядах, муу муухайг жигшин зэвүүцэх, үзэн ядахын ихээхэн чадвартай байдаг. Сайн сэтгэлтэй болоход суралцахын адилаар үзэн ядах үзэлд суралцах хэрэгтэй.

	В. Кожевниковын «Балуев, танилцаарай» романд «Хэрэв хүн өөрийнхөө хөдөлмөрөөр бүхнийг умартан баясаж, өөрийнхөө сэтгэлийг ханатал ажиллаж чадаж байвал түүнийг нэг хөлөөрөө коммунизмд зогсож байна гэж үзэж болмоор санагдана» гэсэн гайхалтай үг бий. Хөдөлмөрт дурлаж, хөдөлмөрөөрөө өөрийгөө илэрхийлж байгаа нь коммунист үзэл санаа манай өдөр тутмын амьдралд жинхэнэ амьд биеллээ олж байгаа явдал юм. Хөдөлмөрийг үл эрхэлдэг, түүнийг талхны мөнгө олох хэрэгсэл мэт үздэг нэг ч хүн үгүй болсон үед л коммунизм хүний оюун санаанд нэвт шингэх болно. 

	 

	«Хэрэв ертөнц дээр шүтээн байдаг бол энэ нь хөдөлмөр, түүний гайхамшиг мөн» (И. Сельвинский). 

	 

	Энэ өгүүлбэрийн хооронд хүн хөдөлмөр хийснээрээ өөрийгөө хүмүүжүүлэх, өөрийгөө танин мэдэх, өөрийгөө цэгц сайхан болгох хязгааргүй өргөн боломжтой болдог юм гэсэн санаа оруулмаар байна. Хүн хөдөлмөрийн шавхагдашгүй ачаар өөрөө шавхагдашгүй хүчин чадлыг олж, өөрөө улам хязгааргүйгээр цэгц сайхан болсоор байх болно.

	 

	Хоёрдугаар асуулт. 

	Хүнлэг биш хайхрамжгүй сэтгэл, хатуу сэтгэлийг хамгийн аюултай, хамгийн тэвчишгүй дутагдал гэж би үздэг. Ийм «юм» манай нийгэмд бас л байна. Саяхан би нүдээр үзсэн нэг зүйлийн тухай ярья.

	Днеприйн эрэг дээрх нэг том тосгонд суудаг дөрвөн хүүгийн эх арван нэгэн ач, хорин хоёр гучийн эмэг эх 92 настай эмгэн нас барлаа. Хүнд амьдрал туулсан хүн юм. Дорнод Прусс, Мазурын намаг, Карпат, Берлиний дэргэдэх зургаан булшинд түүний мах цусны тасархай оршиж, цэрэг эрийн дурсгалын зургаан хөшөөнд түүний овог бичигдэж, булшны үсэг болгонд энэ эмэгтэйн нойргүй шөнийн бодол, баяр жаргал, итгэл, хүлээлт шингэжээ.

	Хүмүүст сайн сэтгэлээр ханддаг 50 настай хамгийн бага хүү нь уй гашуу болон эхийгээ сүүлчийн замд нь үдэхдээ туслалцаа эрэхэд модны агуулахаас хайрцаг хийх бэлэн банз олдоогүй ч түүнд сайхан сэтгэлтэй хүмүүс тааралджээ. Тэд малгайгаа авч нэг минут дуугүй зогсож, гашуудал илэрхийлээд бүдүүн нарсан дүнз хөрөөдөж зүсэв. «Хүү минь ав. Ээждээ сүүлчийнх нь «байшинг» барьж өг» гэжээ. Банз авчрах гэтэл бүгд ажилтай байсан учраас машин байсангүй. Гэтэл бас л сайхан сэтгэлтэй хүн тааралджээ. Хүү дайралдсан эхний машиныг зогсоож жолоочид зовлонгоо ярихад, тэр, аяны замаасаа 30 минут хэртэй гажиж модны агуулахын хашаанаас банзыг хүргэж өгчээ. Гэтэл энд ямар хүний үнэргүй юм болсон гэж санана. Авто цувааны дарга өөрийнхөө автомашины жолоочийг банз ачилцаж баглаж байгааг харчхаад зовж зүдэрсэн хүнд тусалж байгаа жолоочоо хашааны гадаа явахад нь хашхичин:

	— Энэ юу болж байна? Чи яагаад өөрийнхөө ажилд явахгүй байна? 

	Жолооч, талийгаачийн хүү хоёр, битгий хашхичиж үзээч, хүн нас бараад байгааг ойлгож үзнэ үү гэхэд ойлгосон ч үгүй, уучилсан ч үгүй. Бүр чанга хашхирч, газар дэвслэн, царай нь цайсан жолоочийн нүүрэнд нударга зангидан тулгаснаа машины тэвш дээр үсрэн гараад банзнуудыг авч шидлэв... Ингээд жолооч явчихлаар хөөрхий хүү банзныхаа дэргэд яах ч учраа олохгүй уйлж зогсов. Сүү тосны заводоос буцаж явсан тэрэгтэй хүн хүрч ирээд хэрүүл маргааныг бүгдийг ойлгон банзнуудыг тэргэн дээр ачсаныг ч уй гашуундаа болоод тэр мэдсэнгүй. Түүний мөрөн дээр гараа тавин «Хаана очих вэ?» гэж зөөлхөн асуулаа.

	Энэ болсон явдалд зан суртахууны хамгийн муухай, тэвчишгүй дутагдал харагдаж байна. Манайд ийм, хүн гэж нэрлэхэд хэцүү болчихсон амьтан бий болох ямар үндэс байна вэ? Хүний үнэргүй авир бий болох ямар шалтгаан байна вэ? гэж өөрөөсөө дахин дахин асуун бодлогошрох юм. Хүнийг үзэн ядах, хэрцгий авирлах занг бий болгох нийгмийн нөхцөл манайд байхгүй. Тэгэхлээр өөр ямар нэгэн шалтгаан л байгаа хэрэг. Энэ бол коммунизмын өрнүүн байгуулалтын үед бидний өмнө дэвшигдэн гарч байгаа учрыг нь олбол зохих хурц, эгзэгтэй асуудлын нэг мөн. Манай нийгэмд одоо болтол авто цувааны ахлагч шиг тийм хүмүүс байхад коммунизмын тухай мөрөөдөж болохоос биш түүнийг байгуулж чадахгүй шүү дээ. Тийм хүмүүсийг дахин хүмүүжүүлэх маш хүнд. Бага болон өсвөр насанд нь хүүхдийг зөв хүмүүжүүлэн энэ аюулаас урьдчилан сэргийлэх хэрэгтэй. Авто цувааны энэ ахлагчийг би бүр багаас нь андахгүй. Иванко, бусад мянга мянган хүүхдийн адил сургуульд сурч, зуны борооны дараа шалбааг туучин хөл нүцгэн гүйх дуртай, хөршийнхөө хашааг давж тастаж авсан алим нь өөрийнхөөс нь амттай санагддаг тийм хүү байлаа.

	Гэвч ялгарах юм бий. Түүний тухай хөршийнхөн нь эгдүүцэн ярьдаг зүйл байсан юм. Эмээ нь Иванкогийн эцэг эхтэй хамт суудаг байв. Яагаад ч юм бэ, бэр нь хадам ээждээ тааруу. Эмгэн пиндээ тусгаарлан сууж, өөрөө хоол ундаа хийнэ. «Ууртай, муухай эмээ» гэж эхийн нь хэлэх үг хүүд байнга дуулдана. Нэг баярын үеэр эх нь хүйтэн зууш хийчхээд «Хүү минь, тэр мөлжсөн ястай жижиг тавгийг эмээдээ аваачаад өг» гэж түүнд хэлжээ. Эх нь хүүгээ гишүү оруулаад ир гэхдээ: «Хуурай гишүүг нь өөртөө ав, эмээ чинь их халуунд дургүй учраас нойтныг нь тэднийд өг» гэж хэлдэг байжээ. Бяцхан хүү эмээгээ шоовдорлогдсон хүн гэдгийг ингэж л ойлгожээ. Эмээ нь зун Иванког «Ач хүү минь, нуга руу яваад шөлөнд хийх хурган чих түүж ирээд өгөөч» гэж гуйжээ. Нуга руу явах хүсэл хүүд байсангүй. Тэрээр ногооны талбай руу гүйж очоод чихрийн манжингийн навч тастаж авчраад эмээдээ өгчээ. Эмээ нь хараа муутай учраас авчирсан навчийг нь үйрүүлэн шөлөндөө хийжээ. Харин Иванко эмээгээ хэрхэн хуурснаа нөхдөдөө сайрхан ярьсан байна. Хүүхдүүд Иванкогийн яриаг сонсон биднийг ингэсэн бол манай аав ээжүүд яана гээч хэмээн их гайхацгаажээ. Хүүхдүүд энэ тухай гэртээ ярьцгаан, хэрцгий бэр, муу санаат ач хүүгийн тухай тосгоноор нэг яриа таржээ.

	Он жилүүд өнгөрсөөр Иванко эрийн цээнд хүрч, армид алба хаахаар морджээ. Амь өрссөн дайны жилийг шарх сорвигүй гэтлэн өнгөрөх хувьтай байсан байлгүй. Гэхдээ тэр гэр орондоо эргэж ирсэнгүй. Тосгоноос холгүй том цахилгаан станц барьж эхлэхэд Иванко барилгын нэг конторт ажилд орж, өөд, уруугүй барилгын материал зөөнө. Удалгүй дэвшин диспетчер, дараа нь авто цувааны дарга болсон. Дарга нарын санааг ам нээхээс нь өмнө ойлгож юу хүссэнийг нь есөн тамаас ч олж өгдөг нь зарим хүмүүсийн сэтгэлд нийцдэг байжээ.

	Эцэг нь, дараа нь эмээ нь нас барж хөгшин эх нь үлджээ. Эхийгээ өөрийнхөө том чулуун байшингийн хажуугийн жижигхэн пинд оруулан зуух тавьж өгч, ээж хоол ундаа өөрөө хийж, надад саад бололгүй, өөрийгөө чимээгүйхэн болгоод бай гэжээ.

	Энэ үед эх хадам ээждээ идэх юм өгүүлэхдээ Иванкод хэлж байсан үгээ лав санасан байх  даа. «Хүүхдийг өлгийтэй байх тэр үеэс л хүнийг халамжлахад сурга» гэсэн ардын мэргэн үгийг санаж суусан байж ч болох юм.

	Авто цувааны дарга шиг тийм хүмүүсийг ард түмэн нүдний булай амьтан гэж үздэг. Ийм хүмүүс бол манай ирээдүй биш. Коммунист хүнлэг сэтгэлийн өндөрлөгт гарсан хүн л манан ирээдүйг бүтээнэ. Алс холын Узбекстанд хамтралын дархан Шахахмуд Шаахметов аж төрөн суудаг. Тэр эхнэртэйгээ дайны хүнд бэрх жилүүдэд өнчин 16 хүүхдийг үрчлэн авч өсгөж өндийлгөн хүн болгон хүмүүжүүлжээ. Манай Украинд социалист хөдөлмөрийн баатар Надежда Заглада аж төрөн суудаг. Өлсгөлөнгийн хүнд бэрх жилүүдэд өнчин хоцорсон 22 хүүхдийг үрчлэн авч өсгөн хүмүүжүүлсэн. Энэ бүхэн бол жинхэнэ хүнлэг чанар, баатарлаг, үйлс мөн.

	 

	Гуравдугаар асуулт. 

	Залуучуудын хүмүүжилд буй хамгийн ноцтой дутагдал бол миний бодоход өнөөдрийн хүүхэд маргаашийн насанд хүрэгсэд гэдгийг мартаж байгаад оршино. Олон эцэг, эх багш сурган хүмүүжүүлэгчид, хүүхдийг хүүхэд чигээрээ байнга байх юм шиг тэдэнд ханддаг. Хүүхэд маань өсвөр насанд, дараа нь залуу насанд шилжиж гэнэт гэрлэх болж, эцэг эхээ сандаргахад яасан хурдан торнино вэ гэж толгой барихад хүрдэг. Өнөөдрийн бяцхан хүүхдээс маргаашийн насанд хүрэгсдийг харж чаддаг болоход л эцэг эх, сурган хүмүүжүүлэгч болон хүүхдийг хүмүүжүүлж байгаа бүх хүний амьдралын мэргэн ухаан зориулагдаж байх ёстой юм шиг санагддаг. Өөрөөр хэлбэл хүүхдийг хайрлаж чаддаг байх хэрэгтэй. 

	 

	«Хүүхэд бол хүн төрөлхтний шүтээн болсон ариун цагаан амьтад юм. Адгийн муухай дээрэмчин ч, аварга том матар ч өөрсдийнхөө үр хүүхдийг тэнгэрийн хөвгүүд мэт тэтгэн шүтэж явдаг билээ. Бид өөрсдөө ямар ч балагт орлоо гэсэн тэднийг тохирсон сайн уур амьсгалаар хүрээлэх хэрэгтэй. Нэг бол учиргүй үнсэж үнгэлээд, нэг бол солиотой юм шиг зодож балбаад л өөрийнхөө сэтгэлийн зоргоор тэднийг тоглоом хийж болохгүй. Хэрцгий догшин хайрласанд орвол огт хайр халамж үзүүлэхгүй нь дээр21» 

	 

	гэж А. П. Чехов бичсэн байна.

	Хэрцгий хайр нь хүүхдийг эрэмдэг зэрэмдэг болгох аюултай хүч мөн. Эцгийн сэтгэл таатай үед бүх юмыг уучлан, хүүхдэд бүхнийг, тэр ч байтугай нялх хүүхэд эмээгээ гар зангидан цохих, зангахыг хүртэл зөвшөөрөн хайрыг сэтгэлийн аясаар «аягалан» тараахад эцэг эхийн хэрцгий догшин хайр оршино. Харин эцгийн сэтгэл баргар байвал хүүхдийг тохуурхаж дарангуйлна.

	Харин сургуульд байгаа хүмүүжлийн ажлын хамгийн гол дутагдал бол иргэний хүмүүжлийн элемент сул буюу огт байхгүй юм шиг надад санагддаг. Иргэний хүмүүжлийг тэргүүн зэрэгт тавих хэрэгтэй. Энэ тухай их ярьж, их бичих хэрэгтэй.

	Хүү минь, чамдаа эрүүл энх, сайн сайхныг хүсэн ерөөж тэврэн үнсье

	 

	Эцэг чинь.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

